c: text/html

text:
ཉིན་ཤས་བསྟུད་མར། རང་ལྗོངས་ཀྱི་ས་ཁུལ་ཁག་དང་སྡེ་ཚན་ཁག་གིས་སྒྲིག་འཛུགས་དང་བཀོད་སྒྲིག་ཞིབ་ཚགས་བྱས་ཏེ་བྱེད་ཐབས་སྣ་ཚོགས་ལ་བརྟེན་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱས་པ་མ་ཟད། ཏང་གི་ཚོགས་ཆེན་བཅུ་དགུ་པའི་དགོངས་དོན་རང་ལྗོངས་སུ་དོན་ཐོག་ཏུ་འཁྱོལ་རྒྱུའི་འགན་ལེན་ཡང་བྱས་ཡོད་པ་རེད།
འཐབ་ཕྱོགས་དང་པོའི་དགེ་རྒན་ཞིག་གི་ངོས་ནས“དེ་སྔའི་སློབ་ཁང་དང་ཉལ་ཁང་ཐོག་གཅིག་མ་སྟར་པ་རེ་རེ་ནས་ད་ཆའི་ཐོག་བརྩེགས་ཅན་གྱི་སློབ་ཁང་དང་ཉལ་ཁང་རེ་རེ་བར་དང་། དེ་སྔའི་ས་སྨྱུག་དང་ཨར་འདམ་ནག་པང་རེ་ནས་ད་ཆའི་བརྒྱུད་ལམ་སྣེ་མང་གཞི་གཅིག་ཅན་གྱི་སློབ་ཁྲིད་སྒྲིག་ཆས་བར། དེ་སྔའི་ལག་རྡུང་དྲིལ་བརྡ་ནས་ད་ཆའི་ནུས་མང་རླུང་འཕྲིན་བརྙན་འཕྲིན་མ་ལག་སྒྲིག་ཆས་བར་སོགས་ལ་མྱོང་ཚོར་ཟབ་མོ་བྱུང་། ‘དམངས་འཚོར་ཁེ་ཕན་མང་ཙམ་བསྐྲུན་རྒྱུ་དང་དམངས་འཚོའི་སེམས་ཁྲལ་མང་ཙམ་སེལ་རྒྱུ’ནི་ང་ཚོ་སློབ་གསོའི་འཐབ་ཕྱོགས་ལས་དོན་པའི་འགན་འཁྲི་ཞིག་ཡིན”ཞེས་རང་སྐྱོང་ལྗོངས་སློབ་གསོ་ལས་དོན་ཨུ་ལྷན་དང་སློབ་གསོ་ཐིང་གི“མི་བརྒྱའི་སྒྲོག་འགྲེལ་ཚོགས་པའི”ཁོངས་མི་ཏང་གི་ཚོགས་ཆེན་བཅུ་དགུ་པའི་འཐུས་མི་པ་སྒྲོན་གྱིས་ལྷ་ས་སློབ་འབྲིང་དུ་སྒྲོག་འགྲེལ་བྱེད་སྐབས་དེ་ལྟར་བཤད། ཉེ་ཆར། རང་སྐྱོང་ལྗོངས་སློབ་གསོ་ལས་དོན་ཨུ་ལྷན་དང་སློབ་གསོ་ཐིང་གིས་བཙུགས་པའི“མི་བརྒྱའི་སྒྲོག་འགྲེལ་ཚོགས་པས”སློབ་གྲྭར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་བྱས་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་གྲྭར་ཁྱབ་པ་དང་། སློབ་དེབ་ནང་འཁོད་པ། དགེ་སློབ་ཀྱི་སེམས་སུ་ཟུག་པ་བཅས་ལ་སྔར་བས་སྐུལ་འདེད་བཏང་ཡོད་པ་རེད།
ཚན་རྩལ་ལས་དོན་པའི་བསམ་བློ་དང་བྱ་སྤྱོད་དེ་ཏང་གི་ཚོགས་ཆེན་བཅུ་དགུ་པའི་དགོངས་དོན་ཐོག་གཅིག་གྱུར་ཡོང་བ་བྱ་ཆེད། ཉེ་ཆར། རང་སྐྱོང་ལྗོངས་ཚན་རྩལ་མཐུན་ཚོགས་ཀྱིས“ཏང་གི་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱེད་པ་དང་རིག་གཞུང་ལྷན་ཚོགས་ཀྱི་དྲུང་ཆེའི་མཉམ་འབྲེལ་གྲོས་ཚོགས”འཚོགས་ཏེ་ཚོགས་འདུའི་ཐོག་ཚན་རྩལ་ལ་བརྟེན་ནས་བོད་ལྗོངས་དར་རྒྱས་གཏོང་བ་དང་ཤེས་ལྡན་པར་བརྟེན་ནས་རང་ལྗོངས་སྟོབས་ཆེར་གཏོང་བའི་འཐབ་ཇུས་ལ་དམ་པོར་དམིགས་ཏེ་ཚན་རྩལ་མཐུན་ཚོགས་ལས་དོན་པའི་བློ་གྲོས་ཀྱི་ལེགས་ཆ་དང་སྤྱི་ཚོགས་ཀྱི་ཤུགས་རྐྱེན་ཐེབས་ནུས་འདོན་སྤེལ་བྱས་ཏེ་ལས་ཀ་དོན་གཉེར་གྱིས་བྱས་རྗེས་ཧུར་ཐག་འཇོག་དགོས་པའི་བླང་བྱ་བཏོན་པ་རེད།
ཏང་གི་ཚོགས་ཆེན་བཅུ་དགུ་པའི་དགོངས་དོན་གསལ་པོ་ཤེས་པ་དང་། མཐར་ཕྱིན་པ་ཤེས་པ། དོན་འཁྱོལ་ཏན་ཏིག་བཅས་བྱེད་པ་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་མི་སེམས་སུ་ཟུག་པར་སྐུལ་འདེད་གཏོང་ཆེད། ལྷོ་ཁ་གྲོང་ཁྱེར་སློབ་གསོའི་ཁོངས་གཏོགས་ཀྱིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་པའི་རྐང་འཛིན་གསོ་སྦྱོང་འཛིན་གྲྭ་བཙུགས་ནས་སྒྲོག་འགྲེལ་པའི་ཁོངས་མིར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ལས་དོན་གྱི་ཡིད་དབང་འགུག་ཤུགས་དང་མི་སེམས་འཕྲོག་ཤུགས་སྔར་བས་ཆེ་རུ་གཏོང་བ་དང་གཅིག་སྡུད་ཐོག་སྒྲོག་འགྲེལ་བྱེད་སྐབས་ཕྱོགས་ཡོངས་དང་། གནད་འཁེལ། གཙོད་གནད་འབུར་ཐོན་བཅས་བྱས་ནས་ཆ་ཤས་ཙམ་བརྗོད་པ་དང་སྟབས་བདེའི་ངང་བརྗོད་པའི་སྣང་ཚུལ་མི་ཐོན་པ་བྱེད་དགོས་པའི་བླང་བྱ་བཏོན་ཡོད།
ཉིན་ཤས་བསྟུད་མར། ལྷ་ས་གྲོང་ཁྱེར་རིག་གནས(རིག་དངོས)ཅུས་སུ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་པའི་ཚ་རླབས་འཕྱུར་ནས་ཏང་ཡོན་ལས་བྱེད་པར་གཅིག་སྡུད་ཐོག་སློབ་སྦྱོང་བྱེད་པ་དང་དུས་མཚུངས་རང་སྦྱོང་ལ་ཤུགས་སྣོན་བརྒྱབ་སྟེ་ཏང་གི་ཚོགས་ཆེན་བཅུ་དགུ་པའི་སྙན་ཞུའི་ནང་དོན་ནན་ཏན་ངང་བཤུས་ནས་དེའི་ཁྲོད་ཀྱི་དོན་སྙིང་དང་དགོངས་དོན་གྱི་ནང་དོན་ལ་གོ་བ་གཏིང་ཟབ་ལེན་དགོས་པའི་བླང་བྱ་བཏོན་ཡོད།
ཉིན་ཤས་བསྟུད་མར། རང་ལྗོངས་ཀྱི་གྲོང་སྡོད་ལས་དོན་རུ་ཁག་གིས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱ་རྒྱུ་གལ་ཆེའི་ནང་གི་འགངས་ཆེར་བརྩིས་ནས་ཚན་རིག་དང་མཐུན་པའི་ཇུས་འགོད་དང་བཀོད་སྒྲིག་ཞིབ་ཚགས་བྱས་པ་དང་གཅིག་སྡུད་ཐོག་སྒྲོག་འགྲེལ་བྱེད་པ་དང་། “ཞིང་འབྲོག་པའི་མཚན་མོའི་སློབ་གྲྭ”གཉེར་བ། དུད་ཚང་དུ་སྐྱོད་པ། གྲོང་མིའི་ཚོགས་ཆེན་འཚོགས་པ་སོགས་ཀྱི་བྱེད་ཐབས་ལ་བརྟེན་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་གཞི་རིམ་གྱི་ཞིང་འབྲོག་ཁུལ་གྱི་ཁྱིམ་དུད་ཚང་མས་ཤེས་པ་དང་། མི་ཚང་མས་རྟོགས་པ། ཚང་མའི་སེམས་སུ་ཟུག་པ་བཅས་ཀྱི་འགན་ལེན་བྱས་ཡོད་པ་རེད།
གྲོང་སྡོད་ལས་དོན་རུ་ཁག་གིས་འཚོགས་པའི་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་སྙན་ཞུའི་ཚོགས་འདུ་ཉན་རྗེས་ལྷོ་ཁ་གྲོང་ཁྱེར་ལྷོ་བྲག་རྫོང་བན་པ་ཤང་བན་ཞབས་གྲོང་ཚོའི་གྲོང་མི་བསོད་ནམས་སྟོབས་ཆེན་གྱིས“ལོ་དེ་དག་ནང་ང་ཚོའི་ཁྱིམ་དུ་འཚོ་བ་སྐྱིད་པོ་དེ་འདྲ་སྐྱེལ་རྒྱུ་བྱུང་བ་ནི་ཏང་གི་སྲིད་ཇུས་བཟང་པོ་དང་གུང་ཁྲན་ཏང་གི་བཀའ་དྲིན་ལས་བྱུང་བ་རེད”ཅེས་སེམས་འགུལ་ཟབ་མོའི་ངང་བཤད་པ་རེད།

robotstxt: allowed

filter: keep


text:
དཔལ་ལྡན་རྒྱུད་ཀྱི་སེ་དུག་དང་འགོས་ནད་རེག་དུག་གཉིས་ནད་གཞི་ཁ་ཁ་ཡིན་པའི་སྐོར་ལ་ཐོག་མར་དཔྱད་པ།
དང་པོ། བསེ་དུག་དང་རེག་དུག(梅毒)གཉིས་ཀྱི་རྒྱུ་མི་འདྲ་བའི་སྐོར།
གཅིག སེ་ཤིང་གི་རྒྱུ་བཤད་པ།
རང་བཞིན་དུག་ལ་རྒྱུ་དང་མི་རྒྱུ་གཉིས།། མི་རྒྱུ་བོང་ང་བཙན་དུག་སྤྱང་དུག་དང་།། ར་དུག་སེ་ཤིང་ཐང་ཕྲོམ་རྟ་སྤུ་སོགས།། ཞེས་སེ་ཤིང་གི་དུག་བསེ་དུག་འདི་ནི་ངོ་བོ་དུག་འབའ་ཞིག་ཡིན་པའི་སྟབས་ཀྱིས་དཔལ་ལྡན་རྒྱུད་བཞི་རུ་ཡང་དུག་ནད་ཀྱི་ཁོངས་སུ་བཞག་པ་མ་ཟད། ད་དུང་དུག་ལ་རྒྱུ་བ་ཁྱི་སྨྱོན་གྱི་དུག་དང་སྦྲུལ་དུག་སོགས་དང་། མི་རྒྱུ་བ་བོང་ང་བཙན་དུག་སོགས་དུག་རིགས་ངོ་བོ་མི་འདྲ་བ་གཉིས་མཆིས་པ་ལས་ཀྱང་མི་རྒྱུ་བའི་དུག་གི་གྲས་སུ་བཀོད་པ་རེད། གཞན་ཡང་འཕེལ་འགྲིབ་ནད་ཀྱི་པགས་ནད་ཀྱི་སྐབས་སུ། པགས་པའི་ནད་ལ་ཤ་བཀྲ་བས་ལྡགས་དང་།། གཡན་པ་གླང་ཤུ་ཟ་ཀོང་ཤུ་བ་དང་།། རེག་པའི་དུག་དང་མཛེར་བ་ངོ་ཁབ་དང་།། ཞེས།རེག་དུག་ཅེས་པའི་བསེ་དུག་འདིས་ཕྱིའི་པགས་པའི་ཆ་ལ་རྨ་འབྲུམ་འབྱུང་བར་བྱེད་པས་ན་པགས་ནད་ཀྱི་ཁོངས་སུ་བསྡུས་པ་དང་། བསེ་དུག་གི་ནད་རྟགས་སུ་པགས་འབྲུམ་འབྱུང་བ་ནི།འཁྲུངས་དཔེ་དྲི་མེད་ཤེལ་གྱི་མེ་ལོང་ལས།དབྱར་དུས་པགས་པ་བཅད་ན་རྨ་ཁ་ནས་དྲི་ངད་ཆེ་བའི་ཚི་བ་འཛག་པ་དེ་དུག་ཆེ་བས་ལུས་ལ་རེག་པའམ་འགོས་ན(མི་འགའ་ཞིག་ལ་དུག་འབྱུང་མི་ཐུབ་པའང་ཡོད)ཆུ་བར་རྡོལ་བ་དང་། རྨ་འབྱུང་བ། སྐྲངས་པ་སོགས་གང་སར་མཆེད་པའི་བསེ་མོག་གམ་རེག་དུག་གི་ནད་འབྱུང་བ་ཞིག་གོ། ཞེས་གསལ་པོར་བསྟན་པ་བཞིན་ནོ།། དེ་ནི་དོན་དུ་འཁྲུངས་དཔེ་དྲི་མེད་ཤེལ་གྱི་མེ་ལོང་ལས།རང་ལྗོངས་ཀྱི་རྫ་ཡུལ་སོགས་ལའང་ཡོད་པའི་བསེ་ཤིང་སྟེ། སྐྱེ་ཚུལ་ཤིང་སྡོང་ཆེན་པོ་མཐོ་ཚད་སྨི༢༠ཙམ་ཟིན་པ། ཡལ་ག་སྦོམ་ལ་རྒྱས་པ།ཤུན་པ་སྐྱ་བོ་གཞོན་དུས་གས་སུལ་དང་བཅས་རྩུབ་པོར་འགྱུར་བ། ཡལ་ཕྲན་གསར་བར་སྤུ་འཇམ་ཡོད་པ། དེ་རིམ་བཞིན་མེད་པར་འགྱུར་བ།ལོ་ལྡེབ་སྒོར་ནར་མདའ་སྒྲོ་འདྲ་བ༩-༡༥ཙམ་ཁ་སྤྲོད་ཅུང་ཟད་རེས་མོས་བྱས་ནས་སྐྱེ་བའི་ལོ་རྐང་རིང་མོ་སྐྱེ་བ། ཟླ༥-༦པར་མེ་ཏོག་ལྗང་སེར་འདབ་ལྔ་ཞིབ་མོ་སྤུངས་པའི་སྙེ་མ་འཆར་ཞིང་འབྲས་བུ་སྲ་མཁྲེགས་ཞིབ་ཆུང་སྒོར་ལེབ་ཁ་དོག་སེར་པོ་ཅན་འདོགས་པ། ཟླ༡༡པར་སྨིན་པ། དབྱར་དུས་པགས་པ་བཅད་ན་རྨ་ཁ་ནས་དྲི་ངད་ཆེ་བའི་ཚི་བ་འཛག་བས་དེ་དུག་ཆེ་བས་ལུས་ལ་རེག་པའམ་འགོས་ན(མི་འགའ་ཞིག་ལ་དུག་འབྱུང་མི་ཐུབ་པའང་ཡོད)ཆུ་བར་རྡོལ་བ་དང་། རྨ་འབྱུང་བ། སྐྲངས་པ་སོགས་གང་སར་མཆེད་པའི་བསེ་མོག་གམ་རེག་དུག་གི་ནད་འབྱུང་བ་ཞིག་གོ།ཞེས་པ་དང་། སྨན་ཐང་རྒྱས་འགྲེལ་ལས་ཀྱང་། བསེ་ཤིང་ལ་རིགས་དཀར་ནག་གཉིས་ཡོད་པ་དང་། སྡོང་བོ་ཅུང་ཆེ་ཞིང་ལོ་མ་ཆེན་པོ་མཐུག་ལ་འཇམ་པ་དབྱིབས་སྒོར་ནར་རམ་སྒོང་གཟུགས་ཅན་སྟོད་ཆེ་ཞིང་སྨད་ཆུང་བ་རླུང་གཡབ་དང་འདྲ་ཞིང་། མེ་ཏོག་དམར་པོ་འདབ་མ་ལྔ་ལྡན་མང་དུ་འཆར་བ། ཡལ་རྗེས་འབྲས་བུ་ནག་པོ་ཕྱི་སྐོགས་སྐྱེ་མཚམས་རྐྱལ་བའི་ཁ་ལྟར་འདུས་ཡོད་པ་ཞིག་ཡིན། དུག་དང་ལྡན་པས་གང་ལ་རེག་ན་སྐྲངས་ཤིང་ན་ཟུག་ཆེ་ལ་ཧྲིལ་ཧྲིལ་དུ་ན་བ་ཡིན། ཞེས་པ་ལྟར་ལགས་སོ།།
གཉིས། དེང་དུས་ཀྱི་རེག་དུག(梅毒)གི་རྒྱུ་བཤད་པ།
དེང་དུས་རེག་དུག(梅毒)ཅེས་པ་འདི་རྒྱུ་ཅི་ལས་བསྐྱེད་ཚུལ་གླེང་བར་བྱ་སྟེ།རྒྱལ་ཡོངས་མཐོ་རིམ་སློབ་ཆེན་སློབ་དེབ། པགས་པ་མཚན་ནད་རིག་པ《皮肤性病学》ལས། རེག་དུག“梅毒”“syphilis”ནི་རེག་དུག་དུང་འཁྱིལ་གཟུགས(Treponema pallidum,TP)ཀྱིས་བསྐྱེད་པའི་དལ་བའི་རང་བཞིན་གྱི་འགོས་ནད་ཅིག་ཡིན། ཞེས་དེང་དུས་བཤད་ཀྱིན་པའི་རེག་དུག(梅毒)ནི་རེག་དུག་དུང་འཁྱིལ་གཟུགས་ཞེས་པ་དེས་རྒྱུ་བྱས་ནས་བསྐྱེད་ཚུལ་བསྟན་པ་དང་། ཡང་རྒྱལ་ཡོངས་འབྲིང་རིམ་བོད་ལུགས་གསོ་རིག་གི་ཚོད་ལྟའི་སློབ་དེབ་སྨན་རྫས་རྒྱུན་ཤེས《药物常识》ཞེས་པ་རུ།ཕེ་ནི་སི་ལེནG(青霉素G)ནི་རེག་དུག་དུང་འཁྱིལ་གཟུགས(梅毒螺旋体)སོགས་ལ་སྲིན་འགོག་གི་ནུས་པ་ཆེན་པོ་ལྡན(有强大的抗菌作用)།ཞེས་སྲིན་འཇོམས་པར་བྱེད་པའི་ནུབ་ལུགས་ཀྱི་སྨན་གྲགས་ཅན་ཕེ་ནེ་སི་ལེན(青霉素)རེག་དུག“梅毒”གི་གཉེན་པོ་མཆོག་གྱུར་ཅིག་ཡིན་ཚུལ་བསྟན། འབྲེལ་ཡོད་ཡིག་ཆ་གཞན་དུ་ཡང་། དུང་འཁྱིལ་གཟུགས་ཞེས་པའི་ཕྲ་སྲིན་འདིའི་རིགས་ལ་གཞན་ལ་མེད་པའི་རྩ་བ་གཅིག་ལ་བརྒྱུས་པའི་འཁུམ་འཁྱོག་ནང་ལྕག་སྤུས་གྲུབ་པའི་འཁོར་སྐུད་རིང་པོ་ཞིག་ཡོད་པ་དང་། དེ་ཡིས་སྲིན་གཟུགས་ཕུང་གྲུབ་ནང་ནས་སྐྱོད་པར་བྱེད་ཐུབ།(螺旋体这类细菌独有一根组贯穿全长的卷曲内鞭毛构成的轴丝,可以推动菌体在组织内游走.)ཅེས་ཀྱང་དུང་འཁྱིལ་གཟུགས་ཕྲ་སྲིན་ནམ་ནད་འབུ་ཕྲ་མོར་གཏོགས་པ་ཁ་གསལ་དུ་བསྟན་ཡོད་པ་རེད།
བསེ་དུག་ཕོག་མ་ཐག་ནས་ན་ཟུག་ལམ་སང་ལྡང་པ་ཞིག་ཡིན་ཡང་། དེང་དུས་ཀྱི་རེག་དུག་དངོས་ནི་ཕོག་ནས་དུས་ཡུན་ཤིན་ཏུ་རིང་པོ་ཞིག་མ་འདས་ན་ནད་རྟགས་མི་ཚོར་བའི་ཆ་ནས་ཀྱང་དེ་གཉིས་ན་ཚ་སོ་སོ་བ་ཡིན་པ་རྟོགས་ཐུབ་པ་ཡིན།
ཤིང་བཟའི་ཟིན་ཏིག་ཟིན་བྲིས་ལས། སྲིན་ནད་སྨན་བཏང་ཡང་མི་ཕན་པར་ཐར་བའི་རིགས་དེ་ལ་གནས་སྐབས་སུ་གཏོང་བཞིན་པའི་སྨན་དེ་ལས་ཀྱང་རྣོན་པོའི་སྨན་སྦྱོར་གཏོང་དགོས་ཏེ། དུ་བ་དང་དངུལ་ཆུ་ལྡན་པའི་སྦྱོར་བ་འཐེན་ནས་ལུས་ཟུངས་ཉམས་དམས་སུ་གཏོང་ཞིང་། ཟས་ཀྱང་སྐྱ་བོའི་རིགས་བསྟེན་པ་དང་། སྣུམ་རིགས་སྤང་བ་སྟེ། ཟས་སྨན་གཉིས་ཀྱི་སྒོ་ནས་བཅོས་པ་གནང་ན་ངེས་པར་དུ་དྲག་སྐྱེད་འབྱུང་ཐུབ། གལ་ཏེ་ཤ་སོགས་སྣུམ་རིགས་མ་སྤང་ན་སྲིན་འབུ་གསོད་མི་ཐུབ་པ་དང་། དར་མའི་རིགས་ཀྱི་སྲིན་འབུ་ལའང་གོང་གི་དེ་ལྟར་བཅོས་དགོས་ཤིང་། ཕན་སྐྱེད་ཀྱང་མངོན་གསལ་ཡིན།ཞེས་གསུངས་ཡོད་པ་དང་། འགྲོ་བའི་སྲོག་འཛིན་བདུད་རྩིའི་ཆར་རྒྱུན་ལས། རྒྱུ་ནི་འདོད་ལོག་སྤྱོད་པའི་འོག་ནས་ཟིན།། རེག་པས་ལུས་ཀྱི་སྲིན་འབུམ་དལ་དུ་འདུས།། (16)ཞེས་པ་དང་། ཡང་དེ་ཉིད་ལས། ཁྱད་པར་ལྷ་སྲིན་སྡེ་བརྒྱད་གཟའ་ཀླུ་གཉན།། འཁྲུགས་པའི་རྐྱེན་གྱིས་རེག་དུག་རྒྱུ་གྱུར་མང་།། སྦྱོང་དྲགས་དྭངས་ཟད་སྙིགས་མ་ཁྲག་ཏུ་འཛག། ཕོ་ཡི་འབྲས་བུ་གཉིས་དང་མཁལ་མ་གཉིས།།འགྲམས་འཁྲུགས་ཁྲག་དང་སྙིགས་མ་ལོག་དུག་གྱུར།། དེ་ཡིས་སྲིན་ཁྲོས་སྦྱོར་དུག་ཅེས་བྱ་བ།། ཞེས་དང་། ཡང་། སྲིན་འབུ་དུག་ཟིན་ལུས་པོ་ཀུན་ཏུ་རྒྱུ།། ཞེས་མཁས་དབང་བྱང་ཆུབ་རྡོ་རྗེ་ཚང་གིས་ཀྱང་མཚན་མའི་འགོས་ནད་རེག་དུག་ཅེས་པ་འདི་ནི་རྒྱུ་སྲིན་གྱིས་བསྐྱེད་པའི་ན་ཚ་ཞིག་ཡིན་པ་ངོས་འཛིན་གསལ་པོར་མཛད་འདུག་པ་དང་། འདི་ནི་དེང་དུས་ཀྱི་ན་ཚ་དང་ངོ་བོ་འཕྲོད་ཅིང་། ནུབ་ལུགས་ཀྱི་ངོས་འཛིན་དང་གཅིག་པ་གཅིག་རྐྱང་ཡིན་པ་རེད།
གཉིས་པ། རྒྱུད་ཀྱི་རེག་དུག་གམ་བསེ་དུག་དང་ཕྱིས་ཀྱི་འགོས་ནད་རེག་དུག(梅毒)ཅེས་པ་གཉིས་ཀྱི་གསོ་བཅོས་ཀྱི་གཉེན་པོ་མི་འདྲ་བའི་སྐོར།
གཅིག སེ་ཤིང་གི་གསོ་བཅོས།
དེས་ན་རྒྱུད་ཀྱི་དུག་ནད་སྐབས་སུ། ར་ཤ་ར་ཁྲག་དྲི་ཆུས་སེ་ཤིང་འཇོམས།། ཞེས་པ་དང་། འཚོ་བ་ཟས་ཀྱི་སྐབས་སུ། ར་ཤ་ལྕི་བསིལ་ཉེས་པ་གསུམ་སློང་ཞིང་།། བསེ་དུག་འབྲུམ་ནག་མེས་འཚིག་རྨ་ལ་ཕན།། ཞེས་པ། སྦྱོར་བ་སྨན་གྱི་སྐབས་སུ། ར་ཡི་ཁྲག་གིས་རེག་དུག་འབྲུམ་ནག་སེལ།། ཞེས་པ་སོགས་ནི་མཐར་གཏུགས་ན་བསེ་དུག་ཅེས་ནའང་འདྲ།སེ་ཤིང་ཞེས་ན་ཡང་རེད། རེག་དུག་ཅེས་ནའང་རུང་། དེ་དག་དོན་གཅིག་ཡིན་པ་དང་དེ་ཡི་བཅོས་ཐབས་རེད། དེ་ཡང་ཀརྨ་ངེས་ལེགས་བསྟན་འཛིན་གྱིས། རྒྱུད་ལས། ར་ཤ་ར་ཁྲག་དྲི་ཆུས་སེ་ཤིང་འཇོམས།། ཞེས་བཅོས་ཐབས་དེ་ཙམ་ལས་མ་གསུངས། འོན་ཀྱང་བསེ་མོག་ནི་ཆགས་སྤྱོད་ལ་བརྟེན་ནས་བྱུང་བ་མཚན་མའི་དུག་དུ་ཟད་ལ།རྒྱུད་དུ་སེ་ཤིང་གི་དུག་བཅོས་གསུངས་པ་འདི་ནི་སེ་ཤིང་གི་དུ་བ་དང་གྲིབ་མ་ཕོག་པས་ཀྱང་ཤུ་ཐོར་འབྱུང་བ་འདི་ཡིན་པར་འདུག་པ་དངོས་གསལ་ལོ།། ཞེས་པ་འདི་ལ་གོ་བ་ཆེན་པོ་འདུག་པ་དང་། དེ་ལས་སེ་ཤིང་ངམ་བསེ་ཤིང་གི་དུ་བ་དང་གྲིབ་མ་ཕོག་པས་ལུས་ལ་ཤུ་ཐོར་འབྱུང་བ་འདི་རྒྱུད་ཀྱི་སེ་ཤིང་ངམ་རེག་དུག་བསེ་དུག་ཅེས་པ་རེད་གསུངས་པ་ནི་མཁས་པའི་ལེགས་བཤད་དེ། རྒྱུད་འགྲེལ་གཞན་དུ་མཁས་དབང་འདི་ལྟར་གསུངས་མཁན་ཞིག་ལར་ནས་མཐོང་མ་མྱོང་ངོ་།། ཁོ་བོས་ཀྱང་སྨན་པ་འགའ་ལ་བོད་ལྗོངས་ཀོང་པོ་སོགས་སུ་མཆིས་པའི་བསེ་ཤིང་གི་རྒྱུ་མཚན་རྩད་གཅོད་བྱེད་མྱོང་པ་དང་། དེ་ལས་འགའ་ཤས་ཀྱིས་ཤིང་དེའི་གྲིབ་མའི་ནང་དུ་བསྡད་ན་ཡང་ལུས་ལ་དུག་ཕོག་ནས་རྨ་འབྲུམ་འབྱུང་བ་ཞིག་རེད་ཟེར། ས་གནས་དེ་གའི་གཞིས་སྡོད་མི་དང་བསྡུར་ན་ཡུལ་གཞན་ནས་ཡོང་བའི་མི་ལ་དུག་ཕོག་སླ་བ་ཞིག་འདུག་ཟེར།
གཉིས། དེང་དུས་ཀྱི་རེག་དུག(梅毒)གི་གསོ་བཅོས།
རེག་དུག་དུང་འཁྱིལ་གཟུགས་ནི་གཉན་སྲིན་དུ་གཏོགས་པས་དེ་ལ་དུག་གམ་བཟི་ཡི་གཉེན་པོ་བཏང་ཚེ་ཕན་པར་འདོད།དེས་ན་ཀོང་སྤྲུལ་ཟིན་ཏིག་ལས་ཀྱང་།སྨན་བཟི་ཡོད་གཏན་ནས་འགྲོ་མི་རུང་།ཞེས་པ་དང་།བྱེ་བ་རིང་བསྲེལ་ལས།སྨན་པ་ལ་ལས་གཉན་ཡིན་ཟེར།།དུག་སྣའི་སྦྱོར་བ་བཏང་ན་འཆི།།ཞེས་པ་གཉིས་ནི་སེ་ཤིང་དུག་གི་བཅོས་ཚུལ་སྨྲས་པ་ལས་རེག་དུག(梅毒)གི་གསོ་བཅོས་བསྟན་པ་མ་ཡིན་པར་འདོད།
རེག་དུག(梅毒)ལ་སྨན་བཟི་ཅན་ནམ་བོང་ནག་ཅན་གྱི་སྦྱོར་བ་བཏང་ནའང་ལོས་ཕན་སྙམ་པའི་གདེང་ཚོད་རང་ལ་ཡང་སྔ་མོ་ནས་ཡོད་པ་དང་།དེ་ནི་གཙོ་བོ་ནད་གྱི་རྒྱུ་ལ་བསམ་བློ་བཏང་བ་ཡིན་ལ། ལག་ལེན་དུའང་གཏོང་མྱོང་པ་མ་ཟད། དེ་ནི་ནད་འདི་ལ་ཕན་པ་ལས་གནོད་པ་ཞིག་ལར་ནས་མཐོང་མ་མྱོང་ངོ་།། ཕྱིས་ཀྱི་མཁས་པའི་ཉམས་ཡིག་ཏུའང་། རེག་དུག་དངོས “梅毒”ལ་སྨན་བཟི་ཅན་གཏོང་མཁན་ཡང་མང་པོ་འདུག་སྟེ། དཔེར་ན། གཙང་སྨན་ཡེ་ཤེས་བཟང་པོའི་ཞལ་གདམས་མན་ངག་གནད་འགག་དོ་ཤལ་མཛེས་རྒྱན་ལས། རེག་དུག་གི་སྨན་ཁྱད་མཚར་འབིག་བྱེད་བཅུ་བར།དངུལ་ཆུ། མུ་ཟི། སེང་ལྡེང་ཁཎ་ཌ། ཆུ་སེར་སྨན་གསུམ། བྱི་ཏང་ཀ གུལ་ནག མ་གྷི་ཏ། སྨན་ཆེན་ནོ།། ཞེས་སྦྱོར་བ་འདིར་སྨན་ཆེན་ཏེ་བཟི་ཞེས་ནའང་འདྲ། དུག་སྣ་ཞེས་ན་ཡང་རུང་བ་དེ་ཉིད་དངོས་སུ་ཁོང་གིས་སྦྱར་འདུག གཞན་ཡང་། བློ་བཟང་ཡེ་ཤེས་བསྟན་འཛིན་དབང་རྒྱལ་གྱི་གསོ་དཔྱད་རྒྱ་མཚོ་ལས་དྲངས་པའི་ཕན་པ་ཉུང་བསྡུས་བྱུ་རུའི་དོ་ཤལ་ཞེས་བྱ་བ་བཞུགས་སོ།། ཞེས་པ་ལས།བསེ་དུག་མཛེ་ནད་གླང་ཤུ་ཆུ་སེར་རྨ།། གཉན་རིགས་ལ་ནི་ཐུ་ཕུ་ལིང་གི་ཚད།། རྒྱ་མ་གསུམ་པོ་ཆུར་སྤངས་སྲབ་གཏུབས་ཏེ།། ཅིན་ཡིན་ཧྭ་སྲང་གསུམ་དང་བ་ལེ་ཀ བ་ཤ་ཀ་དང་ཧས་ཀུས་བས་ཀས་གཉིས།། སྤོས་དཀར་ཐལ་རྡོར་སོ་མ་ར་ཛཱ་དང་།། སྨན་ཆེན་ཤུ་དག་རུ་རྟ་གུར་གུམ་དང་།། ཞེས་ཡང་སྨན་ཆེན་རེག་དུག(梅毒)གི་གཉེན་པོར་བཏང་འདུག ད་དུང་བློ་གསལ་དབང་པོ་པདྨ་དཀར་པོའི་རེག་དུག་གི་བཅོས་ཐབས་ལག་ལེན་གཅིག་སྒྲིལ་ཟབ་ཁྱད་བཀའ་རྒྱ་མ་ཞེས་པ་རུ། སྔོན་མོ་སྟག་ཤམ་ཅན(སྟག་ཤ)གྱིས་ཁ་བསྒྱུར་བཏང་།། ཞེས་དུག་སྣ་སྟེ་སྔོ་སྟག་ཤ་བསྟན་པ་དང་། ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་ཀྱི་སྤོས་ཁྱུང་བཅུ་དགུ་རུའང་། འབིག་བྱེད་སྨན་ཆེན་སེ་འབྲུ་གསེར་ཕྱེ་དང་།། ཞེས་རེག་དུག་གི་གཉེན་པོར་སྨན་ཆེན་བཏང་པ་གསལ་པོར་བསྟན་འདུག་པ་དང་། ཡང་སྦྱོར་བ་དེའི་མཇུག་ཏུ། ཚ་བའི་བསེ་དུག་འབམ་ནད་རིགས་ཀུན་ལ།། མཆོག་ཏུ་ཕན་པ་ཁོ་བོའི་མྱོང་གྲུབ་ཡིན། ཞེསགསུངས་འདུག་པ་རེད། ཡང་བསྟན་བཅོས་དེ་རུ།བསེ་མོག་གི་བཅོས།ཞེས་པའི་སྦྱོར་བ་རུ་ཐང་ཕྲོམ། ལང་ཐང་རྩེ་རྣམས།ཞེས་ཐང་ཕྲོམ་ཡོད་པ་དང་ཐང་ཕྲོམ་ནི་དུག་རིགས་མི་རྒྱུ་བའི་ཁོངས་གཏོགས་ཏེ། རྒྱུད་ལས། མི་རྒྱུ་བོང་ང་བཙན་དུག་སྤྱང་དུག་དང་།། ར་དུག་སེ་ཤིང་ཐང་ཕྲོམ་རྟ་སྤུ་སོགས། ཞེས་བསྟན་པའི་དངོས་དུག་མིན་ནམ། དེས་ན་དུག་རིགས་ཐང་ཕྲོམ་སྦྱར་བས་ཕན་པ་འདིས་ནི་སྐབས་འདིའི་བསེ་མོག་ཅེས་པ་རེག་དུག་དངོས(梅毒)ཡིན་པའང་ཤིན་ཏུ་གསལ་པོ་རེད། དེ་ལྟར་མ་ཡིན་པར་བསེ་དུག་དངོས་ཡིན་ན། བཟི་གཏན་ནས་འགྲོ་མི་རུང་བ་དང་། དུག་སྣའི་སྦྱོར་བ་བཏང་ན་འཆི་སྙམ་མོ།། ཐང་ཕྲོམ་དང་ལང་ཐང་རྩེ་གཉིས་ཀྱི་ཕན་ནུས་ནི། རྒྱུད་ལས།ཐང་ཕྲོམ་ལང་ཐང་རྩེ་ཡིས་སྲིན་ནད་སེལ།། ཞེས་གསུངས་པ་བཞིན་ནོ།། ཀརྨ་ངེས་དོན་བསྟན་འཛིན་འཕྲིན་ལས་རབ་རྒྱས་ལགས་ཀྱིས་ཐང་ཕྲོམ་དང་ལང་ཐང་རྩེ་རེག་དུག(梅毒)གི་གཉེན་པོར་བཏང་པ་དང་། འདིས་རེག་དུག(梅毒)ལ་ཕན་པ་དེས་ནི། རེག་དུག(梅毒)གི་རྒྱུ་རེག་དུག་དུང་འཁྱིལ་གཟུགས་དེ་སྲིན་ནམ་གཉན་སྲིན་དུ་གཏོགས་པའང་ལས་སླ་མོར་རྟོགས་ཐུབ་པ་མ་ཡིན་ནམ།ཀོང་སྤྲུལ་ཚང་གིས་ཀྱང་དེ་ལྟར་བ་རུ་བཞི་སྦྱོར་རྣམས་ཀྱང་འཕྲོད། ཅེས་པའི་འཕྲོར་མཐུད་ནས། བཅོས་ཚུལ་ཟབ་ཁྱད་ཅན་ལག་བླངས་མ་ནི།ཐོག་མར་ཐང་ཆེན་ཉེར་ལྔའམ། བྱང་ལུགས་མིང་ཅན་ནག་པོའི་གཅིག་ཐང་ལན་ཁ་ཡར་བཏང་རྗེས། རྒྱའི་སྲེག་སྨན་རིལ་བུ་གསུམ་རེ་ཐོ་རེངས་སྔ་བར་ཐང་གར་སླ་སྙོམས་པ་བྱ་སྒོང་དོ་ཙམ་ལོང་ལོང་ཁོལ་བ་དེས་ཕུལ།ཞེས་དཔའ་གདེངས་ཆེན་པོས་རྒྱའི་སྲེག་སྨན་རིལ་བུའམ་རེག་དུག་སྲེག་སྨན་གྱི་སྟེང་དུ་བབས་འདུག་པ་མ་ཟད། འདི་ནི་ཁོང་གི་བཅོས་ཚུལ་ཁྱད་པར་ཅན་ཡིད་ཆེས་བྱས་ཆོག་པའི་ལག་ལེན་མན་ངག་ཟབ་མོ་ཡིན་པ་དང་། ཐང་ཆེན་ཉེར་ལྔ་དང་མིང་ཅན་ནག་པོའི་ཆིག་ཐང་ནི་གཙོ་བོ་དུག་ལ་དམིགས་ནས་བཏང་བ་ལོས་ཡིན་སྙམ་པས།རང་གི་འདོད་ཚུལ་ལ་དེ་གཉིས་ཡོད་ན་ལེགས་ལ་མེད་ཀྱང་རུང་སྙམ་པ་དང་། དོན་དུ་རེག་དུག་སྲེག་སྨན་ནམ་དངུལ་ཆུའི་རིལ་བུ་དེས་ནི་རེག་དུག(梅毒)གི་ནད་པ་ཚབས་ཆེན་སྣ་ཕྲོམ་བརྡོལ་བ་སོགས་ཀྱང་གསོ་ཐུབ་པ་གནའ་ནས་ད་ལྟའི་བར་གྱི་ལག་ལེན་ཡིན་པ་མ་ཟད།ཨ་མདོ་ས་ཁུལ་གྱི་རོང་འབྲོག་མི་མང་ལ་ཐོབ་པའི་རེག་དུག་བཅོས་ཐབས་ཡིད་ཆེས་བྱས་ཆོག་པ་ཞིག་ཡིན་པ་ནི་ཀུན་གྱིས་ཤེས་གསལ་བཞིན་ནོ།། ཨ་མདོའི་ས་ཆ་འདིར་རེག་དུག(梅毒)ལ་རོང་འབྲོག་མི་མང་གིས་སེ་ཤིང་། བསེ་མོག་དང་བསེ་དུག་དང་རེག་དུག་ཅེས་པ་སོགས་ཀྱི་མིང་མེད་པར་རྒྱ་རྨའམ་སྦྱར་རྨ།རྨ་ངན་ཞེས་འབོད་ཀྱིན་འདུག དེ་བས་ཕྱིས་ཀྱི་མཁས་པའི་ཉམས་ཡིག་ཏུའང་བཤད་སྲོལ་འདི་དང་ཆ་འདྲ་བ་མང་སྟེ། མན་ངག་རིན་འབྱུང་གནས་ལས། རྒྱ་ཐོར་ཞེས་བྱ་སེ་དུག་རིགས།། ཞེས་པ་དང་། གཅེས་བསྡུས་སྙིང་ནོར་ལས།བསེ་དུག་ཅེས་སམ་རྒྱ་ནག་རྨ་ཟེར་ཞིག། ཅེས་བསེ་དུག་ཟེར་རམ་དོན་དུ་རྒྱ་ནག་གི་རྨའམ། རྒྱ་རྨ་ཟེར་བ་ཞིག་ཅེས། བསེ་དུག་ཡིན་མིན་ཁ་ཚོན་གཅོད་དཀའ་ཡང་རྒྱ་རྨ་ཞེས་པའི་ན་ཚ་ཡིན་པ་ཉམས་ཡིག་ཏུ་གསལ་པོར་བྲིས་ཡོད་པ་མིན་ནམ། དེས་ན་འདི་ནི་ང་རང་གི་དོགས་གཞི་དང་ཡང་ཤིན་ཏུ་མཐུན་པ་མིན་ནམ།བོད་ལུགས་གསོ་རིག་གི་ཚིག་མཛོད་ཆེན་མོ་རུའང་། རྒྱ་ནད། ཅེས་བཀོད་ཡོད་པ་སོགས་ཨ་མདོའི་དམངས་ཁྲོད་ཀྱི་བཤད་སྟངས་དང་ཇི་མ་ཇི་བཞིན་འདུག་ལ།འདི་ལས་ང་ཚོས་ཤེས་ཐུབ་པ་ནི་སྤྱི་ལོ1505ལོར་རེག་དུག་རྒྱ་གར་ནས་རྒྱ་ནག་ཏུ་ཐོག་མར་འགོས་ཁྱབ་བྱུང་པ་དང་། དེའི་རྗེས་སུ་ཡུལ་མཚམས་ཀྱི་འབྲེལ་བ་དང་འགྲིམ་འགྲུལ་གྱི་དབང་གིས་ཨ་མདོའི་བོད་ཡུལ་དུ་རྒྱ་ནག་བརྒྱུད་དེ་འགོས་མཆེད་བྱུང་བ་བསྙོན་མེད་འདུག་ལ། དེ་བས་བསེ་དུག་ལ་ཕན་མིན་མི་ཤེས་མོད། རེག་དུག(梅毒)ལ་རེག་དུག་སྲེག་སྨན་ཏེ་དངུལ་ཆུའི་སྦྱོར་བ་ཕན་པ་ནི་གཅིག་མིན་ཀུན་གྱི་ཉམས་མྱོང་རེད། དེ་བས་མཁས་དབང་ཀརྨ་རྒྱལ་མཚན་གྱི་ཡང་ཏིག་ཏུའང་། རེག་དུག་སྨན་སྦྱོར་ཟིན་ཏིག་གཞུང་གི་རྒྱ་ནག་བསྲེགས་སྨན་ཟབ། ཅེས་གསུངས་ཡོད་པར་མ་ཟད། ད་དུང་ཁོང་གིས། རེག་དུག་ལ་ཟིན་ཏིག་གཞུང་གི་རྒྱ་ནག་ལུགས་ཀྱི་བསྲེགས་སྨན་ལས་ལྷག་པར་རྒྱུད་མན་ངག་གང་ཡང་མེད་པ་ཞལ་འཕང་གཞན་རྣམས་འདིར་མ་བྲིས།ཞེས་གསུངས་པ་ནི་མངོན་སུམ་ཚད་མའི་ཞིབ་འཇུག་གི་ཉམས་མྱོང་དམར་རྗེན་དུ་བསྟན་པ་མིན་ནམ།མཁས་དབང་འདིས་རྒྱུད་དང་ཉམས་ཡིག་དག་ཏུ་གསུངས་པའི་བསེ་དུག་ཅེས་པ། བསེ་མོག་ཟེར་བ།རེག་དུག་ཏུ་འབོད་པ་སོགས་ཀྱི་བཅོས་ཐབས་མི་འདྲ་བ་མང་པོ་ལག་ལེན་དུ་བསྟར་ཏེ་སྐབས་དེའི་ཁམས་ཁུལ་དུ་འགོས་མཆེད་བྱུང་བའི་རེག་དུག(梅毒)ལ་དངོས་སུ་ཞིབ་འཇུག་བྱས་པ་ལས། ར་ཁྲག་ལྔ་བ་སོགས་སྨན་སྦྱོར་མང་པོ་ཞིག་དང་བསྡུར་ཚེ་དངུལ་ཆུའི་བསྲེག་སྨན་གྱི་ཕན་སྐྱེད་མངོན་གསལ་ཡིན་པས་ན།ཁོང་གིས་ད་གཟོད་ཕྱི་རབས་སྨན་པ་རྣམས་ལ་འདི་ལྟ་བུའི་མན་ངག་གི་ལེགས་བཤད་བསྩལ་བ་མིན་ནམ།དེ་ལས་ང་ཚོས་ཡང་བསྐྱར་བསམ་བློ་ཞིག་བཏང་ཚེ། རྒྱུད་སོགས་སུ་བསྟན་པའི་བསེ་དུག་དང་ཕྱིས་སུ་མཆེད་པའི་རེག་དུག(梅毒)གཉིས་ནི་ངོ་བོ་མི་འདྲ་བའི་ནད་གཉིས་ཡིན་པའང་གསལ་པོ་མིན་ནམ།དཔེར་ན། རྒྱུད་སོགས་སུ་བསེ་མོག་ལ་ར་ཁྲག་ཕན་ཞེས་སྨྲ་བ་དང་། ཟིན་ཏིག་དང་ཡང་ཏིག་ཏུ་རྒྱའི་སྲེག་སྨན་རིལ་བུ་སྟེ་དངུལ་ཆུའི་སྦྱོར་བ་ཕན་པ་མྱོང་གྲུབ་ཡིན་པ་གཉིས་བསྡུར་ཚེ། སྤྱིར་དངུལ་ཆུ་དུག་ཡིན་པས་དེའི་དུག་སེལ་དུ་ར་ཤ་ཟ་དགོས་པ་ནི་དངུལ་ཆུ་བཙོ་བཀྲུ་ཆེན་མོའི་སྐབས་དང་། རེག་དུག་བསྲེག་སྨན་བསྟེན་དུས་ཡིན་པ་སུས་ཀྱང་ཤེས་པ་ལྟར་རོ།། དེས་ན་དངུལ་ཆུ་དུག་ཡིན་ན། བྱེ་བ་རིང་བསྲེལ་དུ། དུག་སྣའི་སྦྱོར་བ་བཏང་ན་འཆི། ཞེས་པ་དང་ཡང་ནང་འགལ་བྱུང་འདུག་པ་མིན་ནམ། དངུལ་ཆུ་སྟེ་དུག་སྣའི་སྦྱོར་བ་བཏང་བས་གནོད་པ་ལྟ་ཅི། དེ་ལས་ལྷག་པའི་གཉེན་པོ་མེད་པ་འདིས་ནི། ཡང་བསྐྱར་རྒྱུད་དང་ཉམས་ཡིག་རྣམས་སུ་བཤད་པའི་བསེ་དུག་གམ་བསེ་མོག་དང་ཕྱིས་སུ་མཆེད་པའི་མཚན་མའི་འགོས་ནད་རྒྱ་རྨའམ་སྦྱར་རྨ། རྨ་ངན་ཞེས་པ་དང་། དེང་སྐབས་རེག་དུག(梅毒)ཏུ་འབོད་པ་གཉིས་ནི་རྒྱུ་མི་འདྲ་བའི་ནད་ཁ་ཁ་སོ་སོ་བ་ཡིན་པ་བདེན་དཔང་བྱས་པ་མ་ཡིན་ནམ། ད་དུང་ང་ཚོས་གསལ་པོར་རྟོགས་པ་བཞིན་དུ། ནུབ་ལུགས་གསོ་རིགས་ཀྱིས་ཀྱང་མཚན་མའི་འགོས་ནད་འདི་ལ་སྲིན་འཇོམས་པའི་སྨན་སྤྱོད་ཀྱིན་ཡོད་པ་མ་ཡིན་ནམ། སྨན་རྫས་རྒྱུན་ཤེས་སུ།ཕེ་ནི་སི་ལེནG རེག་དུག་དུང་འཁྱིལ་གཟུགས་སོགས་ལ་སྲིན་འགོག་གི་ནུས་པ་ཆེན་པོ་ལྡན། ཞེས་པ་དང་། རྒྱལ་ཡོངས་མཐོ་རིམ་སློབ་ཆེན་སློབ་དེབ།པགས་པ་མཚན་ནད་རིག་པ《皮肤性病学》ལས། རེག་དུག(梅毒)གི་རྒྱུན་བཀོལ་སྨན་ལ་ཕེ་ནི་སི་ལེན་རིགས(青霉素类)ནི་གཙོར་འདེམས་དགོས་པའི་གཉེན་པོའི་སྨན་ཏེ། དྭངས་ཁྲག་གར་ཚད་ངེས་པར་དུ་ཉིན་བཅུ་ལྷག་ལ་བདེ་འཇགས་རྒྱུན་མཐུད་བྱུང་པ་ཡིན་ན།ལུས་སྟེང་གི“TP”དེ་ད་གཟོད་རྩ་བ་ནས་སེལ་ཐུབ། རྒྱུན་བཀོལ་སྨན་ནི་ཕེ་ནི་སི་ལེན་པེན་སྐར(苄星青霉素)དང་།ཆུ་སྦྱོར་ཕེ་ནི་སི་ལེནG(水剂青霉素G)སོགས་ཡིན། ཞེས་ཕྲ་སྲིན་རིགས་དུང་འཁྱིལ་གཟུགས་ཀྱིས་བསྐྱེད་པའི་མཚན་མའི་འགོས་རིམས་རེག་དུག“梅毒”ལ་ནུབ་ལུགས་གསོ་རིག་གིས་སྲིན་འཇོམས་སྨན་བསྟེན་གྱིན་པ་གསལ་པོར་བསྟན་པ་དང་། ད་དུང་ལག་ལེན་དངོས་ཀྱི་ཁྲོད་དུའང་།དེང་དུས་ཀྱི་རེག་དུག“梅毒”ཅེས་པའི་མཚན་མའི་འགོས་ནད་འདི་ལ་ནུབ་ལུགས་ཀྱི་སྲིན་འཇོམས་སྨན་པེན་སྐར་ཕེ་ནི་སི་ལེན”苄星青霉素“ཀྱི་དཔྱི་ཁབ་རྒྱག་བཞིན་ཡོད་པ་མིན་ནམ། དེང་དུས་ཀྱི་རེག་དུག“梅毒”ཅེས་པའི་མཚན་མའི་འགོས་ནད་འདིའི་རྒྱུ་དུག་དངོས་བསེ་ཤིང་སོགས་མ་ཡིན་པར།རེག་དུག་དུང་འཁྱིལ་གཟུགས་ཞེས་པའི་སྲིན་རིགས་ཤིག་ཡིན་པས་ན། དེའི་གཉེན་པོར་སྲིན་འཇོམས་སྨན་ཕེ་ནི་སི་ལེན་སྤྱད་པ་མིན་ནམ།སྲིན་འཇོམས་སྨན་གྱིས་ཕན་སྐྱེད་འབྱུང་བ་འདིས་ནི་འདི་ནི་དུག་དངོས་ཤིག་མིན་པར་ཡིད་ཆེས་བྱས་ཆོག་པ་མིན་ནམ།བསེ་ཤིང་ཞེས་པ་དེའི་ཚི་བའམ་ཐང་ཆུ་སོགས་ནི་རྒྱ་ནག་གིས་ཤིང་སྒམ་སོགས་ཤིང་གི་ཁྱིམ་སྤྱོད་ཅ་ལག་དག་ལ་བྱུག་པའི་རྩི་དེ་རེད་ཟེར་བ་དང་། དེ་ལས་ཁང་པ་གསར་པ་མཛེས་སྤྲས་བྱས་པར་བསྡད་པའམ་ཡང་ན་ཤིང་སྒམ་གསར་པ་སོགས་ལས་མིའི་ལུས་ལ་ཚོར་ལོག་ལྟ་བུའི་ཟ་འཕྲུག་ལངས་པའམ་ཡང་ན་རྨ་འབྲུམ་ལྟ་བུ་འབྱུང་པ་ནི་བསེ་ཤིང་གི་བསེ་རྩིའི་དུག་ཕོག་པ་རེད་ཟེར། འཁྲུངས་དཔེ་དྲི་མེད་ཤེལ་གྱི་མེ་ལོང་ལས་ཀྱང་། འདི་དེང་དུས་བཟོ་ལས་ཐོག་ཤིང་ལ་སོགས་པར་གཏོང་པའི་ཚོན་རྩི་དང་། འོད་རྩི་བཟོ་བའི་རྒྱུ་ཆ་ཡིན། རྫས་འགྱུར་ལས་སྣོན་བྱས་ནས་ཕལ་ཆེར་དུག་མེད་པར་བྱས་ཡོད་ཀྱང་། མི་འགའ་ཞིག་ལ་རྩི་དུག་འབྱུང་པའི་རྒྱུ་མཚན་ཀྱང་ངོ་བོའི་དབང་གིས་སོ།། ཞེས་གསུངས་པ་ལྟར་རོ།།
མཇུག་སྡུད་པ།
དེ་ལྟར་ལུང་དང་རིགས་པ།ལག་ལེན་བཅས་ཀྱི་སྒོ་ནས་དཔལ་ལྡན་རྒྱུད་བཞི་རུ་འཁོད་པའི་སེ་ཤིང་དང་རེག་དུག་ཅེས་པ་དང་།ཕྱིས་སུ་མཆེད་པའི་འགོས་ནད་རེག་དུག་གཉིས་ནི་རྒྱུ་དང་ནད་རྟགས་བཅོས་ཐབས་བཅས་མི་འདྲ་བའི་ནད་གཞི་ཁ་ཁ་སོ་སོ་བ་ཡིན་པའི་སྐོར་རབ་དང་རིམ་པ་བྱས་ཏེ་བསྒྲུབས་ཡོད་དོ།།
ཧྲོང་བོ་ཚེ་བརྟན་རྒྱལ། དར་མཚོ་རྫོང་བོད་སྨན་ཁང་གི་འགོ་གཙོ་གཞོན་པ། སྨན་པ་འབུམ་རམས་གཞོན་པ། མཚོ་ལྷོ་བོད་རིགས་རང་སྐྱོང་ཁུལ་དར་མཚོ་དཔལ་ཁའི་མི། སྔ་རྗེས་སུ་དཔལ་ཁ་བཅའ་སྡོད་སློབ་ཆུང་དང་དར་མཚོ་རྫོང་བོད་ཡིག་སློབ་འབྲིང་། མཚོ་ལྷོ་འཕྲོད་བསྟེན་སློབ་གྲྭ་དང་མཚོ་སྔོན་གསོ་རིག་སློབ་གླིང་སོགས་འགྲིམ། 2013ལོར་མཚོ་སྔོན་བོད་ལུགས་གསོ་རིག་སློབ་གླིང་ནས་གསོ་རིག་རབ་འབྱམས་པའི་དམ་བཅའ་བཞག
སྤྱི་ལོ1999ལོའི་ཟླ7པ་ནས་ད་ལྟའི་བར་དུ་དར་མཚོ་རྫོང་བོད་སྨན་ཁང་གི་སྨན་པ་དང་ཡོན་ཀྲང་གཞོན་པའི་ལས་ཀ་གཉེར། 2004ལོར་ཁོ་དང་དོན་གྲུབ། རྟ་མགྲིན་ཚེ་རིང་གསུམ་གྱིས་དར་མཚོ་རྫོང་བོད་སྨན་ཁང་མི་དམངས་སྨན་ཁང་ལས་བཀར་ཏེ་བསྐྱར་དུ་བཙུགས།སྤྱི་ལོ2006ལོར་མཚོ་ལྷོ་ཁུལ་གྱི་ཕུལ་བྱུང་ན་གཞོན་བཅུ་ཡི་རྟིང་སྐུལ་བྱ་དགའ་ཐོབ། སྤྱི་ལོ2006ལོར་མཚོ་སྔོན་ཞིང་ཆེན་འཕྲོད་བསྟེན་ཐེན་གྱི་རྫོང་རིམ་པའི་ནད་ཐོག་ཕུལ་བྱུང་སྨན་པའི་ལག་རྟགས་ཐོབ། སྤྱི་ལོ2008ལོར་དར་མཚོའི་རྫོང་ཡོངས་ཀྱི་འཕྲོད་བསྟེན་སྡེ་ཁག་གི་ཕུལ་བྱུང་སྨན་པའི་མིང་རྟགས་ཐོབ། སྤྱི་ལོ2009ལོར་མཚོ་ལྷོ་ཁུལ་གྱི་འཕྱི་ནད་འགོག་བཅོས་ཀྱི་སྔོན་ཐོན་མི་སྣའི་གཟེངས་རྟགས་ཐོབ། སྤྱི་ལོ2015ལོར་དར་མཚོའི་རྫོང་ཡོངས་ཀྱི་འཕྲོད་བསྟེན་སྡེ་ཁག་གི་ཕུལ་བྱུང་མི་སྣའི་གཟེངས་རྟགས་ཐོབ།ཏུན་ཧོང་གསོ་རིག་ཡིག་ཆ་དང་འབྲེལ་ནས་བོད་ཀྱིས་གསེར་དངུལ་གྱི་སོ་ཤན་པ་ནི་སྦྱར་དུག་འགོག་བཅོས་ཀྱི་ཆེད་དུ་དར་ཚུལ་ལ་དཔྱད་པ་སོགས་ཆེད་ལས་དཔྱད་རྩོམ་སུམ་ཅུ་ལྷག་ཀྲུང་གོའི་བོད་ཀྱི་གསོ་རིག་དང་ཀྲུང་གོའི་མི་རིགས་གསོ་རིག་སོགས་གསོ་རིག་དུས་དེབ་དུ་སྤེལ། སྤྱི་ལོ2015ལོའི་ཟླ་དང་པོར་མཚོ་སྔོན་མི་རིགས་དཔེ་སྐྲུན་ཁང་ནས《གསོ་རིག་དཔྱད་རྩོམ》ཞེས་པའི་གསོ་བ་རིག་པའི་ཆེད་རྩོམ་ཡིག་འབྲུ་ཁྲི་ཉེར་བརྒྱད་ཅན་གྱི་དེབ་ཅིག་པར་དུ་བཏབ། 2017ལོར་མཚོ་སྔོན་མི་རིགས་དཔེ་སྐྲུན་ཁང་ནས《རེག་དུག་དང་ཨེ་ཙིའི་ནད་སྔོན་འགོག་བྱེད་ཐབས་བརྗོད་པ་དུས་རབས་གསར་བའི་ཅོང་བརྡ》ཞེས་པའང་པར་དུ་བཏབ། ནད་མེད་ཚེ་བསྲིང་རིག་པའི་བསྟན་བཅོས་ཀྱི་རྩོམ་སྒྲིག་གི་བྱ་བར་ཡང་ཞུགས། རྒྱལ་སྤྱིའི་གསོ་རིག་ཚོགས་འདུ་འགའ་ཤས་སུའང་ཆེད་རྩོམ་སྒྲོག་སྦྱོང་བྱེད་མྱོང་།


text:
གསར་འགོད་པའི་བསྐོར་བསྐྱོད་ཁྲོད་རག་ཟིན་བཏབ་པ།
མཐའ་མའི་བསྐྱར་བཅོས། (༣༡༢༠༡༦༢༢༢༨) འབྲི་མཁན། ཁྲོ་གཏུམ། ༢༧༢༠༡༦༡༧༢༨
ཕྱི་ལོ་༢༠༡༦ཟླ་༠༥ཚེས་༢༢ནས་གསུམ་སྟེ་ཉིན་གཉིས་རིང་། བོད་ཀྱི་གཞུང་འབྲེལ་མིན་པའི་གསར་ཁང་ཁག་གི་གསར་འགོད་པ་བཅུ་རྒྱ་གར་རྒྱལ་ས་ ལྡི་ལིའི་གསར་ཁང་ཆེ་གྲས་ཁ་ཤས་སུ་བསྐོར་བསྐྱོད་བྱས་ཤིང་། ལྡི་ལིར་ཡོད་པའི་བོད་ཀྱི་ན་གཞོན་ནུས་འཕེལ་ལས་གཞི་ཁང་གི་ཨ་དཔལ་ལྷ་མོ་ལགས་ཀྱིས་སྣེ་ཤན་བྱས་ཏེ།
གསར་འགྱུར་བརྒྱུད་ལམ་ཐོག་ལས་དོན་བྱེད་ཕྱོགས་ལ་རྒྱུས་ལོན་དང་འབྲེལ་ལམ་ཡོང་ ཆེད་དུ་བོད་ཀྱི་གསར་འགོད་པའི་མཐུན་ཚོགས་ཀྱི་བཀོད་བསྒྲིགས་བྱས་པའི་བསྐོར་ བསྐྱོད་ཐེངས་གཉིས་པ་རེད། དེ་རིང་རེ་གཟའ་ཉི་མ་རེད། དུས་བཅད་ལྟར་ཞོགས་པའི་ཐོ་རེངས་ཀྱི་ཆུ་ཚོད་ལྔ་བ་སྟེ། ནམ་མཐའ་ཡོངས་སུ་གསལ་ལ་ཤར་ཕྱོགས་སུ་ཉི་འོད་བསུ་བའི་མཚམས་སྤྲིན་གྱི་མེ་དཔུང་ འཕྱུར། ང་རང་གི་གླས་ཁང་ལས་གོམ་ཁ་བཅུ་ཙམ་སྤོས་ན་ཀེའུ་པོར་མོར་སླེབས་ཞིང་། གཞུང་ལམ་གྱི་གུག་དེར་འགྲུལ་བཞུད་ལ་འགྲོ་རོགས་གསུམ་སྔོན་དུ་སླེབས་སྟེ། འགྲུལ་བཞུད་གླ་འཁོར་གཉིས་ལ་སྒུག་ནས་འདུག
རྒྱ་གར་བྱང་ཕྱོགས་བཞུགས་ སྒར་ངྷ་རམ་ས་ནི། མགོ་ནག་བོད་མི་ཡོངས་ཀྱི་ཁོག་པའི་སྙིང་དང་དཔྲལ་བའི་མིག་ཏུ་གྱུར་བའི་༧གོང་ས་༧ རྒྱལ་བའི་དབང་པོ་འཛམ་གླིང་ཞི་བདེ་དེད་དཔོན་མཆོག་གི་བཞུགས་གནས་དང་། བོད་གཞིས་བྱེས་ཀུན་གྱི་རེ་ལྟོས་དང་འདུན་པའི་བློ་བཅོལ་ས་ཞིག་ཡིན་པ་མ་ཟད། འཛམ་གླིང་གི་འགྲུལ་བཞུད་ལ་དུང་བའི་མི་སྣ་རྣམས་ཀྱིས་དུས་ཚིགས་ཀྱི་འགྲོས་དང་ བསྟུན་ནས། ངྷ་སའི་ས་སྒང་རིལ་མོ་མེག་རྒན་གྱི་གོས་ཐུང་ལམ་དང་། འགྲམ་གྱི་གཡས་གཡོན་ལ་འཚང་ཁ་རབ་ཏུ་རྒོལ།
ས་སྒང་འདི་རུ་བཙན་བྱོལ་བའི་ བོད་གཞུང་ཡོད་ལ། དེའི་མིང་ལ་གནས་སྐབས་སུ་"བདེན་པ་གཉིས་རྒྱལ་གྱུར་ཅིག"ཅེས་འབོད་ཅིང་། ཡིག་ཆ་རྣམས་ཀྱི་ཐོག་ཏུ་བཙན་བྱོལ་བོད་གཞུང་དུ་བྲིས་ཡོད། གང་ལྟར་རི་བོ་འདིའི་གཡས་གཡོན་མདུན་རྒྱབ་དུ་བོད་ཀྱི་རྩ་དོན་ཆེད་འབད་པའི་ གཞུང་སྒེར་ཚོགས་གསུམ་གྱི་ལྟེ་གནས་ཡོད་ཅིང་། དེ་འབྲེལ་གྱིས་རྒྱལ་ཁབ་དང་མི་རིགས་ལ་མེད་དུ་མི་རུང་བ་དང་། མདོར་ན་གཞུང་དམངས་དབར་གྱི་ཟམ་པ་ལྟ་བུ་མང་གཙོའི་ཀ་བ་བཞི་བར་འབོད་པའི་རླུང་ བརྙན་འཕྲིན་གསུམ་གྱི་གཞུང་འབྲེལ་མིན་པའི་གསར་ཁང་ཁག་གི་ལས་ཁུངས་རྣམས་ཀྱིས་ བོད་གཞིས་བྱེས་གཉིས་གཙོས་འཛམ་གླིང་གི་གསར་འགྱུར་བཅས། བོད་དབྱིན་རྒྱ་གསུམ་གྱིས་བརྡ་འཕྲིན་དུས་རབས་ཀྱི་བང་རྩལ་ལ་འགྲན་བཞིན་ཡོད།
གནམ་ གཤིས་ཀྱི་དྲོ་གྲང་ཤིན་དུ་བཟང་བའི་ངྷ་ས་ནས་ཚ་བའི་དྲོ་གྲང་ཏུའུ་༤༦ལས་བརྒལ་ གྲབ་གྱི་རྒྱལ་ས་ལྡི་ལིའི་ཕྱོགས་སུ་མགྲོན་འཁོར་ཆུང་བའི་རྐང་བཞི་རླུང་ལ་ འདྲེས་སོང་། ང་རང་རྒྱ་གར་འཕགས་པའི་ཡུལ་ལ་འབྱོར་ནས་ལོ་བཅུ་འཁོར་གྲབ་འདུག ལོ་འདི་གའི་རིང་གི་ལྡི་ལིར་བསྐྱོད་ཐེངས་ཐམས་ཅད་ནི་མཚན་ནག་བརྒྱུད་དེ་སོང་ མྱོང་བ་མ་གཏོགས། ཉིན་དཀར་ལམ་ལ་ཆས་ཤིང་ཉིན་དཀར་ལྡི་ལིའི་བོད་མིའི་ཁྲོམ་ར་མ་ཅང་ཀྲེ་ལར་འབྱོར་ བ་ཐོག་མ་ཡིན།
ལྡི་ལིར་འབྱོར་བའི་དགོང་ཁའི་ཆུ་ཚོད་དྲུག་དང་ཕྱེད་ཀའི་ ཐོག རྒྱལ་ས་ལྡི་ལིའི་རྒྱ་གར་གསར་ཁང་སྐད་གྲགས་ཆེ་ཤོས་སུ་ལས་ཀ་བྱེད་བཞིན་པ་དང་ བྱས་མྱོང་བའི་བོད་ཀྱི་ན་གཞོན་གསུམ་དང་མཉམ་དུ་དགོང་མོའི་ཆུ་ཚོད་དགུ་བར་དུ། དགོང་ཟས་སུ་རོལ་ཞོར་ཉམ་མྱོང་བརྗེ་རེས་བྱས་པ་ཡིན། ཁོང་གསུམ་ནི། ཨིན་སྒྲེ་བརྙན་འཕྲིན་ཁང་(ND TV)གི་གསར་འགོད་པ་ཟུར་བ་བསོད་ནམས་ཚེ་བརྟན་ལགས་རེད། ཁོང་གིས་ད་ལྟ་སྒེར་བ་ནས་གློག་བརྙན་དང་པར་གཞི་སྒྲིག་བཟོ་བྱེད་ཀྱིན་འདུག རྒྱ་གར་བང་ཆེན་གསར་ཁང་(The Indiaexpress )གི་གསར་འགོད་པ་བཀྲིས་སྟོབས་རྒྱལ་ལགས་ནི་ཚགས་པར་ཇུས་འགོད་པ་དང་པར་རྒྱག་མཁན། གསར་འགྱུར་བཟོ་མཁན་བཅས་བྱས་ཏེ་ལོ་བརྒྱད་འགྲོ་གྲབ་འདུག (Riverbank studios Mike Pandey )ལས་ཁུངས་ཀྱི་ལས་བྱེད་བསྟན་འཛིན་ཁྱད་འཕགས་ཀྱིས་ལོ༡༡རིང་ཁོར་ཡུག་དང་རི་ སྐྱེས་སྲོག་ཆག་སྲུང་སྐྱོབ་སྐོར་བརྙན་འཕྲིན་བརྒྱུད་སྤྱི་ཚོགས་སུ་གོ་རྟོགས་ སྤེལ་དང་སྤེལ་བཞིན་འདུག
ང་ཚོས་ཁོང་ཚོ་དང་མཉམ་དུ་གསར་འགོད་བྱེད་སྟངས་ དང་གློག་བརྙན་བཟོ་སྟངས། བརྙན་འཕྲིན་འགོད་སྟངས། པར་གདབས་སྟངས། གསར་འགོད་དང་འབྲེལ་བའི་གླེང་མོལ་གང་མང་བྱས་པ་ལས། སེམས་ཐག་ཉེ་བའི་གླེང་མོལ་གྱི་གོ་རིམ་ཁྲོད་དུ་ཕན་ཚུན་ལ་ཡིད་ཚིམས་པའི་རྣམ་པ་ གསལ་བོ་ཞིག་མངོན་བྱུང་། དུས་ཚོད་ཀྱི་དབང་གིས་གླེང་མོལ་འདི་མཚམས་འཇོག་བྱེད་དགོས་སོང་བའི་དུས་ཚོད་ནི་ ཕྱི་ཚེས་༢༢ཉིན་གྱི་དགོང་མོའི་ཆུ་ཚོད་བཅུ་པ་ཡོལ་ལ་ཉེ།
བསྐོར་བསྐྱོད་དངོས་ཀྱི་ཉིན་དང་པོ།
ཞོགས་ པའི་གནམ་གཤིས་དྭངས་ཤིང་ཚ་བའི་མེ་ཐབས་ཀྱིས་སྔར་བཞིན་ངོ་གདོང་བསྲེགས། ཆུ་ཚོད་དགུ་བའི་ཐོག ཡུལ་སྐོར་སྤྲོ་འཆམ་གྱི་ལས་འཆར་ལྟར་གྲང་གློག་ལྡན་པའི་རླངས་འཁོར་གཉིས་སུ་མི་ ལྔ་ལྔ་བགོས་ཏེ། རྒྱ་གར་གྱི་དེ་རིང་གསར་ཁང་(Riverbank studios Mike Pandey )གི་ཕྱོགས་སུ་བསྐྱོད་ཅིང་། མདུན་སྒོའི་ཞིབ་བཤེར་བྱེད་སའི་སྒོ་ཆེན་ལམ་བརྒྱུད་དེ་གསར་ཁང་དེའི་ཁང་བརྩེགས་ ནང་འཛུལ། གསར་ཁང་དེའི་གསར་འགོད་འགན་འཛིན་སྒར་བེ་ས་བན་ཐི་ལ་(Gaurav Sawant)ཐུགས་འཕྲད་གཏན་འཁེལ་བྱས་པའི་དུས་བཅད་ཀྱི་སྔོན་དུ་འབྱོར་བ་དང་། ཅུང་ཙམ་ནས་མགྲོན་འབོད་ཚོགས་ཁང་ནང་དུ། ཁོ་དང་མཉམ་དུ་ཇ་དང་འཚིག་ཇ་འཐུང་ཞོར། རླུང་གློག་བརྙན་གསུམ་གྱི་གསར་འགྱུར་འགོད་སྟངས་སུ་གླེང་མོལ་དང་དྲི་བ་དྲིས་ ལན་གང་མང་བྱས་པ་ལས། "གསར་འགྱུར་འགོད་པར་གསར་འགོད་པའི་འགན་ཁུར་དགོས་དང་། སྤྱི་ཚོགས་ཀྱི་ཕྱོགས་ཡོངས་སུ་ཕན་ཡོན་ལྡན་པའི་སྒྲོམ་གཞི་སྣ་ཚོགས་བཟོ་དགོས་ པར་ནན་ཏན་གྱིས་གསུང་སོང་" བ་གྲུབ་མཚམས། གསར་ཁང་དེའི་བཱ་རིན་སྒྲིར(Virendra Kapoor )དོ་དམ་པས་བཤད་ན། འདིར་མི་༢༠༠༠ལྷག་གིས་ལས་ཀ་བྱེད་བཞིན་པ་དང་བདུན་ཕྲག་རེར་དུས་དེབ་དང་ཚག་པར་ པར་འགྲེམས་བྱེད་བཞིན་ཡོད། དུས་དེབ་ལ་ཡང་བརྗོད་གཞི་མ་འདྲ་བ་༤༥ཡོད་པར་བརྗོད།
གསར་ ཁང་འདིའི་ཁང་བརྩེགས་ཀྱི་བང་རིམ་ཡོངས་སུ་ལམ་ཤན་དང་འགྲེལ་བརྗོད། དམིགས་གསལ་གྱིས་གསར་ཁང་གི་ཆེད་དུ་ཁང་བརྩེགས་རྒྱབ་པའི་རྣམ་པ་འདི་ཡིས། ང་ཚོ་བཙན་བྱོལ་དུ་ས་མཐོ་གང་མེད་པ་དང་ས་མཐའི་འགྲོ་གཡེང་འདུག་བདེ་ལྟ་བུའི་ བོད་ཀྱི་གསར་ཁང་རྣམས་སུ། ནམ་ཞིག་བོད་ཀྱི་བདེན་མཐའ་སེལ་ན། ཚད་ལྡན་གསར་ཁང་སྟེ། དགོས་ངེས་ཀྱི་ཆ་རྐྱེན་ཡོངས་སུ་ཚང་པ་ཞིག་རང་ས་རང་ཡུལ་དུ་འཛུགས་ཐུབ་ངེས་ཀྱི་ བསྐལ་བ་ནི་ནམ་ཞིག་ལ་ཤར་རམ་བསམ་པའི་བློ་ཡི་རྣམ་རྟོག་གིས་གངས་ཅན་ལྗོངས་སུ་ བསྐོར་བསྐྱོད་ཐེངས་གཅིག་བྱེད་དུ་བཅུག་སོང་ལ། མིག་འཕྲུལ་བ་ལྟ་བུའི་སྣང་བ་ཞིག་ཡང་ཞོར་ལ་བྱུང་སོང་། རླུང་གློག་བརྙན་གསུམ་གྱི་ས་ཚིག་རེར་ཆ་རྐྱེན་ལྡན་ཞིང་དགོས་ངེས་ཀྱི་འཕྲུལ་ རིགས་སུ་སྟངས་འཛིན་བྱེད་མཁན་གྱི་ཆེད་ལས་པ་སོགས། གོ་རིམ་ཅན་གྱི་གསར་ཁང་འདི་ཡིས་རང་དབང་ལྡན་པའི་གསར་འགོད་བརྒྱུད་ལམ་ནི་མང་ གཙོའི་ཀ་བ་བཞི་བར་འབོད་ལ། མི་མང་དང་གཞུང་གི་ཟམ་ཆེན་ཡིན་པར་ཐོས་མྱོང་བའི་སྐད་ཆ་དེར་ར་སྤྲོད་ཅིག་བྱེད་ པ་འདྲ།
ང་གསར་ཁང་དེའི་གལ་ཆེ་བའི་ཁང་མིག་ཡོངས་སུ་སྣེ་ཤན་བྱས་ཏེ་ མཐར་སྔར་གྱི་ཁང་བརྩེགས་འོག་མར་ལོག་ལ་ཉེ་བའི་བར་མཚམས་སུ། སྣེ་ཤན་དང་ལམ་སྟོན་བྱེད་མཁན་མྱི་ལྡིང་གིས་རྩེད་མཚར་གྱིས"བལྟས་ན་ལས་སླ་ཞིང་། ལས་ན་ཚེག་ཆེས་པ་ནི་གསར་འགྱུར་རེད"ཅེས་སྡོམ་དུ་འཀོད་བྱུང་། རྣོ་ངར་ལྡན་པའི་ཚིག་དེ་ནི་གསར་ཁང་འདིར་ངས་མཐོང་རྒྱ་དང་ཐོས་རྒྱ་བསགས་པའི་ ཆེས་མཐའ་མའི་བསམ་བློའི་དཔལ་ཡོན་དང་སྡོམ་ཚིག་དུ་གྱུར་སོང་།
ཉིན་ རྒྱབ་ཀྱི་ཆུ་ཚོད་གསུམ་པ། འཛམ་གླིང་དུ་སྐད་གྲགས་ཆེ་བའི་གསར་ཁང་སྦེ་སྦེ་(BBC)སྟེ། ཁང་བརྩེགས་ཤིག་གི་བར་མ་ཞིག་ཏུ་འདུག་པ་དང་། ཞོགས་པར་མིག་རྒྱ་ཆེ་དྲག་པས་མིན་ན། གསར་ཁང་འདིའི་ལས་ཁུངས་ཀྱི་གཞི་རྒྱ་དང་བཀོད་པ་ཆེ་རྒྱུ་དེ་འདྲ་མི་འདུག
འོན་ ཀྱང་། ཨེ་ཤ་ཡའི་ལྷོ་ཕྱོགས་ཀྱི་འགན་འཛིན་ལྕམ་ནར་ཇ་ནར་ཞི་(Niraj Nirash)ལགས་ཀྱིས་ཁོང་ཚོའི་གསར་ཁང་གི་སྡེ་ཚན་རེར་སྣེ་ཤན་གྲུབ་མཚམས་སུ། རླུང་གློག་བརྙན་གསུམ་གྱི་གསར་འགོད་པ་ཉམས་མྱོང་ཅན་རྣམས་སུ་རེ་རེ་བཞིན་སྐད་ བཏང་སྟེ། སོ་སོའི་ཉམས་མྱོངས་དང་གསར་འགྱུར་བསྡུ་ལེན་བྱེད་པ་སོགས་ཀྱི་གླེང་མོལ་དང་། དྲི་བ་དྲིས་ལན་གང་མང་བྱས་པའི་བརྒྱུད་རིམ་ཁྲོད་ནས། གསར་འགོད་པའི་འགན་འཁུར་སྟངས་དང་སྤྱི་ཚོགས་ཀྱི་ཁྲོད་དུ་དགོས་མཁོ་ཆེ་ཤོས་ཀྱི་ དོན་རྩ་ཞིག་དམིགས་བཟུང་སྟེ། ༡༽གསར་འགྱུར་གྱི་སྒྲོམ་གཞི་བཟོ་བ། ༢༽དོན་རྐྱེན་གང་ཞིག་བྱུང་བའི་ཡུལ་དངོས་སུ་བཅའ་འདྲི་བྱེད་སྟངས། ༣༽གསར་འགྱུར་དྲ་རྒྱའི་བརྒྱུད་ལམ་ལ་འགོད་སྟངས་སོགས་ཀྱི་བློ་བསྐྱེད་འདིས་ང་ལ་ གཅར་རྡུང་བྱེད་ཀྱིན་པ་དང་ངའི་མཚང་འབྱིན་པ་འདྲ་ལེ།
དཔེར་ན། གོང་གི་དོན་ཚན་གསུལ་ལས། དང་པོ་ནི། གསར་འགོད་པ་རྒན་པ་དེས་པ་ཀི་སི་ཐན་ནས་བུད་མེད་ཀྱི་གནས་སྟངས་སྐྱོ་བོ་ཡིན་པ་ སོགས་ཀྱི་དོན་རྐྱེན་གཞིར་བཞག་གིས་བུད་མེད་ནུས་པ་ཅན་ལ་བཅར་འདྲི་བྱས་ཏེ། བརྙན་ཐུང་འདྲ་མིན་བཟོས་ཤིང་བརྒྱུད་ལམ་ཁག་དུ་བཀྲམས་པ་དང་པ་ཀིན་སི་ཐན་ལྟ་བུ་ ལ་བཏང་ནས་བུད་མེད་ཀྱི་ནུས་སྟོབས་སྤེལ་སྟངས་ཀྱི་དཔེ་མཚོན་ལྟ་བུ། གཉིས་པ་ནི། དོན་རྐྱེན་གང་ཞིག་བྱུང་དུས་ཡུལ་དངོས་ཀྱི་མི་སྣར་"ཁྱོད་རང་གིས་ག་རེ་མཐོང་ སོང་།"ཐོག་དང་པོའི་བཅར་འདྲིའི་འགོ་འཛུགས་སྐབས་ཀྱི་དྲི་བ་འདི་གལ་ཆེན་ཡིན་པ། གསུམ་པ་ནི། དོན་རྐྱེན་གང་རུང་སྐོར་གྱི་གསར་འགྱུར་རག་དུས། དེའི་སྐོར་གྱི་གསར་འགྱུར་བསྡུས་འདྲི་ཞིག ངོ་དེབ་སོག་སུ་བརྒྱུད་འགོད་བྱེད་པ་དང་། དེ་ནས་རིམ་བཞིན་ཁ་གསལ་རུ་བཏང་ནས་མཐར་མཐུས་ཚང་ཞིག་རླུང་གློག་བརྙན་གསུམ་གྱི་ བརྒྱུད་ལམ་ལ་འཇོག་དགོས་པ་བཅས་རེད།
ང་རང་གསར་འགོད་བྱས་ཏེ་ལོ་གསུམ་ལ་ བར་ཐག་ཧ་ཅང་གིས་ཉེ་བོར་བགྲོ་བའི་སྐབས་འདིར། ངས་གོང་གི་དོན་ཚན་གསུམ་ལས་གོང་འོག་ཉིས་ཆ་སྔ་མོ་ནས་ཡིད་ལ་དྲན་མྱོང་། ཡིན་ནའང་། ང་ལ་སྒྱིད་ལུག་ཆེ་བའམ། ཡང་ན་འགན་མ་འཁུར་བའི་རྣམ་འགྱུར་ཞིག་གིས་ལག་ལེན་བསྟར་མ་མྱོང་། དེ་ལས་དོན་ཚན་དང་པོའི་ལས་གཞི་ཞིག་ངས་མགོ་འཛུགས་ཙམ་བྱས་ཡོད་པས་ན། སེམས་ཀྱི་རྣམ་རྟོག་ཏུ་"སྒྱིད་ལུག་ཕག་མགོ་ཁྱོས། བྱ་བ་གཅིག་ནི་འགོ་འཛུགས་ཁུལ་བྱས་འདུག་གཱ"ཅེས་རང་གི་ཁོག་པའི་ནང་དུ་ཡིད་ འཚིམས་པ་ལྟ་བུའི་ཁ་བརྡ་ཞིག་བྱས་ཤིང་དངན་པ་རིང་མོ་ཞིག་ཀྱང་ཞོར་དུ་ཤོར་སོང་།
དོན་ ཚན་གཉིས་པ་དེ་ནི་ང་ལ་མཚོན་ན་གསར་དུ་གོ་བའི་ལག་ཆ་ཞིག་ཡིན་ཀྱང་། ནམ་རྒྱུན་བཅར་འདྲིའི་འགོ་འཛུགས་སུ་བསམ་བློ་འཁོར་བ་ཉུང་ཉུང་མིན། བཅར་འདྲིའི་དྲི་བ་འདི་ནི་ངའི་སྣང་བར་འགྲོ་བའི་ཅ་ལག་ཚོང་རྟགས་ཅན་ཞིག་ཏུ་ གྱུར་སོང་། རྒྱུ་མཚན་དྲི་བ་འདི་ལས། ཆེས་མ་མཐའ་ཡང་གལ་ཆེ་བའི་དོན་དག་གཉིས་གསལ་སྟོན་བྱེད་དུ་འཇུག་ཐུབ། གཅིག དྲི་བ་དེ་བརྒྱུད་དེ་ཡུལ་དངོས་ཀྱི་རྣམ་པ་ཞིབ་འབྲི་བྱེད་ཐུབ་ལ། གཉིས། གནས་ཚུལ་དེས་སྤྱི་ཚོགས་སུ་བརྡབ་གསིག་ཅི་འདྲ་ཞིག་ཡོང་གི་ཡོད་མིན་སྟོན་ཐུབ། འདི་ལྟར་གསར་ཁང་འདིའི་སྒོ་ཁར་ལོག་དུས། ཆར་བ་ཆེན་པོ་ཞིག་གིས་ས་གཞིའི་ཁྱོན་ཡོངས་སུ་སྣུམ་ཤིག་ཤིག་དུ་བཏང་འདུག་ལ། བསིལ་རླུང་འཇམ་པོ་ཞིག་གིས་ཀྱང་འཆམ་པོ་བྱེད་ཅིང་། ཕྱིར་ལོག་མལ་དུ་ཁ་འཁོར་ཉི་མས་ནུབ་ཕྱོགས་ཀྱི་ས་མཚམས་ན་ཕྱིར་མིག་ལྟ་བཞིན་འདུག
བསྐོར་བསྐྱོད་དངོས་ཀྱི་ཉིན་གཉིས་པ།
དེ་ རིང་ཡང་ནམ་མཁའ་སྔར་བཞིན་དྭངས་ཤིང་། ང་ཚོའི་འགྲུལ་བཞུད་ཀྱང་དུས་ལྟར་འགོ་འཛུགས་བྱས། ཞོགས་པའི་ཆུ་ཚོད་དགུ་བ་ཡོལ་ལ་ཉེ། རྒྱལ་ས་ལྡི་ལའི་ཚ་བ་ནི་ཁ་སང་གི་ཆར་བའི་སྟེངས་ཐོ་རེངས་ཀྱི་ཆར་བ་བབས་པས་བསིལ་ རླུང་ཉུང་ཡང་མེ་ཐབ་ལྟ་བུའི་ས་གཞིའི་ཚ་དྲོད་ཡལ་འདུག
དུས་བཅད་ལྟར། གནའ་བོའི་བཟོ་བསྐྲུན་གྱི་རྣམ་པར་བཞེངས་པའི་ཁང་བརྩེགས་ཤིག་གི་སྐེ་ཚིག་དང་ པོར་རུ་རྒྱ་གར་དུ་ཡོད་པའི་ཨེ་པེ་(AP)གསར་ཁང་གི་ཡན་ལག་ཏུ་འབྱོར་བྱུང་། ལས་ཁུངས་དེར་ལས་མི་༣༠་ལྷག་ཡོད་པར་བཤད་ཅིང་། ལས་མི་ནི་རྒྱ་གར་དང་ཕྱི་མི་གཉིས་ཀ་བསྲེས་སྦྱོར་བྱས་པ་ཞིག སྦིར་ན་ཐི་ཨར་མན་ཇོའུ་(Bernat Armangue)ནི་ཨེ་ཤ་ཡའི་ལྷོ་ཕྱོགས་ཀྱི་པར་རྒྱག་འགན་འཛིན་རེད། གཞོན་ཤ་དོད་པའི་སྐྱེས་ཕོ་འདིས་ལག་གཡས་པར་རག་དྲུག་གི་ཕྲེང་བ་ཞིག་གྱོན་འདུག་ ལ། གུ་ཡངས་ཤ་ཚའི་རྣམ་འགྱུར་གྱིས་པར་དང་གསར་འགྱུར་བསྡུ་རུབ་སྐོར་གྱི་གླེང་མོལ་ གང་མང་དང་། ལྷག་པར་དུ་ཁོ་ཚོའི་ལས་མི་ཚང་མས་གྲུང་རིག་རིག་གི་རྣམ་འགྱུར་དེས། གང་ཞིག་ཤེས་འདོད་ཀྱི་འདུན་པ་ང་ཚོའི་ཕྱོགས་སུ་ཧམ་གྱིས་ཕྱོགས་ཀྱིན་འདུག་ལ། པར་རྒྱག་དུས་ཡུལ་དངོས་དོན་རྐྱེན་བྱུང་བ་ཇི་བཞིན་དུ་པར་རུ་ཐེབས་སུ་འཇུག་པ་ ནི་རྩ་དོན་གལ་ཆེན་ཞིག་ཏུ་བཟུང་ཡོད་པ་ནན་བརྗོད་བྱེད་ཀྱིན་འདུག
ཉིན་ རྒྱབ་རེད། རྒྱ་གར་བང་ཆེན་གསར་ཁང་དུ་(Theindianexpress)འབྱོར། ཆེད་དུ་བཟོ་བསྐྲུན་བྱས་པའི་ཁང་བརྩེགས་ཀྱི་རྐས་རིམ་དེད་དེ། རྩོམ་སྒྲིག་པ་གལ་ཆེན་རྣམས་དང་མཉམ་དུ་ལབ་གླེང་བྱས། སྐབས་འདིར "ཚགས་པར་ཀློག་མཁན་ནི་རྒན་པ་རེད་ལ། དྲ་ཐོག་ཚགས་པར་ཀློག་མཁན་ནི་ན་གཞོན་ཡིན་པས། ང་ཚོས་ཚགས་པར་དྲ་ཐོག་ཏུ་གཏོང་བའི་ཐབས་ཤེས་འགྲོ་བཞིན་ཡོད་ཅེས་དང་། ཚགས་པར་གྱི་མདུན་རྒྱབ་གང་རུང་ལ་གསར་འགྱུར་གལ་ཆེའི་རིགས་འཇོག་དུས། མི་མང་ལ་འགན་ཁུར་ནས་མི་མང་གི་སེམས་སྐྱོ་བའི་གནས་ཚུལ་སྡུག་ཅག་གཅིག་ཐོག་མར་ འཇོག་ན། དེའི་རྗེས་སུ་སེམས་དགའ་བའི་གཏམ་བཟང་ལྟ་བུའི་གནས་ཚུལ་ཞིག་བཞག་ན་མཛེས་པ་ སོགས་"ལབ་སོང་། གསར་ཁང་འདིར་བོད་ཀྱི་གསར་འགོད་པ་ཕོ་མོ་གཉིས་འདུག ཕོ་མིང་བཀྲ་ཤིས་སྟོབས་རྒྱལ་ལགས་ཀྱིས་ལས་ཀ་བྱས་ནས་ལོ་༩ལྷག་སོང་ཡོད་ཅིང་། ཁོང་ནི་རྒྱ་གར་རྒྱལ་ཡོངས་ཀྱི་པར་ལེན་གསར་འགོད་པའི་བྱ་དགའ་དང་། རྒྱ་གར་སྲིད་འཛིན་གྱི་མིང་ཐོག་ནས་པར་གྱི་བྱ་དགའ་རག་མྱོང་ཞིང་། ད་ལྟ་གནས་དེ་རུ་གསར་འགོད་པ་དང་པར་བ་སོགས་ཀྱི་ཕྱག་ལས་གནང་གིན་འདུག
མོ་མིང་ཟླ་བ་སྒྲོལ་མས་ལས་ཀ་བྱས་ནས་ལོ་བརྒྱད་ལྷག མོ་ནི་རྩོམ་སྒྲིག་པའི་ལས་རོགས་རེད་འདུག
གསར་ ཁང་འདིར་རྒྱ་གར་བང་ཆེན་ཚགས་ཤོག དཔལ་འབྱོར་ཚགས་ཤོག དྲ་རྒྱ་བཅས་ནི་ལས་གཞི་གཙོ་གྲས་ཡིན་པ་དང་། ཁོང་གཉིས་ཀྱིས་དམིགས་གསལ་གསར་ཁང་འདིའི་གོང་འོག་བར་གསུམ་ལ་རིམ་གྱིས་སྣེ་ཤན་ དང་ངོ་སྤྲོད་བྱས་སོང་། གསར་ཁང་འདིར་བསྐོར་བསྐྱོད་བྱས་ཚར་དུས་ཉི་མ་སྔར་བཞིན་ཕར་རོལ་དུ་འགྲོ་ལ་ཉེ་ ཞིང་། བསྐོར་བསྐྱོད་ཀྱི་ཉི་མ་ཡང་རྫོགས་སོང་བ་རེད།
ཆེས་མཐར་མཇུག་ངའི་ བློ་ཡུལ་དུ་སྐད་ཆ་ཞིག་བསྐྱར་ལོག་རྒྱག་པ་ནི། དུས་རབས་ཀྱི་འགྲོས་དང་བསྟུན་ནས་འཛམ་གླིང་ཡུལ་གྲུ་ཀུན་དུ། སྤྱི་ཚོགས་བརྒྱུད་ལམ་སྣ་ཚོགས་ཀྱིས་གསར་འགྱུར་བརྒྱུད་ལམ་དུ་གཏོར་བཤིག་ཚ་ནན་ གཏོང་ཡོད་པ་རེད་ལ། གོང་གི་གསར་ཁང་བཞི་བོ་དེའི་སྐད་ཆའི་ནང་དུ་ཡང་། སྤྱི་ཚོགས་བརྒྱུད་ལམ་གྱིས་ཕོག་ཐུག་གཏོང་བའི་མནར་སྡུག་བར་མེད་བརྗོད་ཀྱིན་ འདུག
མནར་སྡུག་དེ་དག་ཁྲོད་དུ། ང་ལ་སེམས་ཚབ་ཅི་ཡང་མི་འདུག རྒྱུ་མཚན་བརྒྱུད་ལམ་ཁྲོད་ཀྱི་གསར་འགྱུར་ལ་དབྱེ་ཞིབ་ཀྱི་རིན་ཐང་མེད་ལ། དཔེར་ན། ལོ་མ་ཞིག་གི་ཐོག་ལ་བབས་པའི་ཆུ་ཐིག་གཅིག་ནི། ལོ་མ་དེའི་སྲོག་ཐག་རྦད་དེ་སྐྱོབས་ཐུབ་པའི་སྲོག་བརྟེན་མིན་པ་བཞིན། སྤྱི་ཚོགས་བརྒྱུད་ལམ་རྣམས་སུ་འགན་མ་ཁུར་བའི་གནས་ཚུལ་བཀོད་པ་ནི། ཕུ་དེད་ན་གནས་ཚུལ་ཁ་མ་ཚང་བའི་ཆ་ཧ་ཅང་གིས་ཆེ་བས་ན། ནམ་ཞིག་སྤྱི་ཚོགས་བརྒྱུད་ལམ་དག་ནི་རིན་ཐང་མེད་པའི་སྐོར་མཐའི་རྒན་རྒོན་རྣམས་ ཀྱི་སྐད་ཆ་ལྟ་བུ་དང་། གསར་འགྱུར་བརྒྱུད་ལམ་ཁག་ནི་ཆ་འཇོག་བྱེད་སའི་དུས་ཤིག་ཡོང་བར་ཡིད་ཆེས་ཡོད།
ལས་ གཞི་དང་འབྲེལ་བའི་བསྐོར་བསྐྱོད་མཇུག་བསྒྲིལ་སོང་། སེམས་ཀྱི་རྒྱག་ཕྱེ་ལ་བབས་པའི་གླེང་མོལ་གང་མང་ཞིག་ནི། ངས་ནམ་ཡང་སེམས་སུ་དྲན་ཤེས་རྟེན་དགོས་པའི་གནད་དུ་བཟུང་ཡོད།
༢༠༡༦ ཟླ་༠༥ཚེས་༢༦ཉིན་བྲིས་ཚར།


text:
བོད་རིགས་བུད་མེད་བུ་འཁྲིད་དཀར་པོ་ཆེ་ལགས་སུ་ཁ་ཎ་ཌའི་ས་གནས་གྲོས་ཚོགས་འཐུས་མིའི་འོས་བསྡུའི་རྒྱལ་ཁ་ཐོབ་འདུག
དེ་ཡང་ཕྱི་ཚེས་ ༧ ཉིན་ཁ་ཎ་ཌའི་ཨོན་ཊཱ་རི་ཡོ་(Ontario)མངའ་སྡེའི་གྲོས་ཚོགས་འཐུས་མི་འོས་བསྡུའི་ཁྲོད། པརཀ་ཌཱེལ་(Park Dale High)ས་གནས་ཀྱི་དམངས་གཙོ་གསར་པའི་སྲིད་དོན་ཚོགས་པའི་ (New Democrats)འོས་མི་བུ་འཁྲིད་དཀར་པོ་ཆེ་ལགས་ལ་འོས་བསྡུའི་ནང་རྒྱལ་ཁ་ཆེན་པོ་ཐོབ་ཡོད་ཅིང་། ཁེ་ན་ཌའི་ཨོན་ཊཱེ་རི་ཡོ་མངའ་སྡེའི་གྲོང་ཁྱེར་ཊོ་རོན་ཊོའི་ནང་བོད་རིགས་སྟོང་ཕྲག་འགའ་ཤས་གནས་སྡོད་བྱེད་བཞིན་ཡོད་པ་དང་། འདི་ནི་ཁེ་ན་ཌའི་ལོ་རྒྱུས་ཁྲོད་ཀྱི་བོད་རིགས་ཞིག་གྲོས་ཚོགས་འཐུས་མི་ཆགས་པ་ཐོག་མ་དེ་ཡིན་པ་རེད།
བུ་འཁྲིད་དཀར་པོ་ཆེ་ལགས་ལ་འོས་བསྡུའི་རྒྱལ་ཁ་ཐོབ་རྗེས། ཁོང་གིས་རྒྱབ་སྐྱོར་བ་རྣམས་ལ་ཐུགས་རྗེ་ཆེ་ཞུ་བའི་གཏམ་བཤད་མཛད་སྒོའི་ཐོག། ཁོང་གིས་དེ་རིང་ང་ཚོས་ལོ་རྒྱུས་གསར་པ་ཞིག་བསྐྲུན་ཐུབ་ཡོད་པ་དང་། ང་རང་ས་གནས་འདིའི་འཐུས་ཚབ་མི་སྣ་ཞིག་ཏུ་འདེམས་ཐོན་བྱུང་བར་དོན་དམ་གྱི་དགའ་སྤོབས་བྱུང་མར་མ་ཟད། མུ་འཐུད་མདུན་བསྐྱོད་བྱ་རྒྱུ་ཡིན་པ་གསུངས་ཡོད་པ་རེད།
འདས་ལོའི་ཕྱི་ཟླ་༩ པའི་ཚེས་༡༤ ཉིན་ པརཀ་ཌཱེལ་(Parkdale)ས་གནས་ཀྱི་དམངས་གཙོ་ཚོགས་པའི་ཚོགས་འདུའི་ཐོག བུ་འཁྲིད་དཀར་པོ་ཆེ་ལགས་ལ་ ཕྱི་ལོ་ ༢༠༡༨ ལོའི་ཨོན་ཊ་རོ་མངའ་སྡེའི་གྲོས་ཚོགས་འཐུས་མི་འོས་བསྡུའི་ནང་པརཀ་ཌཱེལ་Parkdale ས་གནས་ཀྱི་འོས་མིར་བདམས་ཐོན་བྱུང་ཡོད་པ་དང་། ཁོང་གིས་འོས་བསྡུའི་དྲིལ་བསྒྲགས་སྐབས་དམིགས་བསལ་དོ་སྣང་བྱེད་ཡུལ་དེ་ས་གནས་ཡུལ་མིའི་དཔལ་འབྱོར་གནས་བབ་ཡར་རྒྱས་གཏོང་རྒྱུ་དང་། སྤྱི་དམངས་འཕྲོད་བསྟེན་ལྟ་སྐྱོང་སོགས་ཀྱི་ཐད་ཡིན་ཞིང་། མངའ་སྡེའི་ས་གནས་གྲོས་ཚོགས་འཐུས་མིའི་འོས་བསྡུའི་ནང་བུ་འཁྲིད་ལགས་དང་དེ་མིན་འགྲན་རྩོད་དུ་བཞེངས་མཁན་དུ་ཆབ་སྲིད་ཚོགས་པ་གསུམ་གྱི་འོས་མི་ཡོད་པའི་ཁོངས་ནས་ཕྱི་ཟླ་ ༦ ཚེས་ ༧ གྱི་དངོས་གཞིའི་འོས་བསྡུའི་སྐབས་་ཁོང་ལ་འོས་ཤོག་གྲངས་འབོར་མང་ཤོས་ཐོབ་ཡོད་པ་རེད།
བུ་འཁྲིད་དཀར་པོ་ཆེ་ལགས་ནི་བལ་ཡུལ་ནང་བཙན་བྱོལ་དུ་ཡོད་པའི་བོད་མིའི་ཁྱིམ་ཚང་ཞིག་ཏུ་འཁྲུངས་ཞིང་། གཞི་རིམ་སློབ་གྲྭ་རྒྱ་གར་ནང་ཐོན་ཡོད་པ་དང་། དགུང་ལོ་ ༡༨ སྐབས་ཁ་ཎ་ཌའི་ནང་སྐྱབས་བཅོལ་དུ་འབྱོར་ཏེ་སློབ་ཆེན་འགྲིམས་ཤིང་། ཊོ་རོན་ཊོ་གཙུག་ལག་སློབ་གཉེར་ཁང་དུ་སྤྱི་དམངས་འཕྲོད་བསྟེན་ཐོག་ཉེ་བའི་གཙུག་ལག་རབ་འབྱམས་པ་ཐོན་པ་མ་ཟད། ད་ལྟའི་ཆར་རཡེར་སོན་(Ryerson University)གཙུག་ལག་སློབ་གཉེར་ཁང་དུ་སྤྱི་དམངས་འཕྲོད་བསྟེན་སྲིད་བྱུས་ཐོག་འབུམ་རམས་པའི་ཞིབ་འཇུག་གནང་མུས་ཡིན་འདུག
ཁོང་ལ་ཁ་ཎ་ཊའི་མངའ་སྡེའི་འོས་བསྡུའི་ནང་རྒྱལ་ཁ་ཆེན་པོ་ཐོབ་ཡོད་པར་བོད་མིའི་སྒྲིག་འཛུགས་ཀྱི་སྲིད་སྐྱོང་བློ་བཟང་སེང་གེ་མཆོག་ནས་འཚམས་འདྲི་གནང་བ་དང་སྦྲགས། བུ་འཁྲིད་དཀར་པོ་ཆེ་ལྟ་བུའི་བོད་རིགས་ན་གཞོན་གང་མང་གིས་རྒྱལ་ཁབ་མང་པོའི་གཞུང་ནང་ཞབས་ཞུ་སྒྲུབ་ཐུབ་པའི་རེ་བ་གནང་གི་ཡོད་སྐོར་གསུངས་འདུག
གསར་འགོད་པ་འཆི་མེད།


text:
མཚོ་སྔོན་གསར་འགྱུར་དྲ་བའི་འཕྲིན། གསར་འགོད་པས་ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་ནས་ཤེས་གསལ་ལྟར་ན། མཚོ་ཤར་གྲོང་ཁྱེར་དང་མཚོ་ནུབ་སོག་རིགས་བོད་རིགས་རང་སྐྱོང་ཁུལ། མཚོ་བྱང་བོད་རིགས་རང་སྐྱོང་ཁུལ། ཡུལ་ཤུལ་བོད་རིགས་རང་སྐྱོང་ཁུལ་བཅས་གྲོང་ཁྱེར་དང་ཁུལ་ལྔས་ཉེ་ལམ་སྤྱི་ཚོགས་ཡོངས་ལ་བརྡ་ཐོ་བཀྲམས་ནས་སློབ་གྲྭ་ཆུང་འབྲིང་གི་དགེ་རྒན་དང་། རྫོང་དང་ཤང་གི་སྨན་པ། དེ་མིན་དོན་ལས་ལས་ཁུངས་དང་གཞུང་ལས་ལས་ཁུངས་ཀྱི་ལས་ཀ་རྩག་རྩིག་སྒྲུབ་མཁན་སོགས་ཁྱོན་སྡོམ་ལས་བྱེད955བསྡུ་རྒྱུ་ཡིན་འདུག །
ཐེངས་འདིའི་ལས་བྱེད་བསྡུ་བ་ལ་བསྡུ་ཡུལ་ལས་གནས་ཅུང་མང་བ་དང་། ཆ་རྐྱེན་བཟང་བ། གཞི་རིམ་ལ་ཁ་ཕྱོགས་པ་བཅས་སྔོན་དང་མི་འདྲ་བའི་ཁྱད་ཆོས་གསུམ་ལྡན། དེ་ཡང་མཚོ་ཤར་དང་མཚོ་ནུབ།མཚོ་བྱང་། མཚོ་ལྷོ་བཅས་གྲོང་ཁྱེར་དང་ཁུལ་བཞིའི་ལས་བྱེད་བསྡུ་བའི་འཆར་གཞི་ནང་། ཤང་དང་གྲོང་རྡལ་གྱི་སྤྱི་ཚོགས་གོང་སྤེལ་(ཞིང་འབྲོག་དཔལ་འབྱོར)ཞབས་ཞུ་ལྟེ་གནས་ཀྱི་ལས་གནས་སུ་ལས་ཀ་བ227བསྡུ་བ་དང་། དེ་ལས་བྱེད་སྤྱིའི་བསྡུ་གྲངས་ཀྱི་23.8%ཟིན་པ་ལས་བཅུ་ཆའི་བརྒྱད་རྫོང་(ཆུས་) ནས་བསྡུ་རྒྱུ་དང་། རྒྱལ་ཡོངས་ནས་མི12དང་། ཞིང་ཆེན་ནས་མི523། གྲོང་ཁྱེར་དང་ཁུལ་ནས་མི242། རྫོང་དང་ཆུས་ནས་མི178བཅས་བསྡུ་རྒྱུ་ཐག་བཅད་འདུག
ཐེངས་འདིའི་ལས་བྱེད་བསྡུ་བའི་སྲིད་ཇུས་གཞི་རིམ་ལ་ཕྱོགས་པའི་རྒྱུ་མཚན་ནི་གཞི་རིམ་གྱི་ལས་ཀའི་དགོས་མཁོ་དང་ལས་བྱེད་ཀྱི་སྟོབས་ཤུགས་སྲ་བརྟན་གཏང་ཆེད་ཡིན་པས་གཞི་རིམ་ལ་ཕྱོགས་པའི་སྲིད་ཇུས་རབ་དང་རིམ་པ་ཞིག་ད་ལོར་མུ་མཐུད་ནས་ལག་བསྟར་བྱེད་རྒྱུ་ཡིན་ལ། བསྡུ་བྱའི་ལས་བྱེད་ལ་བཏོན་པའི་རེ་བའི་ཆ་ནས་ཀྱང་སྔོན་དང་མི་འདྲ་བར། རྫོང་དང་ཤང་གི་དོན་ལས་ལས་ཁུངས་ཀྱི་དོ་དམ་དང་། ཆེད་ལས་ལག་རྩལ་གྱི་ལས་གནས་སུ་རྒྱུགས་སྤྲོད་མཁན་གྱི་ལོ་ཚད་ལོ40ཡན་ཆད་ཡིན་ཆོག་པ་དང་། སློབ་ཆུང་གི་དགེ་རྒན་དང་རྫོང་རིམ་པའི་གཞུང་གཉེར་སྨན་ཁང་། གཞི་རིམ་གྱི་སྨན་བཅོས་དང་འཕྲོད་བསྟེན་ལས་ཁུངས་ཀྱི་ལས་གནས་སུ་རྒྱུགས་སྤྲོད་མཁན་གྱི་ལོ་ཚད་དེ་ལོ45ཡན་ཆད་ཡིན་ཆོག རྫོང་དང་ཤང་གིས་དོན་ལས་ལས་ཁུངས་ཀྱིས་ཆ་རྐྱེན་དེ་དག་འོག་བསྡུས་པའི་ལས་བྱེད་པའི་བར་མ་མཐའ་ཡང་ལོ་ལྔའི་ཞབས་ཞུའི་ཁ་ཆད་བཞག་ནས་གཞི་རིམ་གྱི་འཇོན་མི་ཕྱི་ཤོར་ལ་སྔོན་འགོག་བྱས་ནས་སྟོབས་ཤུགས་ཇེ་བརྟན་དུ་གཏང་རྒྱུ་རེད།
གྲོང་ཁྱེར་དང་ཁུལ་གྱིས་རང་འགུལ་གྱིས་ལས་བྱེད་བསྡུ་བའི་ལས་ཀའི་གོ་རིམ་ཚད་ལྡན་དུ་བཏང་སྟེ། གྲོང་ཁྱེར་དང་ཁུལ་ཁོངས་གཏོགས་ཀྱི་རྫོང་དང་ཤང་གི་དོན་ལས་ཁུངས་ཀྱི་ལོ་ཧྲིལ་བོའི་འཆར་ཅན་ལས་བསྡུ་དེ་གྲོང་ཁྱེར་དང་ཁུལ་ཁག་གིས་རང་རྟོགས་ཀྱིས་སྒྲིག་འཛུགས་ལག་བསྟར་བྱེད་དགོས་པ་དང་། ཞིང་ཆེན་མི་ཤུགས་ཐོན་ཁུངས་ཐིང་གིས་གྲོང་ཁྱེར་དང་ཁུལ་གྱི་ལས་བྱེད་བསྡུ་བའི་ལས་ཀྱི་ཐོག་མཐའ་བར་གསུམ་ཏུ་ཕྱོགས་བསྡུས་སློབ་སྟོན་དང་ལྟ་རྟོག་དོ་དམ་བྱེད་དགོས་རེད།
ལོ་ཙཱ་བ། ཁོན་ཐར་འཚོ།


text:
འཇམ་དཔལ་རྣམ་རྒྱལ།
སྔོན་གྱི་དུས་སུ་བོད་འདིར་གྲུབ་དབང་པདྨ་འབྱུང་གནས་ལྟ་བུ་མི་དང་ལྷ་འདྲེའི་བར་ལ་སྐད་ཆ་ཤོད་མཁན་དག་གིས་བོད་མི་དང༌། བོད་ཀྱི་ཡུལ་ལྷ་གཞི་བདག་ཚོའི་བར་ལ་ཆང་ཡིག་རེ་བཞག་ཡོད་སྐད། ཆང་ཡིག་དེར་ཕྱོགས་གཉིས་ཀ་གྲོས་འཆམས་བྱུང་ནས་མིང་རྟགས་ཡང་བཀོད་ཡོད་ཟེར། ཆིང་ཡིག་དེའི་ནང་དོན་གཙོ་བོ། ཡུལ་ལྷ་གཞི་བདག་རྣམས་ཀྱིས། སངས་རྒྱས་ཀྱི་བསྟན་བ་སྲུང་རྒྱུ་དང༌། རྣལ་འབྱོར་བའི་སྐུ་ཚེ་བསྲིང་རྒྱུ། བོད་ཡུལ་དང་བོད་མིའི་རྐྱེན་ངན་བར་ཆད་བཟློག་རྒྱུ་སོགས་མདོར་ན་གང་བཅོལ་འཕྲིན་ལས་སྒྲུབ་པའི་དམ་བཅའ་བྱས་ཡོད་པ་དང༌། བོད་མི་ཚོས་གཞི་བདག་སྡེ་བརྒྱད་རྣམས་ལ་བསང་གསོལ་གཏོར་བསྔོ་རྒྱུན་དུ་བྱ་རྒྱུ་དང༌། གནས་ཀྱི་རི་ཆུ་ནགས་གསུམ་བསྲུང་སྐྱོབ་དང་གཙང་སྦྲ་བྱེད་རྒྱུ་བཅས་བྱས་ཡོད་རབས། ཁ་བཤད་དོན་ལ་གནས་པའི་བོད་ཀྱི་གནའ་མི་རྒན་པོ་ཚོས། ཡུལ་ལྷ་གཞི་བདག་གི་གནས་ཁྱད་པར་ཅན་ཡིན་ཟེར་བའི་རི་འབུར། བྲག་ཐོད། ཆུ་མིག་ཚུན་ཆད་ལས། ས་ཁེམ་གང་རྐོས་ན་བྲེད་ཤ་ལང་ཞིང༌། ཤིང་རྐང་གཅིག་བཅག་ན་རྣམ་རྟོག་བྱས། ཆུ་ཁམ་གང་རྙོག་ན་སེར་སྣ་སྐྱེ་བཞིན། ད་བར་དུ་བསང་དང་གསོལ་ཁའི་རྒྱུན་དང༌། རྔ་དང་རོལ་མོའི་སྒྲ་མ་ཆད་པར་ལས་བཞིའི་འཕྲིན་ལས་སྒྲུབ་མཁན་གྱི་ལྷ་གསོན་པོ་དང༌། སྐུ་དྲོན་པོ་ཞིག་ཡོད་ཆག་ཁྲིག་ཁྲིག་བྱས་ཡོད། ཡུལ་ལྷ་གཞི་བདག་རྣམ་པས་བོད་ཀྱི་གོད་ཆགས་རྐྱེན་ངན་བཟློག་པའི་འཕྲིན་ལས་ཅི་འདྲ་ཞིག་བསྒྲུབ་ཡོད་མེད་གསལ་བོ་ཞིག་གོ་རྒྱུ་མི་འདུག་མོད། གང་ལྟར་ད་ལྟ་མི་རྣམས་ཀྱི་ཧམ་སེམས་དང་གཡོ་རྒྱུ་ལ་ཚོད་འཛིན་མེད་པའི་དུས་འདིར། གནས་རི་གཉན་པོ་དག་ལས་གང་འདོད་དུ་ཤིང་ནགས་གཅོད་གཏུབས་དང༌། གཏེར་ཁ་སྔོག་འདོན་སོགས་གནོད་སྐྱོན་ཚབས་ཆེན་རབ་དང་རིམ་པས་ཡུལ་ལྷ་གཞི་བདག་མ་ཟད། གདོད་མ་ནས་འཚོ་སྡོད་བྱས་པའི་བོད་མི་རྣམས་ཀྱང་ཅི་བྱ་གཏོལ་མེད་ཀྱི་གནས་སུ་བསྐྱལ་ཡོད། དེ་ཡང་ང་རང་ཉིད་མགོ་ལོག་པ་ཞིག་ཡིན་པས་ཆ་ནས་དང༌། བྱེ་བྲག་ངའི་ཕ་མེས་རྒྱུད་ཀྱི་སྲུང་མ་ཡབ་མེས་གོང་མ་ཚོའི་སེམས་ནང་གི་ལྷ་གསོན་པོ་ཟོ་དོར་རྨ་རྒྱལ་སྤོམ་རའི་བང་མཛོད།
ད་ལྟའི་ཁ་ཡག་དོན་སྟོང་གི་ལབ་ཚུལ་ལྟར་ན། རྒྱལ་ཁབ་ཀྱིས་ཆེད་དུ་སྲུང་སྐྱོབ་བྱས་པའི་གཙང་བོ་གསུམ་གྱི་མགོ་ཁུངས་སུ་གཏོགས་ཤིང༌། དད་མོས་ཅན་གྱི་ས་གནས་མགོ་ལོག་མི་དམངས་ཚོས་བཤད་ན། རྗེ་བཙུན་འཇམ་དཔལ་དབྱངས་ཀྱི་གནས་རི། དྷི་གནས་གཏེར་མཛོད་དུ་གྲགས་པར་ད་ལྟ་ཝེ་སུ་ཐུ་ཟངས་གཏེར་ཀུང་སི་ཟེར་བ་ཞིག་གིས་མི་དམངས་ཀྱི་དད་མོས་ལ་རྡོག་བརྫིས་བྱས་ཤིང༌། ཁོར་ཡུག་གི་གནོད་སྐྱོན་སྣང་མེད་དུ་བཞག་ནས། མིག་སྔའི་ཁེ་ཕན་ཆུང་ཆུང་ཞིག་ལ་དམིགས་ནས་འདོད་སྔམས་ཧམ་སེམས་སྒོས་གང་འདོད་དུ་གཏེར་སྔོག་བྱས་རྐྱེན། གནས་འདིའི་སྐྱེས་པ་ཤིང་དང༌། འབབ་པ་ཆུ། སྲ་བ་བྲག་ལ་གནས་པའི་ཕྱི་ནང་གསང་བའི་ལྷ་སྲིན་སྡེ་བརྒྱད་ལ་ཕོག་ཐུག་དང༌། ས་གནས་མི་མང་གི་ལུས་སེམས་གཉིས་ཆར་ཚད་མེད་པའི་དཀའ་སྡུག་དང༌། ཁོར་ཡུག་ལ་ཐེབས་པའི་གནོད་སྐྱོན་སོགས་བསམ་ཡུལ་ལས་འདས་པ་ཞིག་བཟོས་ཡོད།
ལོ་འདི་དག་གི་རིང་ལ་གཙང་གསུམ་མགོ་ཁུངས་ཀྱི་སྐྱེ་དངོས་སྲུང་སྐྱོབ་བྱས་ནས་གྲུབ་འབྲས་མི་དམན་པ་བླང་དང་ལེན་བཞིན་ཡོད་རབས་ཀྱི་ཁ་གཡང་སྙན་མོ་ཞིག་གྱེར་བཞིན། འཇིགས་རུང་གི་འཕྲུལ་ཆས་སྣ་ཚོགས་ཀྱིས་ཉིན་མཚན་བར་མེད་དུ་བསློགས་ནས་རི་བོ་དེའི་ནང་གི་ས། རྡོ། འདམ་བཅས་གཞན་དུ་སྐྱེལ་འདྲེན་བྱས་ནས། ཤུལ་དུ་ལྷག་པའི་ཆུ་ལའང་དཔག་ཚད་དང༌། རྒྱང་གྲགས་དབར་གྱི་ས་འོག་ས་སྟེང་གི་སྲོག་ཆགས་ཕྲ་མོའི་རིགས་གཅིག་ཀྱང་གསོན་མི་ཐུབ་པའི་རྫས་དུག་གང་མང་ཕོག་ཡོད་འདུག ཡུལ་ལྷ་གཞི་བདག་རྣམས་ཀྱིས་རང་གི་ཁང་ཁྱིམ་དང༌། གནས་མལ། བང་མཛོད་ཀྱི་དོད་དུ་བཤད་པའི་གནས་རི་དག་གཏོར་བཅོམ་རྩ་བརླགས་བྱས་སོང་བར་རུ་ང་དང༌། ཕྲག་དོག་བྱས་ནས་མཐུ་དང་རྫུ་ཕྲུལ་ཅི་འདྲ་ཞིག་གི་སྒོ་ནས་ལེ་ལན་བསྤྲོད་རྩིས་ཡོད་མེད་མི་ཤེས་མོད། མགོ་ལོག་མི་དམངས་ལ་མཚོན་ན། ཁོ་ཚོའི་ཕ་མེས་རྒྱུད་ཀྱི་སྲུང་མ། བུ་ཕྲུག་དར་གྱི་དགྲ་ལྷ། ས་བཅུ་ཐོབ་པའི་སེམས་དཔའ། སྲིད་པའི་ལྷ་གཉན་སྨ་རྒྱལ་སྦོམ་རའི་གནས་རི་ཞེས། ཡུལ་སྡེའི་ཆོས་ལུགས་ཆོ་ག་དང༌། ངག་རྒྱུན་ཁྲོད་གནའ་ནས་ད་ལྟའི་བར་གླེང་དང་གླེང་བཞིན་ཡོད་པའི་སེམས་གཏིང་གི་བླ་རི་འགངས་ཆེན་ཞིག་དང༌། དད་མོས་ཆེ་སའི་གཞི་བདག་དང༌། གནས་རི་བྱིན་ཅན་ཞིག འདི་ལྟར་བཙན་དང་དབང་གིས་ཕྱི་ནང་བསྒྱུར་སོང་བ་ནི། དད་མོས་ཅན་གྱི་མི་རིགས་ཞིག་ལ་མཚོན་ན་རང་གི་བྲང་ཁོག་ཚལ་བར་གཤགས་ནས་དོན་ལྔ་སྣོད་དྲུག་བྲུས་སོང་བ་དང་འདྲ་འདྲ་རེད། ལྷ་མེད་སྨྲ་བའི་གཞུང་ཞིག་ལ་མཚོན་ན། ཁོར་ཡུག་དང༌། སྐྱེ་དངོས་སྲུང་སྐྱོབ་དགོས་པར་བཤད་བཞིན་ས་རྐོ་རྡོ་སློག་བྱས་ན་ཁ་དོན་མི་མཚུངས་བ་ཙམ་ལས་མེད་ཀྱང༌། གཞན་གྱི་དད་མོས་རང་དབང་ལ་ཚད་ལས་འདས་པའི་རྡོག་བརྫིས་བཏང་ཡོད་པ་སྨོས་ཅི་དགོས།
ཡུལ་ལྷ་གཞི་བདག་དང༌། ལྷ་སྲིན་སྡེ་བརྒྱད་ཀྱི་འཁུ་ལྡོག་དང་རུ་ང་སོགས་རྨོང་དད་ཡིན་ཞེས་མཐོང་ཆུང་དང༌། འཕྱ་སྨོད་བྱེད་བཞིན་མཐོ་སྒང་གི་ལྗོན་ཤིང་ནགས་ཚལ་དང༌། སྤང་ཤུན་སོགས་ཚོད་མེད་དུ་བཤུས་ནས་གཏེར་ཁ་སྔོག་འདོན་བྱེད་བཞིན་ཡོད་ལ། སྤྱིར་སྤང་ཐང་དང༌། ལྗོན་ཤིང་ནགས་ཚལ་སོགས་ལ་གོ་ལའི་ཚ་དྲོད་འགོག་སྲུང་བྱེད་པའི་ནུས་པ་ཡོད་པས་དང༌། དགོས་སུ་གཙང་བོ་གསུམ་གྱི་མགོ་ཁུངས་སུ་གཏོགས་པས་སྲུང་སྐྱོབ་བྱེད་རྒྱུ་གལ་ཆེན་པོ་ཡིན་ཚུལ་བཤད་ན། ཀུང་སི་དེའི་རྒྱབ་རྩར་ལང་བའི་མཐོ་རིམ་དཔོན་རིགས་ཚོ་རླུང་ལངས་ནས་གཏེར་ཁ་འདི་རིགས་བསྔོག་པར་གནོད་པ་གང་ཡང་མེད་ཚུལ་དང༌། ས་གནས་མི་དམངས་དང་ནོར་སྲིད་ཕྱོགས་ལ་ཕན་པ་ཆེ་བས་ངེས་པར་དུ་བསྔོག་འདོན་བྱེད་དུ་འཇུག་དགོས་ཚུལ་ལབ་ནས་སྤྱང་ཀིའི་རྒྱབ་རྩ་འཕར་བས་བྱེད་ཀྱིན་ཡོད། མཐོ་སྒང་གི་གཏེར་ཁ་འདི་དག་གོང་རིམ་དཔོན་རིགས་ཚོའི་བྱིས་པའི་ཁ་ནང་གི་ནུ་མ་ལྟ་བུར་ཆགས་འདུག་པས་ཕྱོགས་དང་ཟུར་གང་ནས་གླེང་ན་ཁོང་ཚོའི་ཞལ་ངོ་གནག་འོང༌། ཡབ་མེས་གོང་མ་ཚོའི་རིང་ནས་ད་བར་དུ་འཚོ་སྡོད་བྱེད་སའི་ཕ་གཞིས་དྲོན་མོ་འདིའི་ཆེད་དུ། དམངས་ཀྱི་རེ་ཞུ་དང་ལེན་བྱེད་པའི་སྟེགས་བུར་གྲགས་པའི་རིམ་པ་སོ་སོའི་དམངས་ཆེན་དང༌། སྲིད་གྲོས་སོགས་ཀྱི་སྐབས་སུ་མཐུས་མི་དང༌། ཨུ་ཡོན་ཚོས་ཡར་ཞུ་གང་མང་མང་བྱས་ཀྱང༌། དེར་འབྲས་བུ་ཐོན་པ་ནི་མོ་གཤམ་གྱི་བུ་ལ་རེ་བ་དང་མཚུངས་བས་ཨ་ཐང་ཆད་ཡོད།
སྤྱིར་དམངས་ཆེན་མཐུས་མི་དང༌། སྲིད་གྲོས་ཨུ་ཡོན་གྱི་གདན་འདིར་ང་ཡང་ལོ་ཤས་རིང་འདུག་མྱོང། དེ་ནི་ང་རང་ལ་མཚོན་ན། མིང་རྒན་དོན་སྟོང་གི་བླ་བཙོང་སྟེགས་བུ་ཞིག་ལས་ཅི་ཡང་མ་མཐོང་བས་སྔོན་ནས་བཟུར་ཡོད། ད་དུང་སྟེགས་བུ་འདིར་བླ་སྤྲུལ་མི་ཆེན་སྐོར་ཞིག་གིས་ཨུ་ཚུགས་ཆེན་པོས་ཤི་སྦར་འཐམས་ལུགས་ལ་བལྟས་ན། མཆོག་གྱུར་དོན་སྙིང་ཞིག་གིས་གཏམས་ཡོད་པ་གོར་མ་ཆག་སྙམ། སྤྱི་ལོ་ ༢༠༡༡ ལོའི་ལོ་མགོར། མགོ་ལོག་དགེ་ཐོན་སློབ་གྲྭའི་སློབ་མ་ཡོངས་ཀྱིས། ཕ་མ་སྔ་རབས་པའི་སྲུང་མ། བུ་ཚ་ཕྱི་རབས་པའི་འཚོ་རྟེན། གཙང་གསུམ་མགོ་ཁུངས་ཀྱི་ལྟེ་བ། མགོ་ལོག་མི་དམངས་ཀྱི་ཕ་ས་མ་མཚེར་འདིའི་ཆེད་དུ། ཁོང་ཚོས་མདུན་གྱི་འོབ་དང༌། རྒྱབ་ཀྱི་རྦབ་གང་ལའང་མ་འཛེམས་པར། གཅིག་ནས་གཙང་གསུམ་འབྱུང་ཡུལ་གྱི་སྐྱེ་དངོས་གཏོར་བརླག་བྱེད་མི་རུང་བ་དང༌། གཉིས་ནས་མགོ་ལོག་མི་དམངས་ཀྱི་དད་མོས་ལ་བརྩི་འཇོག་དགོས་པའི་སྐད་འབོད་བྱེད་བཞིན་གོམ་བགྲོད་ཀྱིས་གཏེར་སྔོག་སར་འབྱོར་བ་ན། སྔོ་ལྗང་གི་རྩྭ་ཐང་དང༌། དྭངས་གཙང་གི་ཆུ་བོ་དང༌། ཡིད་འོང་གི་མཁའ་དབུགས་སོགས་གང་ཡང་མཐོང་རྒྱུ་མེད་པར། འཇིགས་སུ་རུང་བའི་མྱ་ངམ་གྱི་ཐང་སྟོང་དུ་བསྒྱུར་ཟིན་པ་དེར། རྣ་བར་གཟན་པའི་འཕྲུལ་འཁོར་གྱི་སྡུར་སྒྲ་དང༌། མིག་གི་མི་བཟོད་པའི་གློག་འོད་ཀྱི་ཟེར་དུག གང་སར་ཁྱབ་པའི་དུག་ཆུའི་འབག་བཙོག ད་དུང་གཏེར་རྫས་ཐམས་ཅད་ཟོང་ཁོར་ཆེན་པོ་རྣམས་ཀྱིས་ཕྱོགས་སོ་སོར་སྐྱེལ་འདྲེན་བྱེད་པའི་རྣམ་པ་དང༌། ཁོར་ཡུག་ལ་ནམ་ཡང་སོས་ཐབས་བྲལ་བའི་རྨས་སྐྱོན་ཚབས་ཆེན་ཐེབས་པ་དེ་དག་མཐོང་བའི་མོད་ལ། མགོ་ལོག་ཁག་གསུམ་གྱི་གཅེས་ཕྲུག་ཚོའི་སེམས་པ་རབ་དུ་སྐྱོ་ནས། རང་དབང་མེད་པར་མིག་ནས་མཆི་མ་བཞུར་ཞིང༌། སྐད་ཤུགས་ཆེན་པོས་ངུ་འབོད་བྱས་པས་དེར་ཡོད་ཚང་མ་ཧ་ལས་ཤིང་ཧོན་འཐོར་སོང༌།
འོན་ཀྱང་ཁོང་རྣམས་ལ་སྙིང་རྗེ་སྒོམ་མཁན་ཞིག་ཕར་ཞོག གནས་ལུགས་ལ་ཉན་མཁན་དང༌། དྲང་བདེན་གྱི་རྒྱབ་ནས་སྐྱོར་མཁན་ཞིག་ལར་ནས་རྙེད་མ་སོང༌། ཕྱིར་སློབ་གྲྭར་ཐོན་པ་ན། སློབ་རའི་ཕྱི་ནང་ཐམས་ཅག་དམག་མི་དང་ཉེན་རྟོགས་པས་སྲུང་ནས། ཁྱེད་ཚོའི་བྱ་བ་དེ་ཐོག་མར་སུ་ཞིག་གིས་མགོ་རྩོམ་པ་དང༌། རྒྱབ་ན་མི་སུ་ཡོད། དམིགས་ཡུལ་ཅི་ཞིག་ཡིན་པ་སོགས་རྩར་བཅད་ནས་དགེ་སློབ་ཡོངས་ལ་དཀའ་ཁག་གང་མང་སྤྲད། ཁོང་ཚོས་ནམ་ནམ་ཞར་ཞར་ལ་རྒྱབ་ན་མི་སུ་ཡོད་དང༌། དམིགས་ཡུལ་ཅི་ཞིག་ཡོད་མེད་རྩར་གཅོད་བྱེད་རྒྱུར་ལོབ་ཡོད། དེ་ནི་དོན་ཆུང་ཞིག་ཆེ་རུ་བཏང་བ་དང༌། འདྲེ་ཡི་སེམས་ལ་མ་ཤར་བ་ཞིག་ནད་པའི་ཁོག་ལ་འཆར་བཞིན་ཡོད་པ་རེད།
ཞིབ་ཏུ་བསམ་ན་ཁ་བྲལ་ལ་ཁ་གཡར་ནས་ཁ་བྲལ་གཏོང་གི་ཡོད་པ་རེད། མི་ཞིག་ལ་བསམ་བསམ་འདོད་འདོད་ཞིག་བཅའ་དགོས་ན། ཐོག་མའི་ཆ་རྐྱེན་ཁ་བྲལ་སྣ་བྲལ་གྱི་ཞྭ་མོ་ཞིག་འགེབས་ཐབས་མ་བྱས་ན་སྟབས་བདེ་ཞིག་ཡིན་གྱི་མེད་ཚོད་རེད། དེ་རྗེས་སྤྱི་ལོ་ ༢༠༡༡ ལོའི་ཟླ་ ༡༠ ནང་མགོ་ལོག་ཁུལ་མི་དམངས་མཐུས་མི་ཚོགས་ཆེན་དང༌། ཆབ་སྲིད་གྲོས་མོལ་ཚོགས་འདུ་སྟེ་ཚོགས་ཆེན་གཉིས་ཀྱི་སྐབས་སུ། “དྷི་གནས་གཏེར་མཛོད་ཀྱི་གཏེར་ཁ་བླང་ན་ཕན་པ་ལས་གནོད་པ་ཆེ་བས་མཚམས་འཇོག་འོས་པའི་ཞུ་ཡིག” བོད་རྒྱ་ཡིག་རིགས་གཉིས་ཀྱིས་བྲིས་ནས་མགོ་ལོག་འབྲོག་དམངས་ཡོངས་ཀྱིས་མཉམ་དུ་མིང་རྟགས་བཀོད་དེ་ཕུལ་ཡོད། རྫོང་ཁག་སོ་སོའི་མཐུས་མི་དག་གིས་དམངས་ཀྱི་རེ་བའམ་བསམ་ཆར་ཡར་ཞུ་བྱས་ཡོད་ལ། བསམ་ཆར་དེ་དག་དང་ལེན་བྱེད་པར་ཁུལ་དམངས་ཆེན་གྱི་ཀྲུའུ་ཞུའུ་ཚོགས་པར་གསོལ་བ་ཕུར་ཚུགས་སུ་བཏབས་ཡོད་ནའང༌། ཁོ་ཚོས་དམངས་ཀྱི་རེ་བར་རྩི་འཇོགས་བྱེད་རྒྱུ་ཕར་ཞོག་རྣ་རྒྱབ་ལྷགས་པའི་ཚད་དུའང་མི་འཇོག་པས། མགོ་ལོག་མི་དམངས་ཀྱི་རེ་འདོད་དང་མཐུན་པའི་དངོས་གྲུབ་ཞིག་ཐོབ་པར་རེ་བ་ནི་རུས་སྦལ་གྱི་སྤུ་དང་རི་བོང་གི་རྭ་རེད། ཝེ་སུ་ཐུ་ཟངས་གཏེར་ཀུང་སིས་ད་ལོ་ནས་གཏེར་སྔོག་པ་དང༌། སྐྱེལ་འདྲེན་བྱེད་པའི་སྟོབས་ཤུགས་དང་མྱུར་ཚད་ཇེ་མཐོར་བཏང་ཡོད་ནའང༌། འགལ་རྐྱེན་བར་ཆད་གང་ཡང་མེད་པར་ཡོད་ཚད་ལེགས་འགྲུབ་ཡིན་པ་ནི། ཁོ་ཚོའི་ཁ་སྟོང་བའི་གསོལ་འདེབས་ཙམ་གྱི་གོ་གང་ཡང་མི་ཆོད་པ་ཤེས་ནས། གྱ་ནོམ་པའི་མཆོད་པ་ཞིག་ཕུལ་ཡོད་པ་ལོས་ཡིན་སྙམ། ད་དུང་ཀུང་སུ་འདི་ལ་ཀྲུང་གུང་ཀྲུང་དབྱང་ཆབ་སྲིད་ཅུའུ་རྒྱུན་ལས་ཨུ་ཡོན་ཀྲུག་ཡོང་ཁང་ལགས་ཀྱིས་གཏེར་ཁ་འདི་བསྔོག་ཆོག་པ་དང༌། འདི་ལ་ས་གནས་རིམ་པས་རྒྱབ་སྐྱོར་དགོས་པར་གསུང་ཡོད་ཚུལ་ལབ་ནས་མི་དམངས་ལ་མགོ་སྐོར་དང་འཇིགས་སྐུལ་གཏོང་བཞིན་ཡོད། སྤྱིར་ལོ་འདི་དག་གི་རིང་ལ་རྨ་འབྲི་རྫ་གསུམ་འབྱུང་ཡུལ་གྱི་སྐྱེ་ཁམས་སྲུང་སྐྱོབ་དགོས་ཞེས་ཁ་འདོན་བྱེད་བཞིན་ཡོད་ལ།
ཁྱད་པར་ ༢༠༡༡ ལོའི་ཟླ་ ༡༡ པའི་ཚེས་༡༦ ཉིན་རྒྱལ་སྲིད་སྤྱི་ཁྱབ་ཁང་གིས་རྒྱུན་ལས་ཚོགས་འདུ་བསྡུས་ནས། “མཚོ་སྔོན་གྱི་གཙང་གསུམ་འབྱུང་ཡུལ་རྒྱལ་ཁབ་ཀྱི་སྐྱེ་ཁམས་སྲུང་སྐྱོབ་ཕྱོགས་བསྡུས་ཚོད་ལྟ་བྱེད་ཡུལ་དུ་འཇོག་རྒྱུའི་ཐག་བཅད་ཡོད་” པར་བཤད། ཚོད་ལྟའི་ཁུལ་དུ་མགོ་ལོག་དང༌། ཡུལ་ཤུལ། རྨ་ལྷོ། མཚོ་ལྷོ་བཅས་གཙོ་བོ་ཡིན་འདུག་ལ། ཚོགས་འདུའི་དོན་སྙིང་མདོར་དྲིལ་ན། རྩྭ་སའི་རྩི་ཤིང་ནགས་ཚལ་སྲུང་སྐྱོབ་བྱེད་རྒྱུ་དང༌། རྩྭ་ས་ས་ནག་དང་བྱེ་ཐང་དུ་འགྱུར་བའི་རྣམ་པ་ཚོད་འཛིན་བྱེད་རྒྱུ། ལྗང་མདོག་འཕེལ་རྒྱས་ཆེད་རྩྭ་ཕྱུགས་སྙོམ་སྒྲིག་དགོས་ཞེས་འབྲོག་པས་ཕྱུགས་འཚོ་བའང་མཚམས་འཇོག་དགོས་པར་བཤད་འདུག དེ་ལྟར་བཤད་བཞིན་ཀྲུག་ཡོང་ཁང་གིས་ཝེ་སུ་ཐུ་ཟངས་གཏེར་ཀུང་སི་ལ། མཐོ་སྒང་གི་ས་རྣམས་རྐོས་ཤོག གཏེར་རྣམས་ཁྱེར་ཤོག ཁོར་ཡུག་རྣམས་རློག་ཤོག་ཞེས་བཤད་མེད་པའི་ཡིད་ཆེས་ལོས་ཡོད། ཁོང་འདི་ལྟར་སྔ་ཚིག་གིས་ཕྱི་ཚིག་མི་ནོན་ཞིང༌། རྐང་རྗེས་ལག་པས་བསུབ་མཁན་ཞིག་ཡིན་ན་སྟོབས་ལྡན་རྒྱལ་ཁབ་ཆེན་པོ་འདིའི་མཐོ་རིམ་དཔོན་རིགས་ཞིག་གི་ཁྲི་ལ་ཇི་ལྟར་འཛེགས་སོང་བ་ཡིན།
འདིར་གསལ་བཤད་བྱེད་རྒྱུ་ཞིག་ལ། སེམས་མ་སྐྱིད་ན་ཤོད། ལུས་མ་བདེ་ན་རེག་ཟེར་བ་ལྟར། ཉོག་བཤད་འདི་ང་དང་ངའི་ཡུལ་མི་སྤུན་ཟླ་ཚོའི་ནང་གི་ན་ཟུག་ཡིག་ཐོག་ཏུ་ཕབ་པ་ཙམ་ཡིན། སྤྱིར་མདོ་དབུས་མཐོ་སྒང་གི་སྐྱེ་ཁམས་ལ་མནོལ་བཙོག་དང་གཏོར་བརླག་ཐེབས་ཚུལ་ལ་བསམ་ན་འདི་ཡང་ཆ་ཤས་ཆུང་ཆུང་ཞིག་ཡིན་རྒྱུ་རེད་དེ། ཉེ་ཆར་ཁོ་བོའི་དྲ་ཐོག་ནས་རྩོམ་ཡིག་ཞིག་མཐོང་བའི་ནང་འདི་ལྟར་བཀོད་འདུག དངུལ་འཛིན་ཚོང་རའི་རེས་གཟའ་དུས་དེབ་ཀྱི་གསར་འགོད་པས། “གང་སའི་མ་རྩས་མདོ་དབུས་ས་ཆའི་གཏེར་ཁ་སྔོག་པ། འཛུགས་སྐྲུན་དང་གསར་འདོན་བྱ་བ་མང་ཆེ་ཤོས་ཤིག་གིས་མདོ་དབུས་མཐོ་སྒང་གི་སྐྱེ་ཁམས་རིན་ཐང་དང་སྙིང་དོན་སྣང་མེད་དུ་བཞག་སྟེ། མིག་སྔུན་གྱི་དཔལ་འབྱོར་ཁེ་ཕན་ཁོ་ནར་དམིགས་ཏེ། ས་ཆ་སོ་སོའི་དམངས་གཉེར་མ་རྩ་དང༌། ཚོང་རར་འདོན་པའི་ཀུང་སི། གཏེར་དཔོན་བཅས་ཀྱི་མ་རྩ་དེ་བོད་ཀྱི་ས་ཆར་བཏང་ནས་གཏེར་ཁ་འདོན་གྱིན་ཡོད་པ་དང༌། མདོ་དབུས་ལྕགས་ལམ་ནས་མེ་འཁོར་ཤར་གཏོང་ཐུབ་པ་ནས་བཟུང༌། བོད་ལྗོངས་ས་ཆ་སོ་སོ་ནི་ལག་ཏུ་མ་དངུལ་འབོར་ཆེན་ཐོགས་པའི་མ་རྩའི་མི་སྣས་མ་དངུལ་གཏོང་སར་གྱུར། རང་སྐྱོང་ལྗོངས་ཚོང་འགུག་དངུལ་འདྲེན་སྡེ་ཁག་ལ་ཁ་པར་གཏོང་བ་སོགས་ཀྱི་འབྲེས་གཏུག་མི་སྣ་ཕུད། ཐད་ཀར་ངོ་གཏུག་ཚོང་གཏམ་དང་བརྟག་ཞིབ་དང་མ་དངུལ་གཏོང་འདོད་མཁན་ཉིན་རེར་ཉུང་མཐའ་ཡང་མི་སྣ་བརྒྱ་ཕྲག་རེ་ཡོད། ཞེས་དང༌། ལྷ་སའི་གྲོང་དུ་གཏེར་ལས་ཀུང་ཟི་ཤིན་ཏུ་མང་སྟེ་ཕལ་ཆེར་གྱོན་ཆས་ཚོང་ཁང་གི་གྲངས་ཀ་དང་མཉམ།” ཞེས་བཤད་འདུག་གོ། ཉོག་བཤད་འདི་མཚམས་འདི་ནས་མ་བཞག་ན་ཀློག་མཁན་ཞིག་ཡོད་ན་སུན་རྒྱུ་རེད་མོད། འོན་ཀྱང་མིག་སེར་གྱི་མདུང་ཁ་ནང་དུ་བསྐོར་ནས་ཕུང་དཀྲུག་བྱེད་པ་ལས། འུ་ཚང་གི་གཡས་ལོག་གཡོན་རྡིབ་ཀྱི་དོན་དངོས་འདི་རིགས་བཤད་རྒྱུ་གལ་ཆེ་བ་རེ་མིན་ནམ་སྙམ།
ཨོ་ད་དུང་བཤད་རྒྱུ་ཞིག་ཡོད་པ་ནི། རི་རྨ་རྒྱལ་གྱི་འདབ་དུ་འཚོ་མྱོང་ཞིང། ལྷ་རྨ་ཆེན་ལ་བསང་གསོལ་བྱེད་མྱོང་མཁན། ཆུ་རྨ་ཀླུང་གི་བྲོ་བ་མྱང་མྱོང་ནི། མདོར་ན་ས་མགོ་ལོག་གི་ཡུལ་དུ་སྐྱེས་པ་ཞིག་ཡིན་ཕྱིན། ད་ལྟ་གོ་ལ་འདིའི་ཕར་ནང་ཚུར་ནང༌། རྒྱལ་ཁབ་འདིའི་ཕྱི་རོལ་ནང་རོལ་གང་དུ་ཡོད་ཀྱང་ཁྱེད་རྣམ་པའི་ཤེས་དགོས་རྒྱུ་ཞིག་ལ། འདི་ལྟར་འུ་ཚང་གི་རྩྭ་ཡར་སྐྱེས་གུར་ཀུམ་འདྲ་བོ་བཅོམ་བཞག་ཐལ། ཆུ་མར་འབབ་བདུད་རྩི་འདྲ་བོ་རྙོག་བཞག་ཐལ། རང་ས་གོས་དཀར་གྱི་གོང་བ་འདྲ་བོ་བརླག་ཚར་ཐལ། བུ་ཚ་ཕྱི་རབས་ལ་སྤྲོད་རྒྱུའི་འཚོ་རྟེན་ཞིག་མ་ལྷག་ཐལ། འོན་ཀྱང༌། འདིའི་ལེ་ལན་ཡོད་ཚད་གཞན་ལ་འགེལ་ཆོག་ཆོག་ཞིག་མ་རེད། རྒྱུ་མཚན་ནི། ཡུལ་ལྷ་གཉན་པོའི་བཀའ་ཡིས་ཆད་པ་གཅོད་ན་ཕྱི་སྡུག་ནང་ལ་ཕོ་ས་དང༌། རང་བྱུང་ཁོར་ཡུག་འབག་བཙོག་བཟོས་པའི་གྱོད་རྩ་དེད་ན་ཉེས་ཅན་ཁྲིམས་ལ་སྦྱོར་རྒྱུ། འུ་ཚང་གི་བླ་རི་དང་གནས་རི་བཙོང་ནས་ཧམ་ཟ་བྱེད་མཁན་གྱི་ཁྲེལ་མེད། རང་མྱི་དགྲ་དང༌། སྲུང་མ་གཤེད་དུ་གྱུར་བའི་མི་སྐོར་ཞིག་ཡོད། ཁོ་ཚོའི་མིང་དང་ལོ་རྒྱུས་སོགས་གསལ་བོ་ཞིག་མ་ཤེས་མོད། མི་རིང་བར་ཁོ་ཚོ་འུ་ཚང་གི་ལོ་རྒྱུས་སྟེང་ཉེས་ཅན་མི་སྣ་ཤ་སྟག་དུ་འགྱུར་རྒྱུ་ཡིན་པར་གདོན་མི་ཟ་བས་གསལ་འོང༌།


text:
༄༅།། 《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ》ཡི་ཁྱད་ཆོས་སྐོར་ལ་ཅུང་ཟད་དཔྱད་པ།
དང་པོ། རིག་གནས་ལྷུག་རྩོམ་གྱི་མཚན་ཉིད།
མི་རིགས་དང་རྒྱལ་ཁབ་གང་རུང་གི་རྩོམ་པ་པོ་སུ་ཞིག་ལ་མཚོན་ན་ཡང་དུས་རབས་ཀྱི་གོམ་འགྲོས་དང་བསྟུན་ནས་ལྟ་རྒྱ་ཐོས་རྒྱ་ཇེ་ཆེ་དང་མིག་རྒྱ་ཇེ་ཡངས། འདུ་ཤེས་ཇེ་དྲག་ཏུ་སོང་ཚེ་རྩོམ་གྱི་རླབས་རྒྱུན་གསར་པ་འབྱུང་སྲིད། དེ་བཞིན་དུ་རིག་གནས་ལྷུག་རྩོམ་ལ་མཚོན་ན་ཡང་རྩོམ་པ་པོས་རང་གི་གསར་རྩོམ་གྱི་ཉམས་མྱོང་གསོག་འཇོག་དང་འཇིག་རྟེན་གྱི་ལྟ་ཚུལ་གསར་པ་དང་། ལོ་རྒྱུས་ལ་ཕྱིར་མིག་བལྟས་ཤིང་རིག་གནས་ཀྱི་མཐོང་སྣེ་ནས་འཚོ་བར་ཟབ་ཞུགས་དང་དཔྱོད་ཤེས་ཀྱིས་བསམ་གཞིག་བྱས་ནས་རྩོམ་རིག་བརྩམས་ཆོས་སྣ་ཚོགས་བྲིས་ཤིང་བརྩམས་ཆོས་དེ་དག་རྩོམ་པ་པོས་རང་གི་བརྩེ་དུང་ཁོ་ན་བརྗོད་པའི་ཁྱབ་ཁོངས་ལས་བརྒལ་ནས་ནང་དོན་ཡོངས་ལ་རིག་གནས་ཀྱི་དྲི་ཞིམ་སྟུག་པོས་ཁྱབ་ཅིང་བརྗོད་བྱ་སྣ་མང་ཅན་དུ་བཏང་ཡོད་ལ་དེང་སང་རྩོམ་རིག་ལོ་རྒྱུས་སུ་འདིའི་རིགས་ལ་རིག་གནས་ལྷུག་རྩོམ་དུ་ངོས་འཛིན་བཞིན་ཡོད། རྒྱ་མི་རིགས་ལ་མཚོན་ན་དུས་རབས་སྔོན་མའི་ལོ་རབས་བརྒྱད་ཅུ་པའི་ནང་དུ་རིག་གནས་ལྷུག་རྩོམ་དར་ཁྱབ་ཆེན་པོ་བྱུང་ཞིང་ད་ལྟའི་དུས་སུ་རིག་གནས་ལྷུག་རྩོམ་འབྲི་མཁན་གྱི་རྩོམ་པ་པོའི་དཔུང་ཁག་ཅིག་ཆགས་ཡོད། རིག་གནས་ལྷུག་རྩོམ་ཞེས་པའི་ཐ་སྙད་འདི་ཡང་ཕལ་ཆེར་འདི་དང་བསྟུན་ནས་བྱུང་བ་རེད། དཔེར་ན་རྒྱ་རིགས་ཀྱི་རྩོམ་པ་པོ་གྲགས་ཅན་ཡིས་ཆིག་ཡུའུས་བྲིས་པའི《རིག་གནས་ཀྱི་འགྲུལ་བཞུད་སྡུག་པོ》(《文化苦旅》)དང《ལོ་སྟོང་གི་ཤུགས་རིང》(《千年一叹》)གཉིས་གཙོ་བྱས་པའི་རིག་གནས་ལྷུག་རྩོམ་མང་པོ་འདུག་ལ་རིག་གནས་ལྷུག་རྩོམ་གྱི་རྩོམ་པ་པོའི་འཐུས་ཚབ་ལྟ་བུར་གྱུར་ཡོད་པ་དང་། རྒྱ་རིགས་ཀྱི་དེང་རབས་རྩོམ་རིག་ལོ་རྒྱུས་གླེང་སྐབས་འདི་མ་གླེང་ན་མི་ཆོག་པའི་ཚད་དུ་ཐོན་ཡོད། གཞན་ད་དུང་རྩོམ་པ་མོ་གྲཊ་ཅན་མ་ལིས་ཧྭ་ཡི《ནུབ་ཕྱོགས་མངའ་རིས་སུ་བསྐྱོད་པ》(《西行阿里》)དང《རླུང་ལྟ་བུའི་རྣམ་ཤེས》(《灵魂像风》) 《བོད་བྱང་ཐང་གི་ཟིན་བྲིས》(《藏北游历》)སོགས་རྒྱའི་རིག་གནས་ལྷུག་རྩོམ་གྱི་འཐུས་ཚབ་ཏུ་བགྲང་བཞིན་ཡོད། མདོར་ན་རིག་གནས་ལྷུག་རྩོམ་ནི་རྩོམ་པ་པོ་རྩོམ་རིག་གི་ཁྱབ་ཁོངས་ཁོ་ན་ལས་བརྒལ་ནས་མིའི་རིགས་ཀྱི་ཡུལ་སྲོལ་གོམས་གཤིས་དང་འགྲོ་འཆག་ཉལ་འདུག དད་མོས་བཅའ་ཁྲིམས། འདས་པའི་ལོ་རྒྱུས་སོགས་ལ་བསམ་གཞིག་དང་དོ་ཁུར། དབྱེ་ཞིབ་བྱས་པའི་རིགས་ལ་གོ་དགོས་ཤིང་། ཁྱད་ཆོས་གཙོ་བོ་གཉིས་ཏེ་གཅིག་ནི་བརྩམས་ཆོས་ཀྱི་དོན་དངོས་རང་བཞིན་དང་ལོ་རྒྱུས་ཀྱི་ཚོར་ཉམས། མཛེས་ཉམས་ཐོན་དགོས་པ་དང་། ཁྱད་ཆོས་གཞན་ཞིག་ནི་བརྗོད་བྱ་ཕུན་ཚོགས་དང་རྣམ་པ་སྣ་མང་ཅན་ཞིག་ཡིན་དགོས། སྤྱིར་བཏང་དུ་རིག་གནས་ལྷུག་རྩོམ་ལ་ལྷུག་རྩོམ་ཆེ་བ་དང་། མཁས་པའི་ལྷུག་རྩོམ་སོགས་མིང་གི་རྣམ་གྲངས་མི་འདྲ་བ་རེ་མཆིས།
རང་རེ་བོད་ལ་མཚོན་ན་རིག་གནས་ལྷུག་རྩོམ་ཞེས་པའི་ཐ་སྙད་འདི་གསར་པ་ཞིག་ཡིན་ལ་འདིའི་ཐད་ཀྱི་གཞུང་ལུགས་བཀོལ་ནས་སྔོན་བྱོན་མཁས་པའི་གསུང་རྩོམ་ལ་དཔྱད་པ་བཏང་བའང་ཧ་ཅང་ཉུང་། ཡིན་ནའང་ང་ཚོས་དགའ་ལྡན་ཕོ་བྲང་གི་སྐབས་སུ་མཁས་དབང་དགེ་འདུན་ཆོས་འཕེལ་ཡུལ་མདོ་སྨད་ནས་ལམ་ལ་ཆས་ཤིང་དེ་ནས་ལྷ་སར་སོང་ནས་རྒྱ་གར་དུ་བརྟོལ་ཅིང་རྩོམ་པ་པོས་གྲ་སྒྲིག་ཡོད་ཅིང་རང་གི་མཐོང་ཐོས་མྱོང་གསུམ་ལ་བརྟེན་ནས་བྲིས་པའི《གཏམ་རྒྱུད་གསེར་ཐང》ལ་ཐེངས་ཤིག་བལྟས་ཚེ། རྩོམ་པ་པོར་ལྟ་རྒྱ་ཐོས་རྒྱ་ཆེན་པོ་ཡོད་པའི་ཁར་རྣམ་རིག་ཧ་ཅང་གསལ་བས་རྩོམ་ཡིག་འདི་ལྟ་བུ་ཡག་པོ་ཞིག་བྲིས་ལ། འདི་བྲིས་པའི་གོ་རིམ་ཁྲོད་ནས་རྩོམ་པ་པོས་དཀའ་སྡུག་གང་མང་མྱངས་པ་ང་ཚོས་རྩོམ་འདི་ཀློག་པའི་གོ་རིམ་ཁྲོད་ནས་ཞར་དང་ཞོར་ལ་ཤེས་ཐུབ། རྩོམ་ཡིག་འདི་བྲིས་ནས་ད་ལྟའི་བར་ལོ་འཁོར་བདུན་ཅུ་ལྷག་འགོར་ཟིན་ཀྱང་ང་ཚོས་རིག་གནས་ལྷུག་རྩོམ་འདིར་ཡང་ལྟ་བསྐྱར་ལྟ་བྱས་ཚེ་སྔར་བཞིན་གསར་པ་གསར་རྐྱང་གི་རྣམ་པས་ཁེངས་ཤིང་རིག་གནས་ཀྱི་བང་མཛོད་ཆུང་ཆུང་ལྟ་བུར་འདུག རྒྱ་རིགས་ཀྱི་དེང་རབས་རྩོམ་སྟེགས་སུ་བྱུང་བའི་རིག་གནས་ལྷུག་རྩོམ་དག་དང་གོམ་པ་མཉམ་བགྲོད་བྱེད་ཐུབ་པས་ན་ང་ཚོས་བརྩམས་ཆོས་འདིའི་རིགས་ཀྱི་རིན་ཐང་ངེས་པར་སྔོག་འདོན་བྱས་ནས་བོད་ཀྱི་རྩོམ་རིག་རྒྱ་ནག་དང་ཐ་ན་འཛམ་གླིང་གི་རྩོམ་རིག་དང་མཐུད་སྦྲེལ(接轨)བྱེད་རྒྱུ་ནི་དོན་ཆེན་ནང་གི་འགངས་ཆེན་ཞིག་ཡིན། དེ་མིན《གཏམ་རྒྱུད་གསེར་ཐང》ལ་ཆ་རྒྱུས་ངེས་ཅན་ཡོད་པའི་ཁར་རྩོམ་རིག་གཞུང་ལུགས་ཀྱི་རྨང་གཞི་ལེགས་པོ་ཡོད་པའི་མི་ཞིག་ཡིན་ཚེ་རིག་གནས་ལྷུག་རྩོམ་ལ་མཁས་པའི་ལྷུག་རྩོམ་ཞེས་བཏགས་པའང་དོན་ལ་གནས་ཤིང་གཞུང་ལུགས་དང་ཡོངས་སུ་མཐུན་པའང་ཤེས་ཐུབ། ཞོལ་ནས་གོང་གི་རིག་གནས་ལྷུག་རྩོམ་གྱི་གོ་དོན་དང་ཁྱད་ཆོས་ལྟར《གཏམ་རྒྱུད་གསེར་ཐང》ལ་ཅུང་ཙམ་དཔྱད་པར་བྱའོ། །
གཉིས་པ།《གཏམ་རྒྱུད་གསེར་ཐང》གི་སྤྱི་ཁོག་དང་རྩོམ་འབྲིའི་ཀུན་སློང་།
《གཏམ་རྒྱུད་གསེར་ཐང》བསྡོམས་པས་ས་བཅད་ཆུང་བ་བཅུ་བདུན་གྱིས་གྲུབ་ཡོད་པ་དང་དེའི་ནང་ས་བཅད་དང་པོ་ལྷ་ས་ནས་ཕེབས་ཐོན་མཛད་པའི་སྐོར་ཡིན་པ་དང་། གཉིས་པ་རྒྱ་གར་གྱི་ཡུལ་སྤྱིའི་ཆགས་ཚུལ། གསུམ་པ་ཡུལ་མིང་། བཞི་པ་བྱང་ཕྱོགས་གངས་རི་དང་དེ་ལས་འཕྲོས་པའི་དོགས་དཔྱོད། ལྔ་པ་སྔོན་གྱི་གནས་ཡུལ་གྲགས་ཅན་རྣམས་ཇི་ལྟར་ཡོད་པ། དྲུག་པ་སྐྱེས་པ་བུད་མེད་བཟའ་བཏུང་ཡོ་བྱད་སོགས་ཀྱི་སྐོར། བདུན་པ་ཤིང་དང་མེ་ཏོག་སོགས་ཀྱི་ངོས་འཛིན། བརྒྱད་པ་སྔོན་དང་ད་ལྟའི་བར་ཡུལ་སོ་སོའི་ཡིག་རིགས། དགུ་པ་བོད་ཡིག་གི་སྒྲ་སྦྱོར་གྱི་སྐོར། བཅུ་པ་ཆོས་རྒྱལ་མྱ་ངན་མེད་ཀྱི་རྡོ་རིང་ཡི་གེའི་སྐོར། བཅུ་གཅིག་གུཔྟའི་རྒྱལ་བརྒྱུད་ཀྱི་སྐོར། བཅུ་གཉིས་པཱ་ལའི་རྒྱལ་བརྒྱུད་ཀྱི་སྐོར། བཅུ་གསུམ་སངས་རྒྱས་འདས་རྗེས་ཀྱི་ལོ་བརྒྱ་ཕྲག་བཅུ་དྲུག་ནས་ད་བར། བཅུ་བཞི་པ་སིངྒ་ལའི་ལོ་རྒྱུས་ཀྱི་སྐོར། བཅོ་ལྔ་པ་སྔོན་དུས་བོད་པ་རྣམས་ཀྱི་གནས་བབ་དང་ཚུལ་ལུགས་ཇི་ལྟར་ཡོད་པ། བཅུ་དྲུག་པ་མུ་སྟེགས་པའི་ཆོས་ལུགས་ཀྱི་སྐོར། བཅུ་བདུན་པ་མཇུག་རྩོམ་བཅས་ཡིན་ནོ། །
དགེ་འདུན་ཆོས་འཕེལ་གྱིས《གཏམ་རྒྱུད་གསེར་ཐང》ནི་བོད་རབ་བྱུང་བཅུ་དྲུག་པའི་ཤིང་ཕོ་ཁྱིའི་ལོ་སྟེ་སྤྱི་ལོ1934ལོ་ནས་བཟུང་སྟེ་འབྲི་མགོ་བརྩམས་པ་དང་རྩོམ་ཧྲིལ་པོ་འགྲུལ་བཞུད་པ་ཞིག་གི་མཐོང་སྣེ་ནས་མགོ་བརྩམས་ནས་བྲིས་པ་ལས་ཁང་པའི་ནང་བསྡད་དེ་རྟོག་བཟོ་དང་སེམས་ལ་གང་ཤར་ཤར་དུ་བྲིས་པ་ཞིག་མིན་པ 《གཏམ་རྒྱུད་གསེར་ཐང》ལ་བལྟས་མྱོང་མཁན་ཞིག་ཡིན་ཚེ་གསལ་པོ་ཤེས་ངེས། སྤྱིར་བཏང་དུ་བརྗོད་ན་རྒྱ་གར་དང་བོད་གཉིས་ལ་རིག་གནས་ཀྱི་ཐད་ནས་ཤ་ཁྲག་ལྟ་བུའི་འབྲེལ་བ་ཡོད་ཅིང་རྒྱལ་པོ་སྲོང་བཙན་སྒམ་པོ་ནས་ད་ལྟའི་བར་རྒྱ་གར་དང་བོད་གཉིས་ཀྱི་རིག་གནས་འབྲེལ་འདྲིས་ཀྱི་བཞུར་རྒྱུན་རིང་མོ་ཆད་མ་མྱོང་ཞེས་བརྗོད་ཆོག རྩོམ་ཡིག་འདི་བྲིས་པའི་ཀུན་སློང་གི་ཆ་ནས་བརྗོད་ནའང་སྟེས་དབང་དང་གློ་བུར་བ་ཞིག་མ་ཡིན་པར་རྩོམ་པ་པོས “ཁོ་བོ་གཞོན་ནུ་ཞིག་ནས་རྒྱ་གར་གྱི་ཡུལ་དེར་ལན་གཅིག་སླེབས་ན་སྙམ་པ་ཡང་ཡང་ཡོད་ཅིང” ཞེས་ཁོང་ལོ་ཆུང་བྱིས་པའི་དུས་ནས་རྒྱ་གར་དུ་འགྲོ་འདོད་ཡོད་པ“ཡང་ཡང”ཞེས་པའི་ཚིག་འདི་ལས་རྗེན་པར་བསྟན་ཡོད་པ་དང་རྗེས་སུ་ལྷ་སར་སོང་ནས་ལོ་བདུན(1927—1934)འགོར་རྗེས་ར་ཧུ་ལར་འཕྲད་དེ་གོ་སྐབས་དེ་འདོད་ཐོག་ཏུ་བྱུང་བ་རེད། འགྲུལ་བཞུད་ཀྱི་ལམ་བུ་དེའང་ཐོག་མར་འཕན་ཡུལ་དང་རྭ་སྒྲེང་སོགས་སུ་སོང་སྟེ་གནས་འགངས་ཆེན་དེ་དག་གི་གནས་ཚུལ་ལ་རྒྱུས་ལོན་ཕྲན་ཙམ་བྱས་རྗེས་རྒྱ་གར་དུ་ཕྱིན(1934—1945)ནས་ལོ་བཅུ་གཉིས་ཀྱི་རིང་དེའི་ཕྱི་སྣོད་ཀྱི་འཇིག་རྟེན་དང་ནང་བཅུད་ཀྱི་སེམས་ཅན་ཏེ་ཡུལ་སྤྱིའི་ཆགས་ཚུལ་དང་མིང་བཏགས་ཚུལ། བྱང་ཕྱོགས་གངས་རི་དང་དེ་ལས་འཕྲོས་པའི་དོགས་དཔྱོད། སྔོན་གྱི་གནས་ཡུལ་གྲགས་ཆེན་རྣམས་ཇི་ལྟར་ཡོད་པ། སྐྱེས་པ་བུད་མེད་བཟའ་བཏུང་ཡོ་བྱད་སོགས་ཀྱི་སྐོར་ཇི་བཞིན་དུ་བྲིས་ཡོད་པས་བོད་ཀྱི་དངོས་བྲིས་རྩོམ་རིག་གི་ཕྱོགས་ནས་བརྗོད་ན་ཡང་དོན་སྙིང་ཆེན་པོ་ལྡན།
གསུམ་པ། 《གཏམ་རྒྱུད་གསེར་ཐང》གི་ཁྱད་ཆོས།
《གཏམ་རྒྱུད་གསེར་ཐང》ནི་རྩོམ་པ་པོ་རི་ཆུ་སྟོང་ཕྲག་བརྒལ་ནས་གནའ་བོའི་དཔལ་ཡོན་གྱི་རྒྱལ་ཁབ་བཞིའི་གྲས་ཀྱི་གཅིག་སྟེ་རྒྱ་གར་ནི་བོད་ཀྱི་རིག་གནས་སྤྱི་དང་ལྷག་པར་སངས་རྒྱས་ཆོས་ལུགས་ཀྱི་འབྱུང་ཁུངས་ལྟ་བུར་གྱུར་པའི་ཡུལ་གྲུ་དེ་དང་། བལ་བོ། ཨོ་རྒྱན་ཡུལ་བཅས་ཀྱི་མཛེས་སྡུག་དང་ལོ་རྒྱུས་བརྗོད་ཞོར་དུ་མི་རིགས་སོ་སོའི་རིག་གནས་ཀྱི་འདྲ་ས་དང་མི་འདྲ་ས་དེའང་བསྡུར་བའི་ཐབས་ལ་བརྟེན་ནས་འུ་ཅག་ལ་ཇི་མ་ཇི་བཞིན་དུ་ངོ་སྤྲོད་བྱས་ཡོད་པ་རེད། ངོ་མ་བརྗོད་ན་སྤྱི་ལོ་དུས་རབས་བདུན་པའི་དུས་སུ་བོད་ཀྱི་ལོ་ཙཱ་པ་ཆེན་པོ་ཐོན་མི་རྒྱ་གར་དུ་སོང་བ་ནས་བཟུང་བོད་ཀྱི་ལོ་ཙཱ་པ་དང་མཁས་པ། ཚོང་པ་སོགས་རྒྱ་གར་དུ་སོང་བ་ཧ་ཅང་མང་ལ། དེ་དག་གིས་རིག་གནས་བརྗེ་རེས་དང་ཚོང་ཟོང་ཉོ་བསྡུ། ལོ་ཙཱ་སོགས་ཀྱི་ཐབས་ལ་བརྟེན་ནས་མི་རིགས་དེའི་ཆབ་དཔལ་རིག་གསུམ་བོད་ལ་མཚམས་སྦྱོར་རབ་དང་རིམ་པ་བྱས་ཡོད་པ་ཚང་མས་ཤེས་གསལ་ལྟར་རེད། ཡིན་ན་ཡང་དགེ་འདུན་ཆོས་འཕེལ་གྱིས་ཐབས་མི་འདྲ་བ་དང་ཕྱོགས་མི་འདྲ་བར་བརྟེན་ནས་མཛེས་སྡུག་དང་དཔལ་ཡོན་གྱི་རྒྱ་གར་དང་། རྒྱལ་ཕྲན་དེ་དག་གི་གནས་ཚུལ་དངོས་ལྷུག་པའི་ལམ་ལ་བརྟེན་ནས་ང་ཚོར་ཇི་བཞིན་དུ་མཚམས་སྦྱོར་བྱས་ཡོད་པ་རེད། དེ་བས《གཏམ་རྒྱུད་གསེར་ཐང》ནི་རིག་གནས་ལྷུག་རྩོམ་ཕུལ་དུ་བྱུང་བ་ཞིག་ཡིན་པར་འདོད་པས་ན་ཞོལ་ནས་རིག་གནས་ལྷུག་རྩོམ་འདིའི་ཁྱད་ཆོས་བརྗོད་པར་བྱ་སྟེ།
གཅིག དོན་དངོས་རང་བཞིན།
དོན་དངོས་རང་བཞིན་ནི་རིག་གནས་ལྷུག་རྩོམ་གྱི་ཚེ་སྲོག་ལྟ་བུ་ཡིན་ལ་དགེ་འདུན་ཆོས་འཕེལ་གྱི་རིག་གནས་ལྷུག་རྩོམ་འདིའི་ཁྱད་ཆོས་དང་པོའང་ཡིན། རྩོམ་ཡིག་ལས“དེ་ནས་བཀྲས་ལྷུན་བརྒྱུད་དེ་ཞ་ལུར་སླེབས། རི་ཕུག་ཏུ་མཇལ། ཀུན་མཁྱེན་བུའི་གཟིམ་ཤག་དེ་ཀ་བ་གཅིག་གི་ས། ཞལ་བ་ལ་མཚོན་ཀྱང་མེད་པ། སྒོ་ནས་འོད་འོངས་པ་མ་གཏོཊ་སྐར་ཁུང་ཡང་མ་བཏོད་པ། ད་ལྟའི་གྲྭ་རྐྱང་དཀྱུས་མ་ཚོ་ཡང་སྡོད་མི་སྤྲོ་བ་དེ་འདྲ་ཞིག་རེད།” ཅེས་རང་གི་མཐོང་སྣང་དུ་གྱུར་པའི་ཀུན་མཁྱེན་བུའི(1290 — 1364)ཁང་མིག་ཆུང་ཆུང་དེ་ཡིག་འབྲུ་ལྔ་བཅུ་ལྷག་ལ་བརྟེན་ནས་འུ་ཅག་གི་མཐོང་ལམ་དུ་ཇི་བཞིན་དུ་བསྟར་ཡོད་པ་དང་། ཚིག་དུམ་འདི་ལས་ང་ཚོས་ཀུན་མཁྱེན་བུའི་ཆེས་བབ་ཆགས་ཀྱི་འཚོ་བ་དང་ཐོས་བརྩོན་གྱི་སྙིང་སྟོབས། ཆོས་ལུགས་པ་རྣམས་ཀྱི་འདོད་ཆུང་ཆོག་ཤེས་ཀྱི་བསམ་བློ་ཤེས་ཐུབ་པར་མ་ཟད། སྔོན་བྱོན་བོད་ཀྱི་མཁས་པ་རྣམས་ཀྱི་མཁས་པ་སློབ་པའི་དུས་ན་སྡུག ། བདེ་བར་སྡོད་ལ་མཁས་མི་སྲིད། །ཅེས་པའི་རིག་གནས་སློབ་སྦྱོང་ལ་བཅངས་པའི་གནས་ལུགས་ཟབ་མོ་དེའང་ཚིག་ཤུགས་ལས་ཤེས་ཐུབ། དེ་ཡང་རྩོམ་པ་པོ་རྒྱ་གར་དུ་ཐོག་མར་སླེབས་དུས་མིག་ལམ་དུ་ཤར་བ་ནི“ཤིན་ཏུ་མཐོ་ཞིང་རྩེ་མོ་ནམ་མཁར་སྙེགས་པའི་རི་བོ། ཀུན་ནས་དམའ་ཞིང་མེ་ལོང་གི་ངོས་ལྟར་མཉམ་པའི་ཐང་། པདྨའི་མདངས་དང་ལྡན་ཅིང་མཛེས་ལ་སྐྱིད་པའི་རྗེ་རིགས། སོལ་བའི་ཁ་དོག་འཛིན་ཅིང་། བཀྲེས་ཤིང་ཕོངས་པའི་དམངས་རིགས། སྲོག་ཆཊ་གྲོཊ་སྦུར་ཙམ་ལ་ཡང་འཚེ་བ་སྤངས་པའི་སྙིང་རྗེ་ཅན་གྱི་བསྟན་པ། མི་རྟ་གླང་གསུམ་བསད་པའི་ཁྲག་གིས་མཆོད་སྤྱིན་ལས་ཐར་བ་འཚོལ་བའི་ཆོས་ལུགས། རྔ་མོང་གི་རྒྱབ་དང་འདྲ་བའི་མྱ་ངམ་གྱི་རི་ཐང་། རྨ་བྱའི་མགྲིན་པ་ལྟ་བུའི་ཆུ་གླིང་སྐྱེད་ཚལ་སོགས་བཟང་ངན་གྱི་མཐའ་ལ་གནས་པའི་དངོས་པོ་སྣ་ཚོཊ་པ། རྩིས་ཀྱི་རས་གཞི་ལྟར་བཀྲ་སྟེ། དེ་ཡང་གླིང་སྤྱིའི་དབྱིབས་ནི་ཟུར་གསུམ་སོག་པའི་དབྱིབས་དང་འདྲ་བ” ཞེས་རྩོམ་པ་པོས་རྒྱ་གར་གྱི་ཡུལ་ལྗོངས་ང་ཚོར་མཚམས་སྦྱོར་བྱེད་དུས་མེ་ལོང་ལྟ་བུའི་ཐང་། པདྨའི་མདངས་འཛིན་པའི་རྗེ་རིགས། སོལ་བ་ལྟ་བུའི་དམངས་རིགས། སྲོག་ཆགས་གྲོགས་སྦུར་ཙམ་ལའང་གནོད་པར་མི་བྱ་བའི་བསྟན་པ། རྔ་མོང་གི་རྒྱབ་ལྟ་བུའི་རི་ཐང་། རྨ་བྱའི་མགྲིན་པ་ལྟ་བུའི་གླིང་ག སོག་པའི་དབྱིབས་ལྟ་བུའི་རྒྱ་གར་གྱི་ཡུལ་ང་ཚོར་གསོན་ཉམས་ལྡན་པའི་དཔེ་ལ་བརྟེན་ནས་ཇི་མ་ཇི་བཞིན་དུ་མཚམས་སྦྱོར་བྱས་ཡོད་པས་རྒྱ་གར་ལ་སོང་མ་མྱོང་བ་ཞིག་གིས་ཀྱང་རྩོམ་འདིར་བལྟས་མ་ཐག་བག་ཆགས་ཅུང་ཙམ་ཡོད་པ་རེད། ལྷག་པར་རྒྱ་གར་གྱི་སའི་སྤྱིའི་དབྱིབས་ནི་ཟུར་གསུམ་སོག་པའི་དབྱིབས་ལྟ་བུར་ངོས་འཛིན་བྱས་པ་དེའང་དོན་དངོས་དང་ཡོངས་སུ་མཐུན། དེ་བཞིན་དུ་ང་ཚོ་བོད་ནས་འདོད་འཇོ་བ་ཞེས་དུས་རྒྱུན་དུ་བརྗོད་བཞིན་ཡོད་ཀྱང་ཡང་སྙིང་ག་འདྲ་ཞིག་ཡིན་པ་གསལ་པོ་ཤེས་ཐུབ་མེད། རྩོམ་ཡིག་ལས“བ་གླང་ནི་དུད་འགྲོ་མཆོག་ཡིན་པས་ལག་པས་བརྡུང་བ་ཙམ་ཡང་མི་རུང་། བུད་མེད་རྣམས་ཀྱི་སྐྲ་ཡང་བ་གླང་གི་གཅིན་གྱིས་བཀྲུ། ལོ་རེ་བཞིན་དུས་སྟོན་ཞིག་གི་སྐབས་བ་གླང་རྣམས་ཀྱི་སྐེ་ལ་མེ་ཏོག་གི་ཕྲེང་བ་གཡོགས་ཤིང་། ཕག་ལེ་ནས་གཅིན་ཅུང་ཟད་རེ་ཀུན་གྱིས་འཐུང་། ཞེས་དང་། ཡང་དེ་ལས“སོ་ཤིང་མ་འབྱོར་ན་བ་ལང་གི་ལྕི་བས་ཁ་བཀྲུ་བ་སོགས་གསུངས་པ་དེ་ཡིན།” ཞེས་དང་། ཡང“ཕལ་བ་སྟོང་ལས་བྲམ་ཟེ་གཅིག་གཙང་། དེ་སྟོང་ལས་བྲམ་ཟེ་བུད་མེད་གཅིག་གཙང་། དེ་སྟོང་ལས་བྲམ་ཟེའི་གཞོན་ནུ་མ་གཅིག་གཙང་སྟེ། དེ་ནི་བ་དམར་མོ་ཞིག་དང་མཉམ་ཟེར་ཏེ་འདིས་ལེགས་པར་གོ་ནུས།”ཞེས་སོགས་གཅིག་ལས་གཅིག་ཁ་གསལ་ཞིང་དྲང་བདེན་གྱི་སྒོ་ནས་ང་ཚོར་བ་གླང་ལ་རྒྱ་གར་པ་རྣམས་ཀྱིས་རྒྱུ་མཚན་ཅིའི་ཕྱིར་འདོད་འཇོ་བ་ཞེས་བརྗོད་པ་མཚམས་སྦྱོར་བྱས་ཡོད་པ་རེད། རྒྱ་གར་པ་རྣམས་ཀྱིས་བ་གླང་ལ་བརྩི་འཇོག་ཚད་མེད་བྱེད་པ་དེ་བོད་ཀྱི་རིག་གནས་དང་དགེ་འདུན་ཆོས་འཕེལ་གྱིས་དངོས་སུ་མཐོང་བ་དེས་བདེན་དཔང་བྱེད་ཐུབ་པར་མ་ཟད། རིག་གནས་སྐྱེ་ཁམས་རིག་པ་སྨྲ་བ་མ་ཝུན་ཧ་རིས་སིས(Marvin Harris) 《母牛,猪,战争和妖巫:人类文化之谜》 ཞེས་པའི་ནང་དུ་རྒྱ་གར་པ་རྣམས་བཀྲེས་ལྟོགས་ཀྱིས་འཆི་ལམ་དུ་དེད་ཀྱང་བ་ཤ་མི་བཟའ་བའི་ཤར་ཕྱོགས་པའི་འཚོ་བའི་རོལ་སྟངས་ལ་དབྱེ་ཞིབ་ཞིབ་མོ་བྱས་ཡོད་པ་རེད། རྩོམ་པ་པོས་རྒྱ་གར་གྱི་བུད་མེད་ཀྱི་ཁྱད་ཆོས་སྐོར་གླེང་དུས་ཀྱང་དངོས་བྲིས་ཀྱི་ཐབས་ལ་བརྟེན་ནས་ལྭ་བའི་ཁ་དོག་དང་གྱོན་སྟངས། གདོང་གི་རྣམ་འགྱུར། འགྲོ་སྟངས། མཛེས་བྱེད་སྟངས་སོགས་རེ་རེ་བཞིན་བྲིས་ཡོད་དེ་དཔེར་ན“རྒྱ་གར་བའི་བུད་མེད་རྣམས་རྣམ་འགྱུར་ཤིན་ཏུ་ཆེ། ཚིག་གཅིག་སྨྲ་བའི་བར་ལ་ཡང་། མིག་གཡས་ནས་གཡོན་དུ་བལྟ། མགྲིན་པ་གཡས་སྐྱོག་གཡོན་སྐྱོག་བྱེད། འགྲོ་བའི་ཚེ་རོ་སྟོད་རོ་སྨད་སྐེད་པ་ཐམས་ཅད་གཅུ་ཞིང་རྩྭ་ཡི་སྒྱེ་མོ་འཕུར་བ་བཞིན་དུ་འགྲོ།”ཞེས་པ་ལྟ་བུས་ཀྱང་ང་ཚོའི་མིག་ལམ་དུ་དེང་སྐབས་བརྙན་འཕྲིན་དང་གློག་བརྙན་དུ་འཆར་བཞིན་པའི་རྒྱ་གར་གྱི་གཞོན་ནུ་མ་རྣམས་དབང་མེད་དུ་འཆར་ཡོང་ངེས། དེ་མིན་སློབ་དཔོན་དབྱུག་པ་ཅན་གྱི“དཔུང་བ་འཁྲི་ཤིང་ལག་པ་ནི། ། པདྨ་རྐང་པ་ཡལ་འདབ་གཡོ། །”(བསྡུས་གཟུགས་ཀྱི་རྩ་བའི་དཔེར་བརྗོད)ཞེས་རྒྱ་གར་གྱི་བུད་མེད་དེ་རྣམས་ནི་མཉེན་ལྕུག་ལྡན་པ་ཞིག་ཡིན་པ་དཔུང་བ་འཁྲི་ཤིང་དང་། ལག་པ་མེ་ཏོག་པདྨ། རྐང་པ་ཡལ་འདབ་ཀྱི་གཟུགས་སུ་བཀོད་པའི་མཐར “གཡོ”ཞེས་པའི་བྱ་ཚིག་གིས་མཚོན་པར་བྱས་ཤིང་དགེ་འདུན་ཆོས་འཕེལ་གྱིས་མིག་གིས“གཡས་ནས་གཡོན་དུ་བལྟ”བ་དང་། “མགྲིན་པ་གཡས་སྐྱོག་གཡོན་སྐྱོག་བྱེད”པ། མཇུག་མཐར“གཅུ”ཞེས་པའི་བྱ་ཚིག་གིས་རྒྱ་གར་གྱི་བུད་མེད་རྣམས་ཀྱིས་མཉེན་ལྕུག་དང་སྒེག་ཉམས་ཀྱི་ལུས་གཟུགས་གསོན་ཉམས་ལྡན་པའི་ངང་ནས་མཚོན་པར་བྱས་ཡོད། གོང་གི་དཔེ་འདི་དག་ལས་རིག་གནས་ལྷུག་རྩོམ་གྱི་དོན་དངོས་རང་བཞིན་ཇི་ལྟ་བུ་ཞིག་ཡིན་པ་ང་ཚོས་རོབ་ཙམ་ཤེས་ཐུབ་ལ་ཡང་ཅིག་བརྗོད་ན་རིག་གནས་ལྷུག་རྩོམ་གྱི་དོན་དངོས་རང་བཞིན་ནི་རྩོམ་པ་པོས་རང་གི་དངོས་སུ་མཐོང་བའི་བྱ་དངོས་དེ་དག་བརྩེ་དུང་ངོ་མར་བརྟེན་ནས་ཡིག་ཐོག་ཏུ་ཇི་བཞིན་དུ་བཀོད་པ་ཞིག་ཡིན།
གཉིས། ལོ་རྒྱུས་ཀྱི་ཚོར་ཉམས་དྲག་པོ།
ལོ་རྒྱུས་ཀྱི་ཚོར་ཉམས་ལྡན་པ་ནི་རིག་གནས་ལྷུག་རྩོམ་གྱི་ཁྱད་ཆོས་གཙོ་བོ་ཞིག་ཡིན་ལ་ལྷུག་རྩོམ་འདིའི་མིག་ཟུང་ལྟ་བུ་ཡིན་པས་ཁྱད་ཆོས་གཉིས་པར་བཞག་ཆོག འདིའི་ལོ་རྒྱུས་ནི་རིག་གནས་དང་ཡི་གེ། བསམ་བློ་སོགས་ཀྱི་ལོ་རྒྱུས་སམ་མགོ་ཁུངས་ལ་གོ་ཆོག 《གཏམ་རྒྱུད་གསེར་ཐང》གི་གོ་རིམ་ཧྲིལ་པོའི་ཁྲོད་རྩོམ་པ་པོས་ཡུལ་རྒྱ་གར་འབྲི་བཞིན་ཡོད་ཅིང་མི་རིགས་མི་གཅིག་པ་གཉིས་ཀྱི་རིག་གནས་ཀྱི་མཚུངས་ཆོས་དེ་ནམ་ཡང་འགྲུལ་བཞུད་ཀྱི་ཁྲོད་ནས་ཞིབ་བསྡུར་གྱི་ཐབས་ལ་བརྟེན་ནས་བརྗོད་བཞིན་ཡོད་དེ་དཔེར་ན་བལ་བོའི་སྐོར་གྱི་གནས་ཚུལ་འབྲི་དུས་ཁོ་ཚོས་ནུ་བོ་ལ། “ནོ་བོ”དང་། མེ་ལ “མེ།”ལག་པར“ལག”ལྔ་ལ“ང་།”དགུ་ལ“གུ”ཟེར་བ་དང་། ཤིང་ཏ་ལའི་ལོ་མའི་སྐོར་གླེང་སྐབས་རྒྱ་གར་པའི་ཆོས་ཕྲ་ལ་རིང་བའི་ཤིང་ཏ་ལའི་ལོ་མའི་སྟེང་བྲིས་པའི་སྲོལ་དེས་རང་རེའི་བོད་ཀྱི་ཆོས་དཔེ་རྣམས་ཀྱང་ཕྲ་ལ་རིང་བའི་ཤོག་བུ་སྟེང་འབྲི་སྲོལ་དར་ཡོད་པ་ར་སྤྲོད་བྱས་པ་དང་། ད་དུང་རྩོམ་པ་པོ་ཨོ་རྒྱན་ཡུལ་ལ་ཐོན་དུས་དེའི་རྣམ་པ་ཅི་འདྲ་ཡིན་སྙམ་ན“འོན་ཀྱང་མི་རྣམས་དཔའ་ཞིང་རང་བཞིན་དྲང་། མཐོང་ཚད་ལ་གདུག་རྩུབ་ཆེ་ཡང་། མགྲོན་པོ་དང་གྲོགས་ལ་བཀུར་བསྟི་ཆེ། ཕོ་མོ་གཉིས་ཀ་གཟུགས་བྱད་ལེགས་ཤིང་ཤ་མདངས་དཀར། ཡུལ་འདི་པའི་ཁང་པ་རྣམས་འུ་ཅག་བོད་ཀྱི་གྲོང་ཁྱེར་དང་ཤིན་ཏུ་འདྲ། འཕྲོག་འཛིན་དང་ནང་དམེ་བྱེད་པ་སོགས་ནི་རེབ་ཀོང་ལས་ཉུང་ཞིང་། བིས་མདོ་ལས་མང་བ་ཙམ་ཡིན།”ཞེས་བསྡུར་བའི་ཐབས་ལ་བརྟེན་བྲིས་ཡོད་པ་དང་། “ལྷག་པར་དུ་མཎིཀཎྡན་བྱ་བའི་མིང་གྲོང་ཁྱེར་དེར་མཁའ་འགྲོ་མང་ཟེར་ནས་འགྲོ་བ་ཡང་འཇིགས་པར་བལྟ། མཁའ་འགྲོ་མ་ནི་རང་རེའི་སེམས་ལ་འཆར་ཚུལ་དང་ཡེ་མི་འདྲ། བུད་མེད་ངན་སྔགས་ཤེས་ཤིང་མི་ཤ་ཟ་བ་སོགས་བྱེད་པའི་མ་རུང་མཐར་ཐུག་ཅིག་ལ་འདོད། སྔོན་གྱི་ལོ་ཙཱ་བ་རྣམས་ཌཀིནི་བྱ་བའི་ཚིག་དེ་ཁྲ་མེན་མར་བསྒྱུར། ཡ་མཚན་པ་སྤྱོད་འཇུག་ཏུ་བྱད་པ་དེ་བཞིན་སྲིན་པོ་རྣམས”ཞེས་རིག་གནས་བརྗེ་སྤོར་གྱི་ཁྱད་པར་དང་མགོ་ཁུངས་འཚོལ་བསྙེག་ཡང་དག་བྱས་འདུག་ཡང་དཔེར་ན། “རྒྱ་གར་པ་རྣམས་ལྷམ་གྱོན་ཏེ་གནས་ཁང་དུ་འགྲོ་བ་སོགས་མི་བྱེད་པས་ལྷ་རྣམས་ལ་ལྷམ་ཡོད་པ་གཅིག་ཀྱང་་མེད། ཁའི་ཟུར་གྱི་སྨ་ར་ལས་ཨག་ཚོམ་རིང་པོ་འཇོག་པ་རབ་བྱུང་དཀའ་ཐུབ་པའི་སྲོལ་ཁོ་ན་ཡིན་པས། རང་རེའི་ཁྲོ་བོ་རྣམས་ལ་ཡང་ཨག་ཚོམ་རིང་པོ་ཅན་མེད། དོར་མ་གྱོན་པ་ཡང་མེད། སློག་པ་གྱོན་པ་ཡང་མེད། གླང་པགས་སོགས་གྱོན་ཚེ་ཡང་། སྤུ་ཕྱིར་བསྟན་ནས་གྱོན་པ་མ་གཏོགས་བོད་ཀྱི་མི་བཞིན་སྤུ་ནང་དུ་བསྟན་ནས་མི་གྱོན།”ཞེས་གནའ་བོའི་རྒྱ་གར་གྱི་རིག་གནས་ལས་ལྷ་སྐུའི་བཞེངས་སྲོལ་གྱི་ཐད་ནས་ཀྱང་བོད་མི་རྣམས་ལ་ཤུགས་རྐྱེན་ཐེབས་ནས་འདྲ་ས་དང་མི་འདྲ་ས་གང་འདྲ་ཡོད་པ་སོགས་ཧ་ཅང་མང་ལ། ང་ཚོས་གོང་གི་ཚིག་དུམ་འདི་བཀླགས་མ་ཐག་བོད་ཀྱི་དགོན་སྡེ་སྟོང་ཕྲག་གི་གྱང་ལྡེབས་སུ་ཡོད་པའི་ལྷ་སྐུ་རྣམས་ཀྱང་རྒྱ་གར་གྱི་ལུགས་ཇི་བཞིན་དུ་བཞེངས་པ་གསལ་པོར་ཤེས་མོད། འོན་ཀྱང་མི་འདྲ་ས་ཉག་གཅིག་ཡོད་པ་ནི་ས་གནས་དང་དྲོ་གྲང་གི་དབང་གིས་པགས་པའི་རིགས་གྱོན་ཚེ་རྒྱ་གར་བས་སྤུ་ཕྱིར་བསྟན་ཏེ་གྱོན་པ་དང་རང་རེའི་དེ་ལས་ལྡོག་པ་དེ་ཡིན། དེ་མིན་ད་དུང“སྟོད་མངའ་རིས་དང་རྒྱ་མཚམས་ཀྱི་མཐའ་ན་གནས་པའི་ཡུལ་ཆུང་མང་པོ་ཞིག་གི་སྐད་ཀྱང་ཨ་མདོའི་སྐད་དང་ཤིན་ཏུ་མཐུན། བུད་མེད་རྣམས་ཀྱི་ཆས་ཀྱང་རྒྱབ་ཏུ་རས་ལྷེབ་མོ་ཞིག་དཔྱངས་ཏེ་དེར་གཡུ་སོགས་བསྒྲིགས་པ་ཨ་མདོ་དང་འདྲ། ཐ་ན་གླུ་ལེན་སྟངས་ཀྱང་དབུས་པའི་གཞས་ལྟ་བུ་མ་ཡིན་པར། ཁམས་དང་ཨ་མདོ་བཞིན་གདངས་རིང་པོ་འཐེན་ཏེ་ལེན། གླུ་ཁོ་རང་ཡང་། དཔེ་ཚན་པ་གཉིས་ལ་ཚིག་བཅད་སྐོར་གཅིག་སྟེ། ཁམས་དང་ཨ་མདོའི་གླུ་རྩོམ་སྟངས་དེ་འདྲ་རེད། དབུས་གཙང་དུ་དེང་སང་གླུ་གཞས་རྣམས་ཚིག་རྐང་བཞི་རེའི་ནང་དུ་བསྡུས་པ་ཤ་སྟག་ཡིན། བྱང་ཀུ་ལུ་ཏའི་ཡུལ་དུ་ཉིན་གཅིག་ཆར་པ་ཆད་འཕྲོ་ལ་ཉི་མ་ཚར་ལམ་ཞིག་ཤར། ངེད་སྡོད་ས་ལས་མི་རིང་བའི་མཐོང་ས་ཞིག་ན་ཕྱུགས་རྫི་ཞིག་གིས་གདངས་འཐེན་ཏེ་ཁམས་བྲག་གཡབ་ཕྱོགས་ན་ལེན་པའི་གླུ་དེ་འདྲ་མངོན་སུམ་ཞིག་ལེན་གྱིན་འདུག ངེད་ཡ་མཚན་ལ་སྐྱོ་དུང་ངེ་བ་ཞིག་བྱུང་། ཁོ་ཡོད་སར་ཕྱིན་པས་རྒྱ་གར་གྱི་བྱིས་པ་སྣམ་བུ་གྱོན་པ་ཞིག་འདུག གླུའི་ཚིག་ཀྱང་དེ་ཕྱོགས་ཀྱི་རྒྱ་གར་བའི་སྐད་རང་དུ་འདུག ཕྱིས་གར་ཞ་ནས་འོངས་པ་ཞིག་གིས་ཡུལ་འདི་ཡང་སྔོན་བོད་ཀྱི་ས་ཡིན་ཅིང་། མངའ་རིས་ཆོས་རྒྱལ་ཞིག་གི་སྐབས་ཤོར་བ་ཡིན་ཟེར།”ཞེས་པ་ལྟ་བུར་མཚོན་ན་ཡང་རྩོམ་པ་པོས་ལོ་རྒྱུས་ལ་ཕྱིར་དྲན་དང་གདུང་སེམས་སྐྱེས་ཤིང་།སྟོད་རྒྱ་གར་ནས་མདོ་ཁམས་ཀྱི་ཡུལ་སྲོལ་གོམས་གཤིས་གཤིབ་བསྡུར། ནང་དུ་སྐུམ་བཞིན་པའི་མི་རིགས་རང་གི་ས་ཁྱོན་ལ“སྐྱོ་དུང་ངེ་བ་ཞིག་བྱུང”བ་རེད། དེ་ཡང་ལོས་ཡིན་ཏེ《ཐང་ཡིག་གསར་རྙིང་ལས་བྱུང་བའི་བོད་ཆེན་པོའི་སྲིད་ལུགས》ལས། “སྲས་ཁྲི་འདུས་སྲོང་རྒྱལ་སར་བཏོན།……ཞི་ཉེ་ཧིའི་རྒྱུད་ཀྱི་མན་པ་རྣམས་དབང་དུ་བསྡུས། ཞང་ཞུང་དང་ཏང་ཞང་ལ་སོགས་པའི་འཇང་པ་ཁག་ཀྱང་འབངས་སུ་བཅུག བྷོད་ཀྱི་ཤར་ཕྱོགས་སུང་ཀྲིག་དང་མའོ་ཀྲིག སོས་ཀྲིག་བཅས་དང་འབྲེལ། ལྷོ་བལ་ཡུལ་ལ་ཐུག ནུབ་ཨན་ཞི་སྡེ་བཞི། བྱང་གྲུ་གུར་སླེབས་ཏེ། རྒྱ་ཁྱོན་ལེ་དབར་ཁྲི་ལྷག་ཡོད་པས། གོང་མ་ཧན་དང་ཝེ་རྒྱལ་རབས་སུའང་འདི་ལྟ་བུའི་རྒྱལ་ཁབ་སྟོབས་པོ་ཆེ་གཞན་སུའང་བྱུང་མ་མྱོང་།”ཞེས་བོད་བཙན་པོའི་དུས་སུ་བལ་བོ་བར་རང་རེ་བྷོད་ཀྱི་ས་ཁུངས་ཡིན་པ་ར་སྤྲོད་བྱས་འདུག་པས་དགེ་འདུན་ཆོས་འཕེལ་ལོ་རྒྱུས་ཀྱི་ཤུལ་རྗེས་དེ་དག་མྱུལ་དུས“མཚར་སྡུག་འོད་སྟོང་འབར་བའི་ཁ་སང་གིས་དེ་རིང་གི་ཚབ་བྱེད་མི་ཐུབ﹙དོན་གྲུབ་རྒྱལ་གྱི་ཚིག་ཡིན།﹚ཀྱང་དེ་དག་ཐམས་ཅད་གནས་སྐབས་ཀྱི་བསམ་པའི་རྒྱགས་ཕྱེ་དང་སེམས་ཁོང་གི་རྨི་ལམ་དུ་ཅིས་སྒོམ་མི་ཆོག བོད་བཙན་པོའི་དུས་ཀྱི་ས་ཁོངས་དང་སྟོབས་འབྱོར་ནི་ཧ་ལས་དགོས་པའི་ཚུལ་དུ་ཡོད་པ་ང་ཚོས་ཡང་དེ་ལས་རྒྱལ་པོ་ཁྲི་སྲོང་ལྡེ་བཙན་གྱི་དུས་སུ“བཙན་པོས་ཀྱང་གུས་ལུགས་མཉམ་དགོས་གསུངས་པ་ལྟར། གོང་མས་ཀྱང་དེ་ལྟར་གསན་དུ་བཞད་དེ། སྔོན་ཆད་བྷོད་ཀྱི་ཕོ་ཉ་པ་འོངས་ཚེ། སྐྱེས་ཕུལ་ཞེས་པ་དེ་སྐྱེས་བསྩལ་ཞེས་པར་བཅོས་པ་དང་། ཐང་གི་སྐྱེས་གནང་ཞེས་པ་དེ་སྐྱེས་བསྐུར་ཅེས་པར་བཅོས། བྷོད་ལ་སྐྱེས་སོགས་བསྐུར་ཏེ་རྩིས་ལེན་གྱིས་ཤིག་ཅེས་པའང་བཞེས་སུ་གསོལ་ཞེས་པར་བཅོས།……ཧི་ནན་གྱི་ཡུལ་གྲུ་དེ་ཐང་བྷོད་གཉིས་ཀྱི་ས་མཚམས་སུ་བྱས”ཞེས་པ་ལྟ་བུ་ལོ་རྒྱུས་ཀྱི་དོན་དངོས་ལས་ཡོངས་སུ་ཤེས་ཐུབ། དགེ་འདུན་ཆོས་འཕེལ་ནི་མཐོང་རྒྱ་དང་ཐོས་རྒྱ་ཡངས་པའི་མཁས་པ་ཞིག་ཡིན་པའི་ཆ་ནས་གནའ་དེང་ཞིབ་བསྡུར་གྱི་ཐབས་ལ་བརྟེན་ནས་ང་ཚོས་སུམ་གཉིས་ས་ཡི་དཀྱིལ་འཁོར་བཟུང་བའི་ལོ་རྒྱུས་ཕྱིར་དྲན་བྱས་འདུག སྐབས་འདིར་ཐོན་དུས་ང་ཚོས་ལྷུག་རྩོམ་གྱི་འགན་ཁུར་ནི་རྩོམ་མཁན་རང་ཉིད་ཀྱི་བརྩེ་དུང་འཆད་བྱེད་ཙམ་མིན་པར་མི་རིགས་ཀྱི་རིག་གནས་སྣང་ཚུལ་སྣ་ཚོགས་བརྗོད་དེ་ཀློག་པ་པོར་བསམ་གཞིག་གི་བར་སྣང་ཡངས་པོ་ཞིག་སྤྲོད་རྒྱུ་དེ་ཡིན་པའང་ཤེས་ཐུབ། དེ་མིན་བོད་ཀྱི་ལོ་རྒྱུས་སུ་ལྷ་སའི་གཙུག་ལག་ཁང་བཞེངས་པའི་སྐབས་སུ་སྔགས་པ་རྣམས་ཀྱི་ཐུགས་འདུན་དང་བསྟུན་པའི་ཆེད་དུ་ལྷ་ཁང་གི་ཀ་བ་ཕུར་བུའི་དབྱིབས་དང་། བོན་པོ་རྣམས་དགའ་བའི་ཆེད་དུ་ཟུར་བཞི་གཡུང་དྲུང་གི་རིས་ལྟར་ཇུས་འགོད་བྱས་པར་བརྗོད་ཀྱང་རྩོམ་མཁན་གྱིས་བོད་ལ་ཆོས་བསྒྱུར་མ་ཐག་པའི་སྐབས་དེར་སྔགས་པ་ཕུར་བུར་དགའ་མཁན་མང་པོ་མེད་པར་དེའི་མགོ་ཁུངས་ཡང་དག་ནི“ནཱལེནྡྲ་ལ་སོཊ་པའི་རྒྱ་གར་གྱི་གཙུག་ལག་ཁང་རྙིང་མ་ཀུན་གྱི་རྨང་གཞི་ཡང་གཡུང་དྲུང་གི་རིས་ཁོ་ན་ཞིག་ཏུ་སྣང་ཞིང་། ཀ་བ་ཡང་རྡོ་ལས་བྱས་པ་རྣམས་ཕུར་བུའི་དབྱིབས་སམ། རང་རེའི་ཇོ་ཁང་གི་ཀ་བ་དང་ཁྱད་ཡེ་མེད་ལ། དབྱིབས་དང་རྒྱན་གཅིག་པར་མ་ཟད། ཚད་ཀྱང་གཅིག་ཤུལ་དུ་གཅིག་འཛུགས་ནུས་པ་ཙམ་དུ་འདྲ”རིག་གནས་ཀྱི་མགོ་ཁུངས་ཡང་དག་དེ་ངོ་སྤྲོད་བྱས་འདུག རྩོམ་པ་པོས་འདི་ལྟར་རང་གི་འགྲུལ་བཞུད་ཀྱི་ཁྲོད་ཀྱི་མཐོང་ཐོས་གསར་པ་དག་ཀློག་པ་པོར་ངོ་སྤྲོད་བྱས་ཤིང་དེས་ང་ཚོར་བསམ་གཞིག་གི་བར་སྣང་ཡངས་པོ་ཞིག་སྤྲད་པ་འདི་ནི་རིག་གནས་ལྷུག་རྩོམ་གྱི་ལོ་རྒྱུས་ཀྱི་ཚོར་ཉམས་ཀྱི་ཁྱད་ཆོས་ཡིན།
འདིར་གསལ་བཤད་བྱེད་དགོས་པ་ཞིག་ལ་ལུང་རེ་འགའ་དྲངས་པ་རིང་པ་ལྟ་བུའི་སྣང་བ་སྟེར་ཡང་སྨྱུག་ཐོགས་པའི་ཀུན་སློང་ནི་གནའ་བོའི་བོད་ཀྱི་བཞུར་རྒྱུན་རིང་བའི་ལོ་རྒྱུས་དང་ཁེབས་རྒྱ་ཆེ་བའི་ས་གནས། དཔལ་ཡོན་གྱི་རིག་གནས་དེ་ཕྱི་རབས་པ་ཀུན་ལ་ཤེས་སུ་འཇུག་པའི་ཐབས་ཤིག་ཏུ་བསམས་པ་དེའོ། །
གསུམ། དོགས་སློང་དང་དྲང་གཏམ་སྨྲ་བའི་སྙིང་སྟོབས།
རིག་གནས་ལྷུག་རྩོམ་འདིའི་ཁྱད་ཆོས་གསུམ་པ་ནི་དོགས་སློང་དང་སྐད་ཆ་དྲང་མོ་སྨྲ་བའི་སྙིང་སྟོབས་ཡིན། དགེ་འདུན་ཆོས་འཕེལ་གྱིས་རང་གི་མི་ཚེའི་ཐོག་མཐའ་བར་གསུམ་དུ་ནོར་འཁྲུལ་ལ་དོགས་སློང་དང་སྐད་ཆ་གང་ཞིག་སྨྲས་ཀྱང་དྲང་གཏམ་ཁོ་ནར་བརྩོན་བཞིན་པའི་ཤེས་ཡོན་པ་ཞིག་ཡིན་པ་རང་ཉིད་ཀྱི་ལག་ལེན་དངོས་ལས་མཚོན་པར་བྱས་ཡོད་དེ་དཔེར་ན་ཀུན་མཁྱེན་ཡིག་ཆ་དོགས་སློང་བྱས་པ་དང་། དེ་བཞིན་དུ《གཏམ་རྒྱུད་གསེར་ཐང》གི་བྱང་ཕྱོགས་ཀྱི་གངས་རི་དང་དེ་ལས་འཕྲོས་པའི་དོགས་དཔྱད་ལས་གངས་ཅན་ཞེས་པ་སྔོན་ཆད་ཧི་མ་ལ་ཡའི་རི་རྒྱུད་ཡོངས་ལ་ངོས་འཛིན་དགོས་པ་དང་། བོད་ཀྱི་མཁས་པ་ལ་ལས་ནེཔཱལ་ཞེས་པ་ལྷ་ལྡན་དུ་བསྒྱུར་བ་ནོར་འཁྲུལ་ཡིན་པ་རྒྱ་དཔེ་ན་དངོས་སུ་ཡོད་པ། ལྷ་ས་ཞེས་པ་འདིའང་ར་ས་ལས་འགྱུར་བ་སོགས་ལ་གསུང་ལུང་ཡང་དག་པའི་སྒོ་ནས་དོགས་སློང་བྱས་ཡོད་པ་ད་སྐབས་ཀྱི་བོད་ཀྱི་མཁས་པ་རྣམས་ཀྱིས་མིག་དཔེར་འཛིན་འོས་པའི་སྙིང་སྟོབས་འབའ་ཞིག་རེད། དེ་མིན་ད་དུང་ཁོང་གིས་བོད་ཡིག་གི་སྒྲ་སྦྱོར་སྐོར་གླེང་སྐབས་དེབ་སྔོན་གྱི་དབུ་ན་ཡོད་པའི་རྒྱ་གར་གྱི་ཚིག་བཅད་དེའང་རྩོམ་མཁན་རང་གིས་བརྩམས་པ་མིན་པར་དུས་འཁོར་གྱི་རྒྱུད་ཕྱི་མ་ནས་བཏོན་པ་དང་། ད་སྐབས་བོད་ཀྱི་སྲོལ་རྒྱུན་སྙན་ངག་རྩོམ་སྟངས་ཀྱང་རྒྱ་གར་སྙན་ངག་རྩོམ་སྟངས་ཁོ་ན་ལྟར་ཡིན་པ། བོད་ཀྱི་སྔོན་བྱོན་མཁས་པ་སྐོར་ཞིག་གིས་རྒྱ་གར་དང་བོད་སྐད་ལས་སྔ་མར་ནུས་པ་ཆེན་པོ་ཡོད་པར་འདོད་དེ་སྔགས་ཡིག་གཅིག་ལ་དོན་མང་པོ་འགྲེལ་པ་ནི་སྦྲུལ་ལ་རྐང་ལག་བྲིས་པའི་དཔེ་རུ་སོང་བ་སོགས་དོགས་སློང་གང་མང་བྱས་ཡོད་པ་དང་། རྩོམ་པ་པོས་བོད་བཙན་པོའི་དུས་སུ་བྱུང་བའི་ལོ་ཙཱ་བ་ཆེན་པོ་རྣམས་ནས་བཟུང་ཀློང་ཆེན་པ་དང་བུ་སྟོན། རྗེ་ཡབ་སྲས་ཀྱི་དུས་བར་བོད་ལ་སུམ་རྐང་འབྲི་བའི་སྲོལ་མེད་ཀྱང་རབ་བྱུང་བཅུ་གཅིག་པའི་ནང་ནས་བཟུང་སུམ་རྐང་འབྲི་བའི་སྲོལ་བྱུང་ཞིང་། ད་སྐབས་བོད་ཀྱི་མཁས་པ་རྣམས་ཀྱི་སྒྲ་ཞེས་པ་འདི་ཡུལ་རྒྱ་གར་གང་བོ་ན་གོ་མཁན་གཅིག་ཀྱང་མེད་པ་དང་། ཐ་ན“འདར་ལོས་དཔག་བསམ་ཁྲི་ཤིང་གི་ཆད་བསབ་ཏུ་བྲིས་པ་དེ་དག་ཀྱང་རྒྱ་གར་བས་ཀློག་ཐུབ་པ་གཅིག་ཀྱང་མེད།”ཅེས་བརྗོད་ཡོད་པ་དང་། རྩོམ་པ་པོས་ཀྱང་ཐོག་མར་རྒྱ་གར་དུ་ཐོན་དུས་བོད་ཀྱི་མཁས་པ་དག་གི་སྒྲ་མཁྱེན་པ་ལ་རྒྱ་ཆེན་པོར་བཟུང་ཡང་རང་གི་མིག་གིས་དངོས་སུ་མཐོང་བས་ན་ལ་རྒྱའི་མཁར་རྫོང་བཙན་པོ་དབང་མེད་དུ་ཞིག་པ་རེད། དེ་མིན་ཀ་ཡ་ནས་རྡོ་རྗེ་གདན་བར་དུ་ལེ་དབར་བཅུ་བཞི་བཅོ་ལྔ་ཙམ་ལས་མེད་ཀྱང“རང་རེའི་ལོ་རྒྱུས་ན་ག་ཡ་ནས་ནུབ་ཏུ་ཟླ་བ་གསུམ་ན་རྡོ་རྗེ་གདན་སོགས་བྲིས”པ་སོགས་ལ་ཤ་ཚ་ཚ་དང་སྙིང་ཉེ་ཉེ། དོགས་སློང་དང་། བོད་ཀྱི་མཁས་པ་རྣམས་ཀྱི་གཅམ་བུའི་རང་གཤིས་ལ་སེམས་ཁུར་བྱས་འདུག་པ་ནི་རྒྱ་རིགས་ཀྱི་རྩོམ་པ་པོ་གྲགས་ཅན་པཱ་ཅིན(巴金)གྱིས་ངས་བྲིས་པའི་ལྷུག་རྩོམ་རྣམས་ལ་རིན་ཐང་ཆེན་པོ་མེད་མོད་གལ་ཏེ་རིན་ཐང་ཅུང་ཙམ་ཡོད་ན་ལྷུག་རྩོམ་དེ་དག་ལས་སྐད་ཆ་དྲང་མོ་སྨྲས་པ་དེ་ཡིན་ཞེས་བརྗོད་པ་བཞིན་ནོ། །
བཞི། རྗོད་བྱེད་ཚིག་གི་མཛེས་པའི་སྐོར།
གོང་ནས་རྩོམ་ཡིག་འདིའི་དོན་དངོས་དང་ལོ་རྒྱུས་ཀྱི་ཚོར་ཉམས་ཀྱི་ཁྱད་ཆོས་སྐོར་ཞིག་བརྗོད་པ་ལས《གཏམ་རྒྱུད་གསེར་ཐང》རིག་གནས་ལྷུག་རྩོམ་ཡིན་པར་གྲུབ་ཅིང་རིག་གནས་ཀྱི་དྲོ་བ་སྟུག་པོ་མཆིས་པ་ཚང་མར་ངོ་སྤྲོད་བྱས་པ་ལྟར་ལགས། མཛེས་ཉམས་ནི་རིག་གནས་ལྷུག་རྩོམ་གྱི་རྩ་བའི་ཁྱད་ཆོས་ཤིག་ཡིན་པས། འདིར་གོམ་གང་མདུན་སྤོས་སྒོས་རྩོམ་འདིའི་རྗོད་བྱེད་ཀྱི་མཛེས་པར་ཅུང་ཙམ་དཔྱད་ན་རྩོམ་ཡིག་ལས་རྩོམ་མགོ་འདི་ལྟར་བསླངས་ཡོད་དེ “དེ་ཡང་རང་རེའི་ཡུལ་འདིར་རྒྱལ་བློན་བྱང་ཆུབ་སེམས་དཔའ་རྣམས་ཀྱི་སྤྱན་ལྟོས་ལ་བརྟེན་པས། གང་ནས་རྒྱལ་བསྟན་བོད་དུ་བྱོན་པའི་གནས་ཁྱད་པར་ཅན་རྒྱ་གར་འཕགས་པའི་ཡུལ་འདི་ལ་མཆོག་དམན་བར་མའི་སྐྱེ་བོ་ཀུན་གྱིས་དད་ཞེན་གུས་པ་ཚད་མེད་ཡོད་གཤིས། རང་རེའི་མཁས་པ་རྣམས་ཀྱི་རྣམ་དཔྱོད་ཀྱི་འཆར་ཚུལ། རྩོམ་པའི་སྒྲིག་སྟངས། ཆས་དང་། ཆོ་ག་སོགས་སྒོ་གསུམ་གྱི་བྱེད་པ་ཐམས་ཅད་ལ་ཏིལ་ལ་ཏིལ་མར་གྱི་ཚུལ་དུ་རྒྱ་གར་བས་ཤན་གྱིས་ཁྱབ་ནས་ཡོད་ཅིང”ཞེས་བབ་ཆགས་ཤིང་གོ་སླ་བའི་སྒོ་ནས་རྩོམ་མགོ་བཟུང་སྟེ་རྒྱ་གར་རིག་གནས་ཀྱིས་བོད་ཀྱི་རིག་གནས་ལ་ཏིལ་ལ་ཏིལ་མར་གྱི་ཚུལ་གྱི་ཤན་ཞུགས་ཡོད་པས་ན་རྩོམ་པ་པོ་རྒྱ་གར་དུ་ངེས་པར་འགྲོ་འདོད་པའི་བསམ་ཚུལ་སྐྱེས་པའང་ཞོར་ལ་བརྗོད་ཡོད་པ་རེད། འདིས་རྩོམ་ཧྲིལ་པོའི་མཇུག་ཡག་པོ་བསྐྱང་བར་ཁང་པའི་ཀ་གདུང་ལྟ་བུའི་ནུས་པ་ཐོན་འདུག དེ་མིན་ད་དུང་རྒྱ་གར་གྱི་ཡུལ་སྤྱིའི་ཆགས་དབྱིབས་བྲིས་པ་གོང་ནས་བརྗོད་ཟིན་པས་འདིར་བསྐྱར་བཟླས་མི་བྱེད། ཧི་མ་ལ་ཡའི་རི་འདབས་ཀྱི་ཐང་ཆེན་ནི“གདུགས་དང་སྡེར་མ་འདྲ་བའི་ལོ་མ་ལྷེབ་ཆེན་ཟིལ་པ་ཁྲོམ་མེ་པ་དག་ལམ་གྱི་ཕྱོགས་གཡས་གཡོན་གཉིས་ན་འཛིང་ཞིང་སྐྱེས་པ། ཐོས་མ་མྱོང་བའི་བྱེའུ་སྣ་ཚོགས་ཀྱིས་སྐད་སྒྲོག་པ། སྨུག་སྤྲིན་དཀར་པོའི་གསེབ་ན་རྩེ་མོ་ཡར་འཕགས་པའི་རི་མཐོངས་ནགས་ཚོམ་བུས་བརྒྱན་པ་དག་ན་གྲོང་ཁྱིམ་གཉིས་གསུམ་སྦྲེལ་བ། རྩྭའི་ཐོག་ཕུབས་དང་སྨྱུག་མའི་ཀ་བ་བཞིས་ལྷང་ངེར་བཏེགས་པའི་ལྡིང་ཁང་མེ་ཏོག་གི་འཁྲི་ཤིང་སྣ་ཚོགས་ཀྱིས་གཡོགས་པ”ཞེས་ལམ་འགྲམ་དུ་སྐྱེས་པའི་ལོ་མ་ཆེན་པོ་དག་གདུགས་དང་སྡེར་མའི་གཟུགས་སུ་བཀོད་པ་དང་སྨུག་སྤྲིན་དཀར་པོའི་གསེབ་ཀྱི་གྲོང་ཁྱིམ་རེ་གཉིས། མེ་ཏོག་གི་འཁྲི་ཤིང་སོགས་རི་མོ་བཞིན་ང་ཚོས་མིག་ལམ་དུ་བསྟར་ཡོད། རྩོམ་པ་པོས་སིངྒ་ལའི་ཡུལ་ང་ཚོར་མཚམས་སྦྱོར་བྱེད་དུས“དེ་ཡང་རྒྱ་གར་གྱི་ས་མཐའ་རྣམས་ས་དམར་པོ་གཏོར་མ་འདྲ་བས་གང་བ་རང་རེའི་ཟ་ལར་ཁོག་དང་འདྲ་སེ་བ་ཞིག་ལ་གླིང་འདི་ནི་གང་དང་ཡང་མི་འདྲ་བར་ས་གཤིན་ཅིང་། གསིང་མ་དང་ནགས་ཚུལ་རྒྱས་པས་རི་ལྗོངས་ཐམས་ཅད་སྨུག་དུང་ངེ་བ་ཡོད”ཅེས་ཡུལ་དེའི་ཐུན་མོང་མ་ཡིན་པའི་ཁྱད་ཆོས་ང་ཚོར་གསལ་པོར་བརྗོད་ཡོད་པ་རེད། རྩོམ་པ་པོས་ང་ཚོར་རིག་གནས་ཤེས་བྱ་དང་ཡུལ་སྲོལ་གོམས་གཤིས། འདས་པའི་ལོ་རྒྱུས། རང་གི་ལྟ་ཚུལ་གང་ཞིག་བརྗོད་ཀྱང་རྗོད་བྱེད་ཀྱི་ཐད་ནས་ལྷུག་རྩོམ་གྱི་མཛེས་ཉམས་དེ་ནམ་ཡང་ཤོར་དུ་མ་བཅུག་པ་དེ་ནི་བོད་ཀྱི་སྔོན་བྱོན་མཁས་པའི་འུད་བརྗོད་ཀྱིས་ཁེངས་པའི་རྩོམ་སྟངས་ལ་འགྲན་སློང་བའི་བསམ་བློ་མཚོན་ལ་ཡང་ཅིག་བརྗོད་ན་དེས“མཁས་དབང་དགེ་འདུན་ཆོས་འཕེལ་གྱི་རིག་གནས་འཛུགས་བསྐྲུན་ཐད་ཀྱི་བསམ་བློ”ཡང་མཚོན་ཐུབ། དགེ་འདུན་ཆོས་འཕེལ་གྱིས་ཁྱད་ཆོས་གཙོ་བོ་ཞིག་ནི་ཁོ་ཡུལ་གང་ལ་ཐོན་ནས་བྱ་དངོས་གང་ཞིག་བྲིས་ཀྱང་དཔེ་ཚང་མ་ང་ཚོར་ཆ་རྒྱུས་ཡོད་པ་ཏག་ཏག་བཀོལ་ནས་མི་ཤེས་པ་ཞིག་གོ་སླ་བའི་སྒོ་ནས་ཕྱི་གསལ་ནང་གསལ་དུ་བཏང་བ་དེ་རེད།
མདོར་ན་རྩོམ་ཡིག་འདིའི་རྗོད་བྱེད་ཀྱི་ཆ་ནས་བརྗོད་ན་ཚིག་གི་སྦྱོར་བ་ལེགས་ཤིང་གོ་སླ་བ་དང་ཡིད་འགུག་ཐེབས་པ་ཞིག་ཡིན་ལ་དཔེ་དྲངས་ན་ད་དུང་ཧ་ཅང་མང་ཡང་འདིར་ཡིག་ཚོགས་ལ་འཇིགས་ནས་འདི་ཙམ་གྱིས་འཐུས་པར་བྱས་ལ་རྣམ་དཔྱོད་དང་ལྡན་པ་རྣམས་ཀྱིས་ཞིབ་ཏུ་དཔྱད་པར་མཁྱེན།
དེ་མིན་གོང་ནས་བརྗོད་ཟིན་པ་ལྟར་བརྗོད་བྱ་ཕུན་ཚོགས་དང་རྣམ་པ་སྣ་མང་ཅན་ནི་རིག་གནས་ལྷུག་རྩོམ་གྱི་ཁྱད་ཆོས་གཞན་ཞིག་ཡིན་ལ།《གཏམ་རྒྱུད་གསེར་ཐང》གི་བརྗོད་བྱ་སྣ་མང་ཡིན་པའི་ཐད་ནས་གོང་ནས་གླེང་ཟིན་པ་ལས་གཞན་རྒྱ་གར་གྱི་ཡུལ་དུ་སྐྱེས་པའི་རྒྱ་ཤུག་དང་། ཨཤྭཐ། ནེེགྲོངྷ། ཛམ་བུའི་སྡོང་པོ། ཨཤོཀ ཏམྦུལ། ཏ་ལའི་སྡོང་པོ། ཨམྲ་སོཊ་ཡུལ་རྒྱ་གར་དུ་སྐྱེས་ཀྱང་རང་རེའི་བོད་ཀྱི་རྩོམ་རིག་ཏུ་ཡོད་ལ་མཐོང་མ་མྱོང་བའི་ཤིང་དང་མེ་ཏོག་སྐོར་གྱི་ནུས་པ་དང་རྣམ་གྲངས། ངང་པ་དང་སྲེ་མོང་། ཀོ་ཀི་ལ་སོགས་བྱ་རིགས་ཀྱི་སྐོར་ཡང་བྲིས་ཡོད་པས་ནང་དོན་གྱི་ཐད་ནས་རྩོམ་ཡིག་ཧྲིལ་པོར་མཛེས་སྡུག་གི་ཁ་དོག་གཞན་པ་ཞིག་བསྣན་འདུག དེ་མིན་ད་དུང་བོད་ཡིག་དང་གུབཏའི་ཡི་གེ་གཉིས་ཀྱི་མཚུངས་ས་དང་། རྒྱལ་རྒྱུད་སྐོར་ཅིག་གི་གནས་ཚུལ། མུ་སྟེགས་ཆོས་ལུགས། རྒྱལ་པོ་མྱ་ངན་མེད་ཀྱི་རྡོ་རིང་ཡི་གེ་སོགས་མང་པོ་བྲིས་འདུག་ལ་དེ་དག་ནི་རེ་རེ་བཞིན་བརྗོད་རྒྱུ་ཧ་ཅང་ནས་ཁག་པོ་འདུག་པས་འདིར་བྱ་བརྒྱ་རྡོ་གཅིག་གིས་ཆོག་པར་བྱས་པ་ཡིན། རྣམ་པ་སྣ་མང་ཅན་གྱི་ཐད་ནས་བརྗོད་ན་གཙོ་བོ་འབྲི་ཐབས་ལ་གོ་དགོས་ཤིང་ལྷུག་རྩོམ་གྱི་ཚེ་སྲོག་མ་འཁྱོལ་བའི་རྨང་གཞིའི་ཐོག་འཕྱོར་འབྲི་དང་ཞིབ་བསྡུར། དཔྱད་པ་གཏོང་བ། དོགས་པ་སློང་བ། གཞན་གྱི་ལྟ་བར་དགག་པ་སོགས་ཐབས་ལམ་སྣ་ཚོགས་བཀོལ་སྤྱོད་བྱས་ཆོག་ཅིང《གཏམ་རྒྱུད་གསེར་ཐང》དུ་ཐབས་ལམ་གང་མང་བཀོལ་སྤྱོད་བྱས་ཡོད་པར་མ་ཟད། “དམངས་སྲོལ་རིག་པ་དང་ལྗོངས་རྒྱུ་རིག་པ། སྤྱི་ཚོགས་རིག་པ། མིའི་རིགས་རིག་པ།ས་རྒྱུས་རིག་པ།གནའ་རྫས་རྟོག་ཞིབ་རིག་པ་སོགས”ཀྱི་ཐབས་ལའང་གང་ལ་གང་འཚམས་ཀྱིས་བཀོལ་འདུག
བཞི་པ། མཇུག་གི་གཏམ།
རྩོམ་འདིའི་ནང་རིག་གནས་ལྷུག་རྩོམ་གྱི་མཚན་ཉིད་དང་ཁྱད་ཆོས་ལ་སྦྱར་ནས《གཏམ་རྒྱུད་གསེར་ཐང》རིག་གནས་ལྷུག་རྩོམ་མམ་ལྷུག་རྩོམ་ཆེ་བ་ཡིན་པར་བསྒྲུབས་པ་ནི་ཕྱོགས་གཅིག་ནས་བརྩམས་ཆོས་འདིའི་རིན་ཐང་ངོ་མ་རྩོམ་རིག་དཔྱད་འཇོག་དང་གསར་རྙེད་ཀྱི་མཐོང་སྣེ་ནས་སྔོག་འདོན་བྱས་ཏེ་བོད་པའི་ལྷུག་རྩོམ་གསར་རྩོམ་གྱི་ལམ་བུ་ཆེ་རུ་གཏང་བར་རྔོ་ཐོག་པའི་ཕན་སེམས་དང་། གཉིས་ནས་རྩོམ་རིག་གསར་རྩོམ་ལ་གཞུང་ལུགས་ཀྱི་རྒྱབ་བརྟེན་དགོས་པར་མ་ཟད་གཞུང་ལུགས་འཛུགས་སྐྲུན་གྱི་འགན་ཁུར་ནི་དུས་དང་རྣམ་པ་ཀུན་ཏུ་བརྩོན་པར་བགྱི་བའི་ལས་ཉག་ཅིག་ཡིན་པ་གཞིར་བྱས་རྩོམ་པ་པོ་དགེ་འདུན་ཆོས་འཕེལ་རྒྱལ་ནང་ནས་རྒྱལ་ཕྱིར་འགྲིམས་ཏེ་ཉེན་ཁ་དང་ཚེ་སྲོག་གིས་འགྲིལ་བཞུད་དེས་གནའ་བོའི་རྒྱ་གར་དང་བལ་བོ། བོད་སོགས་ཀྱི་ཐུན་མོང་གི་མཚུངས་ཆོས་གཅིག་ཏུ་སྣོལ་བ་དང་། བོད་ཀྱི་རིག་གནས་ཀྱི་མགོ་ཁུངས་ཆུ་མགོ་གངས་ལ་གཏུགས་པ་ལྟར་བགྱིས་ཏེ་རྩོམ་ཡིག་ཧྲིལ་པོ་ལྷུག་མའི་ཐབས་ལ་བརྟེན་པ་དང་བརྗོད་བྱའི་ཆ་ནས་ནང་དོན་ཕུན་སུམ་ཚོགས་ཤིང་ཐུན་མོང་མ་ཡིན་པའི་རང་གི་ལྟ་བས་སྤྲས་པའི་མི་ཚད། བོད་ཀྱི་མཁས་པ་ལ་ལ་ཞིག་གིས་རབ་རིབ་ཏུ་བཏང་བའི་རྒྱ་གར་རྡོ་རྗེ་གདན་དང་དེའི་མཐའ་ཁོར་གྱི་ཡུལ་གྲུ་དག་ང་ཚོའི་མིག་ལམ་དུ་ཇི་བཞིན་དུ་བཤམས་ཤིང་། གནས་ལུགས་བརྗོད་པ་གཏན་ཚིགས་ཀྱིས་བརྒྱན་པས་རྩོམ་འདིའི་ང་ཚོར་གོ་སྐོན་བློ་འགུག་གི་ནུས་པ་བླ་ལྷག་ཏུ་སྐྱེད་ཐུབ་ཅིང་རྔམ་མཐུག་པའི་རིག་གནས་ཀྱི་བྲོ་བ་སྟུག་པོ་གང་འདོད་འདོད་དུ་མྱང་ཆོག་པས་ན《གཏམ་རྒྱུད་གསེར་ཐང》ནི་བོད་ཀྱི་རྩོམ་རིག་ལོ་རྒྱུས་ཐོག་གི་མིང་དོན་མཚུངས་པའི་རིག་གནས་ལྷུག་རྩོམ་དང་པོ་ཡིན་ཞེས་མགྲིན་པ་གཟེངས་སུ་བཏེགས་ནས་སྨྲས་ཆོག་གོ །


text:
ནང་དོན་མདོར་བསྡུས།
(རྩོམ་པ་པོ། རྡོ་རྗེ་ཚེ་བརྟན།)
ལོ་རྒྱུས་དོན་དངོས་ཞིག་ལ་རྨང་བྱས་ཏེ། གཏམ་རྒྱུད|ལོ་རྒྱུས་རིགས་རྣམ་དུ་བྱས་པའི་གློག་བརྙན་ཞིག་སྟེ། 1979ལོའི་ཟླ11པའི་ཚེས་4ཉིན། སྟག་གཟིག་གམ་ཨི་རན་བཅིངས་འགྲོལ་དམག་གིས་ཨི་རན་གྱི་ཨ་རིའི་གཞུང་ཚབ་ཁང(大使馆)ལ་རྒོལ་རྡུང་བྱས་ནས་གཞུང་ཚབ་ཁང་གི་ལས་བྱེད་མི་སྣ50ལྷག་བཙན་གྱིས་ཁྲིད། ཡིན་ཡང་། དགའ་འོས་པ་ཞིག་ལ་མི་བུ་དྲུག་ལྷག་དབྱི་ལིང་གི་ཁཱ་ན་ཏའི་གཞུང་ཚབ་ཁང་གི་ཨན་བན(大使)Ken Talyorཁྱིམ་དུ་སྦས་སྐུང་ཐུབ་པས། CIA(གསང་ཉུལ་ལས་ཁུངས)མཐོ་རིམJack O’Donnellཡིས་ཆེད་མཁསTony Medezབཙལ་ནས་ཁོང་ལ་གྲོགས་དན་མཛད་དེ་གཞུང་ཚབ་ལས་བྱེད་དྲུག་པོ་ཕྱིར་ཨ་རིར་ཁྲིད་རྒྱུའི་གྲོས་གཞི་བཏོན། Tonyཡིས་གློག་བརྙན་ཕབ་བསྐྲུན་ལ་ཁ་གཡར་ནས་མི་དྲུག་པོ་ཕྱིར་ཨ་རིར་ཁྲིད་གྲབས་བྱས། Tonyཡིས་རང་གི་HollyWoodམཛེས་སྤྲས་པ(化妆师)John Chambersདང་གློག་བརྙན་ཕབ་སྐྲུན་པ(制片人)Lesterགཉིས་ལ་འབྲེལ་གཏུགས་བྱས་པ་བརྒྱུད། འཁྲབ་གཞུང་འབོལ་བོ་ཞིག་ལསའདེམས། དེ་ནས་ཁོས་ཕབ་བསྐྲུན་མཁན་གྱི་འགན་གཅིག་ལྕོགས་སུ་བཞེས་པ་དང་ཆབས་ཅིག་འཁྲབ་གཞུང་དང་འཁྲབ་ཆས་ཁྱེར་ནས་སྟག་གཟིག་རྒྱལ་ཁབ་ཏུ་ཐོན། དེ་ལས་མི་དྲུག་པོ་འཁྲིད་དེ་ཧ་ཅང་དཀའ་ཁག་ཆེ་བའི་ཏི་ཧེ་ལན་གྱི་བྲོས་བྱོལ་གྱི་སྒོ་མོ་ཕྱེས།
སྐབས85བའི་ཨོ་ཟི་ཁཱའི་གློག་བརྙན་རྩེ་གྲ་དང་། སྒྲིག་གཅོད་(剪辑)རྩེ་གྲ འཁྲབ་གཞུང་བཅོས་སྒྲིག་རྩེ་གྲ་བཅས་ཀྱི་རྟགས་མ་ཐོབ།
སྤྱིར་ན«ཏེ་ཧེ་ལན་གྱི་བྲོས་བྱོལ»ཞེས་པ་འདི་ཕབ་སྐྲུན་གྱི་གོ་སྐབས་ཡག་པོ་ཞིག་ལ་ཁེལ་ཡོད་པ་སྟེ། ལོ་འདི་གའི་ཆབ་སྲིད་བརྗོད་གཞི་བྱས་པའི་གློག་བརྙན་གྱི་རྔམ་ཁ་འཐུག་པོའི་དུས་ཙ་ན། «འགད་གཏོར་རུ་ཁག»(拆弹部队)ལྟ་བུའི་གློག་བརྙན་ལ་གཟི་བརྗིད་རྟགས་མ་ཐོབ་པ་ནས་བཟུང་། འཁྲབ་ཁྲིད་པ་མང་པོ་ཞིག་དང་གཟིགས་མོ་བ་ལྷན་རྒྱས་ཀྱིས་སྔ་ཆ་ཁྲིམས་འགལ་དང་ཨ་རི་གཞུང་པ་ལ་ངོ་རྒོལ་བྱེད་པའི་ལོ་རྒྱུས་ཀྱི་འཁྲབ་ཚིག་རིང་དུ་བོར་ནས་སྤྱི་བྱིངས་ཀྱིས་དགའ་མགུ་བྱེད་བཞིན་པའི་གློག་བརྙན«པིན་ལ་ཏིན་བདས་གསོད»(猎杀本拉登)ལྟ་བུར་སྐོམ་པའི་ཆུ་འདོད་པ་བཞིན་ལྟ་གོན་སྡོད་པས་རེད།
གཞན་དུ་ན། «ཏི་ཧེ་ལན་གྱི་བྲོས་བྱོལ»བྱ་བ་འདི་ནི་ལོ་རྒྱུས་ཀྱི་གསར་འགྱུར་ཞིག་ལ་བརྟེན་ནས་འགྱུར་མ་བྱས་པ་ཡིན་ལ། གློག་བརྙན་འདིའི་འཁྲབ་ཁྲིད་པ་ཨ་ཧྥེ་ལེ་ཁུ་ཡིས་གསར་འགྱུར་དེ་ལ་གློག་བརྙན་གྱི་དགོས་ངེས་ཚེ་སྲོག་ཇི་སྙེད་བསྣན་ནས་གཟབ་ནན(严肃)་དང་མྱ་ངན་ཁུར་གྱི་ལྕི་བའི་འཁྲབ་གཞུང་འདི་འདྲ་ཞིག རང་གི་བླ་ན་མེད་པའི་སྒམ་དཀྱིལ་དཔྱོད་ཤེས་ལས་མཚར་གཏམ་དང་ཟུར་ཟ་ཁུམ་པའི་བརྙན་གྱི་སྟག་ཕྲུག་ཅིག་ཀེར་གྱིས་འགྱིང་ནས་བག་གིས་མཆོངས་སུ་བཅུག
མགོ་བརྩམས་མ་ཐག་པའི་འཆར་ངོས་ལས། གནའ་དུས་ཀྱི་ཕབ་བསྐྲུན་འཕྲུལ་ཆས་དང་འཕྲུལ་ལེན་ལག་རྩལ་སོགས་དོན་དངོས་ཁོར་རྣམ(场景)མཚོན་ཐུབ་པའི་འདར་ཡོམ་ཅན་གྱི་ལོ་རྒྱུས་ཁུངས་སྐྱེལ་གྱི་འགྲེལ་བཤད་ཐུང་ངུ་ཞིག་གི་འཕྲོར། འོས་མཚམས་ཀྱི་དྲས་སྦྱོར་ལས་འདས་སོང་གི་དོན་རྐྱེན་འདས་ལོག་རྒྱབ་པ་དང་མཚུངས་པའི་རྣམ་པ་བསྟབས་ངེས་ཀྱང་། ལར་རབ་ཏུ་རློམ་ཆོག་པའི་ཁོར་རྣམ་སོར་ཆུད་བྱས་པ་དང་དོན་རྐྱེན་བསྐྱར་ཟློས་ཀྱི་བར་ན་ཧེ་བག་ཁྲི་ཕྲག་བདའ་བས་ཁོ་བོས་བསམ་པར་མཚམས་འདིར་གཟིགས་དུས་དོན་རྐྱེན་ལ་ཡིད་ཆེས་པ་ལས་ཁོར་རྣམ་ལ་ཡིད་རྟོན་བྱས་ན་ལྷག་པར་སེམས། ཡང་ཅིག་བཤད་ན། ལ་ལ་ཞིག་གིས་ཨི་རནབཅིངས་འགྲོལ་དམག་གིས་ཨ་རིའི་གཞུང་ཚབ་ཁང་ལ་རྡུང་རྡེག་བྱས་པ་ནི་ཨ་རིས་ལྐོག་ནས་པ་ལེ་ཝེ(巴列维)ལ་རྒྱབ་སྐྱོར་བྱས་ཏེ་ཨི་རན་དམངས་གཙོའི་སྲིད་ཁྲིམས་ལ་ཐེ་གཏོགས་བྱས་པའི་མི་ཚད་ཨི་རན་གྱི་རྡོ་སྣུམ་དང་དབུས་ཤར་དམག་ཐབས་སྲ་བརྟན་དུ་བྱས་པ་ལྟ་བུར་མཐོང་བར་ཨི་རན་ངོས་ཐད་ནས་བདེན་པར་གྲུབ་རྐྱེན། དོན་དངོས་དེ་མངོན་ལྐོག་མེད་པར་མཁྱེན་པའི་བློ་མིག་ནི་ཅོལ་ཆུང་ང་ལ་མེད་པས་ཁ་མཚོན་གཅོད་དཀའ་ལ། ཨ་རི་རང་ངོས་ནས་ཨ་རི་ནི་གློག་བརྙན་འདིའི་ནམ་ནམ་ཞར་ཞར་གྱི་གནོད་ཐེབས་མཁན་དེ་ཡིན་པ་དང་ཆབ་སྲིད་གློག་བརྙན་འདིའི་བརྗོད་འདོད་ཀྱང་དེ་འདྲ་ཡིན་ཤས་ཆེ། དེ་བས། གློག་བརྙན་འདིས་ཕྱོགས་གཅིག་ནས་ལོ་རྒྱུས་ལ་རྒྱབ་འགལ་མི་རུང་བ་དང་ནང་སྒོས་སུ་ཕོག་ཐུག་མི་འོས་བའི་སྲིད་གཞུང་ལ་ཁ་ལན་མ་བཏང་བར་བྱས་པར་མ་ཟད་བལྟ་མཁན་མང་པོ་ཞིག་གི་རྒྱབ་སྐྱོར་དང་ཐུགས་ཁུར་འོང་པར་ཤུགས་དྲག་རྒྱབ་ཡོད། དེར་མཐུད་ནས། གློག་བརྙན་གྱི་འཕེལ་རིམ་གསར་བ་ཞིག་སྟེ་Hollywoodཡི་འཁྲབ་སྟོན་པ་གྲགས་ཅན་འགའ་ཤས་བརྙན་ཤེལ་བརྒྱུད་ནས་གཟིགས་མོ་བའི་མཐོང་ལམ་དུ་ལྟར་བ་ནི་གློག་བརྙན་ཕབ་བསྐྲུན་ལས་ཁུངས་གི་ངོ་སོ་བསྟོད་པའི་ཁྱད་ཆོས་དང་གཟིགས་མོ་བར་ཧ་ཅང་ལྟ་འདོད་ཀྱི་བསམ་འཁྱེར་ངང་ངམ་ཤུགས་ཀྱིས་བསྐྱེད་ནུས་པའི་ཁྱད་ཆོས་ཡོད། Tonyཡིས་མཛེས་སྤྲས་པ་དང་འཁྲབ་སྟོན་པ་བསྡུས་ནས་འཁྲབ་གཞུང་འདེམས་པ་དང་གསར་འགྱུར་བརྒྱུད་སྒྲོག་ཚོགས་པའི་ཟུར་ལས་འཆར་གཞིའི་གསང་པའི་རང་བཞིན་དཔག་ཐུབ་མེད་པའི་ལམ་ནས་སྟོན་བཞིན་འདུག་ལ། སྐབས་དེར་ཨ་རིའི་སྲིད་གཞུང་གིས་གལ་ཏེHollywoodཉེར་སྐྱོབ་ལས་གཞི་ལ་ལེགས་འགྲུབ་མ་བྱུང་ན་སྲིད་གཞུང་ལ་ངོ་ཚ་ཐེབས་པར་བསམ། ཏག་ཏགTonyཡིས་སྲིད་གཞུང་གི་བཀའ་རྒྱ་ཡལ་བར་བོར་ནས་དཔའ་བོ་གཅིག་གིས་སྲིད་གཞུང་གི་སོམ་ཉིའི་དྲ་བ་གཅོད་པར་ཡིད་ཆེས་བྱས་པ་ལས་སྲིད་གཞུང་གིས་ཀྱང་ཡང་བསྐྱར་ཆོག་མཆན་མི་འགོད་ཐབས་མེད་བྱུང་། དེ་ན་འགན་འཛིན་པའི་སྨྲ་བརྗོད་ལས“ཁྱེད་ཀྱི་ཚན་འཕྲུལ(科幻)གློག་བརྙན་ཕབ་ལེན་འཆར་གཞི་སྲིད་གཞུང་ནས་དང་ལེན་བྱས་འོང”ཞེས་པ་འདི་གློག་བརྙན་གྱི་རྐེད་དང་སྦྲེལ་ན་ཇི་འདྲའི་ཟུར་ཟ་ཞིག་རེད་ཨང་།
མདོར་ན། གློག་བརྙན་འདིའི་ཆེས་ཁྱད་མཚར་རང་བཞིན་ནི་གཟབ་ནན་མཐོ་ཤོས་ཀྱི་ཆབ་སྲིད་དོན་རྐྱེན་དང་རོལ་རྩེད་མཐོ་ཤོས་ཀྱི་འདྲེས་གྲུབ་དེ་ཅིས་ཀྱང་ཡིན་ངོས་ལ། དེ་ནི་འཁྲབ་ཁྲིད་པ་ཨ་ཧྥེ་ལེ་ཁུས་གློག་བརྙན་འདིའི་མཐོ་རླབས་རིམ་པ་ནས་བསྟན་པའི“ཉེན་ཁ་དང་དཔུང་བ་གཤིབ་ནས་འགྲོ་བ”ལྟ་བུའི་ཁོར་རྣམ་དངHollyWoodའཁྲབ་ཚན་ཁྱད་ཆོས་མངའ་བའི་མགོ་མཇུག་ལས་འདས་སོང་གི་དོན་རྐྱེན་ཞིག་བསམ་བརྗོད་ལས་འདས་པའི་འཕྲུལ་ཐབས་ཀྱིས་སྟོན་ཀྱིན་ཡོད་པ་འདིས་ཀྱང་ངོ་། །


text:
ཉེ་ཆར། བོད་ལྗོངས་དྲ་ཐོག་ཁྲལ་དོན་ཅུས་དངོས་སུ་བཙུགས་པའི་མཛད་སྒོ་ལྷ་སར་འཚོགས་པ་དེས་རང་ལྗོངས་ཀྱི“དྲ་ཐོག་དང་དྲ་ཕྱི་མཉམ་འདྲེས་དང་། ལས་སྟེགས་མདུན་མ་དང་རྒྱབ་མ་ཟུང་འབྲེལ། གཅིག་གྱུར་ཚད་གཞི་ནུས་ལྡན”བཅས་ཀྱི་ཁྲལ་སྒྲུབ་ཞབས་ཞུའི་མཁན་ལས་སྟེགས་དངོས་སུ་དྲ་ཐོག་ཏུ་བཏོན་ནས་རྒྱ་ཆེའི་ཁྲལ་འཇལ་མཁན“ཐེངས་གཅིག་ཀྱང་བྲོས་སུ་མི་ཤོར་བ་དང་བརྒྱུད་རིམ་ཧྲིལ་པོ་དྲ་ཐོག་ནས་གཉེར་རྒྱུ”རིམ་བཞིན་མངོན་འགྱུར་བྱུང་བ་མཚོན་ཡོད་པ་རེད།
“གློད་སྡོམ་ཞབས”གསུམ་སྒྱུར་བཅོས་བྱེད་པའི་བླང་བྱ་ལག་བསྟར་དོན་འཁྱོལ་གཏིང་ཟབ་དང་། ཁྲལ་བསྡུའི་ཚོང་གཉེར་ཁོར་ཡུག་སྔར་བས་ལེགས་གཏོང་། ཁྲལ་འཇལ་བའི་ཐོབ་ཚོར་ཕྱོགས་ཡོངས་ནས་ཟབ་ཏུ་གཏོང་བ་བཅས་བྱ་ཆེད། བོད་རང་སྐྱོང་ལྗོངས་ཁྲལ་དོན་ཅུས་ཀྱིས་2017ལོའི་ལོ་མཇུག་ཏུ་དྲ་ཐོག་ཁྲལ་དོན་ཅུས་བཙུགས་ནས་ཁྲལ་སྒྲུབ་ཚོམས་ཆེན་དང་། དྲ་རྒྱ། སྒུལ་བདེའི་མཐའ་སྣེ་སོགས་ཞབས་ཞུའི་ཐབས་ལམ་མང་པོ་ཕྱོགས་ཡོངས་ནས་བསྡུ་སྒྲིལ་གྱིས་ཁྲལ་འཇལ་བ་གཙོ་བོར་ཡིན་པའི་ནུས་མང་གཞི་གཅིག་ཏུ་བྱེད་པའི་དྲ་བའི་ཁྲལ་སྒྲུབ་ཕྱོགས་བསྡུས་ཞབས་ཞུའི་ལས་སྟེགས་སྐྲུན་པ་རེད། དུས་ཡུན་ལོ་གཅིག་གསར་སྤེལ་འཛུགས་སྐྲུན་བྱས་པ་བརྒྱུད། 2018ལོའི་ཟླ་8ཚེས་1ཉིན་ནས་ཟླ་8ཚེས་30ཉིན་བར་བོད་ལྗོངས་དྲ་ཐོག་ཁྲལ་དོན་ཅུས་ཚོད་ལྟའི་ངང་བཙུགས་པ་དང་ད་ཆ་དངོས་སུ་ཁྲལ་དོན་གཉེར་ཆོག་གི་ཡོད་པ་རེད།
ཤེས་རྟོགས་བྱུང་བར་གཞིགས་ན། ཉེ་བའི་ལོ་ཤས་རིང་། བོད་ལྗོངས་ཁྲལ་དོན་ཆ་འཕྲིན་ཅན་གྱི་ལམ་བུར་གཡུར་ཟའི་གྲུབ་འབྲས་ཐོབ་ཡོད་ཅིང་། 2015ལོར་ཁྲལ་བསྡུའི་འདུ་འགོད་དུས་ཐེངས་གསུམ་པའི་ལེགས་གཏོང་པར་གཞི་དྲ་ཐོག་ཏུ་བཏོན་ནས་བསྡུ་ལེན་དོ་དམ་བཀོལ་སྤྱོད་ལས་སྟེགས་རྒྱལ་ཡོངས་དང་གཅིག་མཚུངས་ཡིན་པ་དང་། 2016ལོར་ལྗོངས་ཡོངས་སུ་ཁྱབ་གདལ་ངང་སྤེལ་རྒྱུར་སྐུལ་འདེད་བཏང་ནས་ས་ཁུལ་དང་གྲོང་ཁྱེར་སྒྲོལ་བའི་ཁྲལ་འཇལ་བ་ས་གནས་གཉིས་སུ་ལས་སྒོ་གཉེར་བར་སྐྱོད་པའི་གནད་དོན་ཐག་གཅོད་བྱས་པ། 2017ལོར་མིང་ངོ་མ་བཀོད་པའི་ཁྲལ་སྒྲུབ་ལག་བསྟར་བྱས་ནས་ཁྲལ་དོན་གཉེར་བ་དང་ཁྲལ་དོན་གཉེར་རྗེས་ཀྱི་ལྟ་སྐུལ་དོ་དམ་ལ་ཤུགས་སྣོན་ཏན་ཏིག་བརྒྱབ་པ་མ་ཟད། ཁྲལ་འཇལ་བའི་ཁྲིམས་མཐུན་ཁེ་དབང་སྲུང་སྐྱོང་བྱས་པ། 2018ལོར་དྲ་ཐོག་ཁྲལ་དོན་ཅུས་བཙུགས་ནས་རྒྱ་ཆེའི་ཁྲལ་འཇལ་མཁན“ཐེངས་གཅིག་ཀྱང་བྲོས་སུ་མི་ཤོར་བ་དང་བརྒྱུད་རིམ་ཧྲིལ་པོ་དྲ་ཐོག་ནས་གཉེར་རྒྱུ”རིམ་བཞིན་མངོན་འགྱུར་བྱུང་བ་རེད།


text:
དེབ་འདིའི་དཔྱད་གཏམ་པ།
དེ་སྔར་སྐོང་ཚོགས་གནང་བའི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པས་ཏང་དང་རྒྱལ་ཁབ་ཀྱི་ལས་དོན་འཕེལ་རྒྱལ་གྱི་སྤྱིའི་གནས་བབ་ལ་གཞིགས་ཏེ། བློ་མཐུན་ཞི་ཅིང་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་ཁྲོད་གྲུབ་འབྲས་གལ་ཆེན་བླངས་པར་གདེང་འཇོག་མཐོན་པོ་བྱེད་ཅིང་། 《ཀྲུང་གུང་ཀྲུང་དབྱང་གིས་རྩ་ཁྲིམས་ཀྱི་ནང་དོན་བྱེ་བྲག་སྒྱུར་བཅོས་བྱེད་པའི་སྐོར་གྱི་གྲོས་གཞི》ལ་ཞིབ་བཤེར་གྲོས་མོལ་བྱས་ནས་གྲོས་འཆམ་བྱུང་ཡོད། འདི་ནི་ཕྱོགས་ཡོངས་ནས་ཏང་གི་འགོ་ཁྲིད་རྒྱུན་འཁྱོངས་དང་ཤུགས་སྣོན་རྒྱག་པ་དང་། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་དང་རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་མངོན་འགྱུར་བྱེད་པའི་གལ་ཆེའི་ཐབས་ཇུས་ཡིན་པ་དང་། འདིས་ཏང་གི་འགོ་ཁྲིད་རྒྱུན་འཁྱོངས་དང་མི་དམངས་རང་ཁྱིམ་རང་བདག་བྱེད་པ། ཁྲིམས་ལྟར་རྒྱལ་ཁབ་སྐྱོང་བ་བཅས་གཅིག་གྱུར་དམ་ཚགས་ཡིན་པ་རྣམ་པར་མངོན་ཞིང་། རྩ་ཁྲིམས་ཀྱིས་དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་ལ་སྔར་བས་ལེགས་པའི་ནུས་པ་འདོན་སྤེལ་བྱེད་པར་གནད་ཆེའི་དོན་དངོས་ཀྱི་དོན་སྙིང་དང་གཏིང་ཟབ་པའི་ལོ་རྒྱུས་ཀྱི་དོན་སྙིང་ལྡན།
ཏང་སྟོབས་ལྡན་ཡིན་ན་ད་གཟོད་རྒྱལ་ཁབ་སྟོབས་དང་ལྡན། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་དང་རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་མངོན་འགྱུར་བྱེད་པར་ངེས་པར་དུ་ཏང་གིས་ལས་ཀ་ཡོངས་ལ་ཕྱོགས་ཡོངས་ནས་འགོ་ཁྲིད་བྱེད་པ་རྒྱུན་འཁྱོངས་དང་ངེས་པར་དུ་ཕྱོགས་ཡོངས་ནས་ཏང་ནན་སྐྱོང་བྱེད་དགོས། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་གི་ཚོགས་ཆེན་བཅུ་དགུ་པའི་སྙན་ཞུའི་ཁྲོད་དུ། “ཏང་གིས་མི་དམངས་ལ་མཐུན་སྒྲིལ་དང་འགོ་ཁྲིད་བྱས་ནས་འཐབ་རྩོད་རླབས་པོ་ཆེ་བྱེད་པ་དང་། བྱ་གཞག་རླབས་པོ་ཆེ་བསྒྲུབ་པ། ཕུགས་འདུན་རླབས་པོ་ཆེ་མངོན་འགྱུར་བཅས་བྱེད་རྒྱུར་ངེས་པར་དུ་བློ་བརྟན་འགྱུར་མེད་ཀྱིས་ཏང་གི་འགོ་ཁྲིད་རྒྱུན་འཁྱོངས་དང་འཐུས་ཚང་དུ་གཏོང་དགོས་པ་དང་། བློ་བརྟན་འགྱུར་མེད་ཀྱིས་ཏང་ཉིད་སྔར་ལས་ཞུམ་མེད་སྟོབས་ལྡན་དུ་འཛུགས་སྐྱོང་བྱེད་དགོས།”ཞེས་པ་དང་། “འཐབ་རྩོད་རླབས་པོ་ཆེ་དང་། ལས་གཞི་རླབས་པོ་ཆེ། བྱ་གཞག་རླབས་པོ་ཆེ། ཕུགས་འདུན་རླབས་པོ་ཆེ་བཅས་ཟུང་འབྲེལ་དམ་ཚགས་དང་། ཕན་ཚུན་གཅིག་འདྲེས། ཕན་ཚུན་ནུས་ཐོན་བཅས་བྱུང་ཡོད། དེའི་ཁྲོད་ནས་ཐག་ཆོད་རང་བཞིན་གྱི་ནུས་པ་ཐོན་བྱེད་ནི་ཏང་ལེགས་སྐྱོང་བྱེད་པའི་ལས་གཞི་རླབས་པོ་ཆེ་གསར་པ་འདི་རེད།” ཅེས་ནན་བཤད་བྱས་འདུག སྐབས་བཅུ་དགུ་པའི་ཀྲུང་དབྱང་སྒྲིག་ཨུ་ཚང་འཛོམས་གྲོས་ཚོགས་ཐེངས་གཉིས་པའི་གཏམ་བཤད་གལ་ཆེའི་ཁྲོད་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཏང་ཡོངས་ལ་རུབ་ཆས་བསྐྱར་སྒྲིག་བྱས་ཏེ་སླར་ཡང་ལམ་དུ་བགྲོད་བའི་འབོད་སྐུལ་བཏང་ཞིང་། རྟག་ཏུ་ལམ་ན་ཡོད་པའི་སྙིང་རུས་ཀྱིས་ཕྱོགས་ཡོངས་ནས་ཏང་ནན་སྐྱོང་བྱེད་པ་ཟབ་ཏུ་སྤེལ་བ་དང་། དེའི་སྐོར་གྱི་ཉམས་མྱོང་དྲུག་ཀྱང་ཕྱོགས་སྡོམ་བྱེད་པ་འདི་ལྟ་སྟེ། གཅིག བསམ་བློས་ཏང་འཛུགས་པ་དང་ལམ་ལུགས་ཀྱིས་ཏང་སྐྱོང་བ་གཉིས་གཅིག་གྱུར་བྱེད་པ། གཉིས། ལས་འགན་གྱིས་སྣེ་ཁྲིད་དང་གནད་དོན་འཛིན་ཕྱོགས་གཉིས་གཅིག་གྱུར་བྱེད་པ། གསུམ། “གནད་འགག་ཉུང་ཤས་”དམ་འཛིན་དང་“མང་ཆེ་བ་མཐའ་དག”དོ་དམ་བྱེད་པ་གཉིས་གཅིག་གྱུར་རྒྱུན་འཁྱོངས་བྱེད་པ། བཞི། དབང་ཆ་ལག་བསྟར་དང་འགན་འཁྲི་དང་ལེན་གཉིས་གཅིག་གྱུར་བྱེད་པ། ལྔ། དོ་དམ་ནན་མོ་དང་ཐུགས་ཁུར་ཡིད་རྟོན་གཉིས་ཀྱི་གཅིག་གྱུར་རྒྱུན་འཁྱོངས་བྱེད་པ། དྲུག ཏང་ནང་ཁུལ་གྱི་ལྟ་སྐྱོང་དང་མང་ཚོགས་ཀྱི་ལྟ་སྐྱོང་གཉིས་གཅིག་གྱུར་བྱེད་པ། དཔྱད་བརྗོད་གལ་ཆེན་འདི་དག་ནི་ཏང་གིས་ཕྱོགས་ཡོངས་ནས་འགོ་ཁྲིད་བྱེད་པ་རྒྱུན་འཁྱོངས་དང་ཤུགས་སྣོན་རྒྱག་པ། དུས་རབས་གསར་པའི་ནང་ཏང་གི་ལས་འགན་གསར་པ་ཕྲག་ཏུ་བླངས་ཆེད་ཀྱི་མཐོ་ཚད་ལ་དམིགས་ནས་གཏིང་ཟབ་སྒོས་ཏང་འཛུགས་སྐྱོང་བྱེད་པའི་གལ་ཆེན་རང་བཞིན་འགྲེལ་བཤད་བྱས་པ་རེད། ཀྲུང་གོའི་ལས་དོན་ལེགས་པོ་བསྒྲུབ་པར་གནད་འགག་ནི་ཏང་ལ་རག་ལས་པ་དང་། ཏང་གིས་ཏང་ལ་དོ་དམ་དང་ཕྱོགས་ཡོངས་ནས་ཏང་ནན་སྐྱོང་བྱེད་པར་རག་ལས། ཏང་གི་ཚོགས་ཆེན་བཅུ་དགུ་པས་ཏང་འཛུགས་སྐྱོང་བྱེད་པའི་རླབས་ཆེའི་བྱ་གཞག་ལ་སྐུལ་འདེད་བྱེད་པར་སྟེང་གི་བཀོད་པ་དང་འཐབ་ཇུས་བཀོད་སྒྲིག་བྱེད་དེ། དུས་རབས་གསར་པའི་ནང་ཏང་ལ་དོ་དམ་དང་བཅོས་སྐྱོང་བྱེད་པའི་ཁ་ཕྱོགས་བསྟན་ནས། ཕྱོགས་ཡོངས་ནས་ཏང་ནན་མོ་སྐྱོང་བར་སྐུལ་འདེད་བྱེད་པའི་འབུད་བརྡ་གསར་པ་བཏང་། ཏང་གི་ཚོགས་ཆེན་བཅུ་དགུ་པས་བཏོན་པའི་དུས་རབས་གསར་པའི་འཛུགས་སྐྱོང་གི་སྤྱིའི་བླང་བྱའི་ཁྲོད་དུ། “ཏང་གིས་ཕྱོགས་ཡོངས་ནས་འགོ་ཁྲིད་བྱེད་རྒྱུ་རྒྱུན་འཁྱོངས་དང་འགོ་ཁྲིད་བྱེད་ཤུགས་ཆེ་རུ་གཏོང་བ་”ལ་གནད་དུ་བཏོན་ནས་དུས་རབས་གསར་པའི་ཏང་འཛུགས་སྐྱོང་གི་གཞི་རྩའི་རྩ་དོན་གསལ་བར་བྱས་ཏེ། “ཏང་གིས་ལས་ཀ་ཡོངས་ལ་འགོ་ཁྲིད་བྱེད་རྒྱུ་རྒྱུན་འཁྱོངས་བྱེད་པའི་”བླང་བྱ་མངོན་པ་མ་ཟད། ཏང་གི་འཛུགས་སྐྱོང་ནི་“ཏང་གི་སྲིད་དབང་ཡུན་རིང་སྐྱོང་བའི་ནུས་པ་ཆེ་རུ་གཏོང་བ་དང་། སྔོན་ཐོན་རང་བཞིན་དང་དྭངས་གཙང་རང་བཞིན་ལེགས་སྐྱོང་བྱེད་ཤུགས་ཆེ་རུ་གཏོང་བ་གཙོ་གནད་དུ་འཛིན་དགོས་པ་”བསྟན་ནས། མར་ཁེ་སི་རིང་ལུགས་སྲིད་སྐྱོང་ཏང་འཛུགས་སྐྱོང་གི་ངོ་བོ་གཏིང་ཟབ་མོས་གསལ་བར་བྱས། གཙོ་སྐུད་ནི་གནད་དང་སྲོག་ཡིན་ཞིང་། གཙོ་བོ་བཟུང་ན་ཡན་ལག་ངང་གིས་ཐོན་ལ། སྲོག་བཟུང་ན་རྩ་བ་རང་བཞིན་གྱིས་གནས། ཏང་གི་འཛུགས་སྐྱོང་གཙོ་སྐུད་འདིར་གཞིར་བཟུང་ནས་བསྒྲུབ་པ་དང་། ཏང་གི་ཆབ་སྲིད་འཛུགས་སྐྱོང་གཙོ་བོར་འཛིན་ཞིང་། ཕུགས་བསམ་ཡིད་རྟོན་གྱི་རྩ་དོན་བརྟན་པོར་བྱེད་པ་གཞི་རྩ་འཛིན་པ། ཏང་ཡོངས་ཀྱི་ཧུར་བརྩོན་རང་བཞིན་དང་རང་འགུལ་རང་བཞིན། གསར་གཏོད་རང་བཞིན་སྐུལ་འདེད་བྱེད་པ་ཤུགས་བཏོན་སར་བཞག་སྟེ། ཕྱོགས་ཡོངས་ནས་ཏང་གི་ཆབ་སྲིད་འཛུགས་སྐྱོང་དང་བསམ་བློའི་འཛུགས་སྐྱོང་། རྩ་འཛུགས་འཛུགས་སྐྱོང་། སྒྲིག་ཁྲིམས་འཛུགས་སྐྱོང་བཅས་སྐུལ་འདེད་བྱེད་པ་དང་། ལམ་ལུགས་འཛུགས་སྐྱོང་དེའི་བརྒྱུད་རིམ་ཁྲོད་གནས་ཤིང་། རུལ་སུངས་རྒོལ་བའི་འཐབ་རྩོད་གཏིང་ཟབ་སྒོས་སྐུལ་འདེད་དང་། ཏང་འཛུགས་སྐྱོང་གི་སྤུས་ཚད་རྒྱུན་ཆད་མེད་པར་མཐོར་འདེགས་བཏང་ན། ད་གཟོད་ཏང་གི་སྔོན་ཐོན་རང་བཞིན་དང་དྭངས་གཙང་རང་བཞིན་རྒྱུན་འཁྱོངས་དང་འཕེལ་རྒྱས་གཏོང་ནུས་ལ། ཏང་ཐོག་མཐའ་བར་གསུམ་དུ་དུས་རབས་ཀྱི་མདུན་དུ་བསྐྱོད་ཅིང་མི་དམངས་ཀྱིས་སེམས་གཏིང་ནས་རྒྱབ་སྐྱོར་བྱེད་པ། རང་ཉིད་གསར་བརྗེ་བྱེད་ཕོད་པ། དཀའ་ཁག་སྣ་མང་ལ་གདོང་གཏོད་ཐུབ་ཅིང་སྐྱེས་སྟོབས་ཀྱི་དཔལ་འབར་བའི་མར་ཁེ་སི་རིང་ལུགས་ཀྱི་སྲིད་སྐྱོང་ཏང་དུ་འཛུགས་སྐྱོང་བྱེད་དགོས།
ཕྱོགས་ཡོངས་ནས་ཏང་གི་ཚོགས་ཆེན་བཅུ་དགུ་པའི་སྙིང་སྟོབས་ལག་ལེན་རྒྱུན་འཁྱོངས་བྱེད་པའི་གནད་གཅིག་ནི་ཧུར་ཐག་གིས་ཏང་གི་སྲིད་སྐྱོང་ནུས་པ་དང་ཆུ་ཚད་མཐོར་འདེགས་གཏོང་བ་དེ་ཡིན། ཏང་གི་ཚོགས་ཆེན་བཅོ་བརྒྱད་པ་ནས་བཟུང་བླངས་པའི་ཉམས་མྱོང་ལེགས་པོས་ངེད་ཅག་ལ་བཤད་པ་ནི་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་ན་ད་གཟོད་རྒྱུན་ཆད་མེད་པར་ང་ཚོའི་ཏང་གིས་རྒྱལ་སྲིད་སྐྱོང་སྟངས་ཐད་རང་ཉིད་མཐོར་འདེགས་དང་ཇེ་ལེགས་སུ་གཏོང་ཐུབ། ཏང་གིས་ཡུན་རིང་སྲིད་སྐྱོང་བའི་ནུས་པ་འཛུགས་སྐྱོང་ལ་ཤུགས་སྣོན་རྒྱག་པའི་ནང་དོན་གལ་ཆེན་ཞིག་ནི་ཁྲིམས་སྐྱོང་གི་རིགས་པ་རྒྱུན་འཁྱོངས་དང་། ཁྲིམས་ལྟར་སྲིད་སྐྱོང་བའི་ནུས་པ་མཐོར་འདེགས་གཏོང་བ། ཏང་གི་འགོ་ཁྲིད་རིམ་པ་དང་ཏང་གི་འཛུགས་སྐྱོང་ཡོངས་ལ་ཁྱབ་པའི་ཏང་ནང་ཁུལ་གྱི་ཁྲིམས་སྲོལ་ལམ་ལུགས་ཀྱི་མ་ལག་ཅིག་མགྱོགས་པོར་ཆགས་རྒྱུ་དང་རྒྱལ་ཁབ་ཀྱི་སྲིད་དབང་ལས་ཁུངས་ལ་འགོ་ཁྲིད་ཐད་ནས་ཤུགས་སྣོན་དང་ལེགས་བཅོས་གཏོང་རྒྱུ་དེ་ཡིན། ཏང་གི་འགོ་ཁྲིད་དང་སྤྱི་ཚོགས་རིང་ལུགས་ཀྱི་ཁྲིམས་སྐྱོང་ནི་གཅིག་མཐུན་ཡིན་ལ། སྤྱི་ཚོགས་རིང་ལུགས་ཀྱི་ཁྲིམས་སྐྱོང་གིས་ངེས་པར་དུ་ཏང་གི་འགོ་ཁྲིད་རྒྱུན་འཁྱོངས་དང་། ཏང་གི་འགོ་ཁྲིད་ནི་ངེས་པར་དུ་སྤྱི་ཚོགས་རིང་ལུགས་ཀྱི་ཁྲིམས་སྐྱོང་ལ་བརྟེན་དགོས། ཁྲིམས་ལུགས་ནི་རྒྱབ་ཁབ་སྐྱོང་བའི་ལག་ཆ་གལ་ཆེན་ཡིན་ཞིང་། ཁྲིམས་སྐྱོང་ནི་རྒྱལ་ཁབ་ཀྱི་བཅོས་སྐྱོང་མ་ལག་བཅོས་སྐྱོང་ནུས་པའི་རྟེན་གཞི་གནད་ཆེན་ཡིན། ཁྲིམས་ལྟར་རྒྱལ་ཁབ་སྐྱོང་བ་ནི་ཏང་གིས་མི་དམངས་ལ་འགོ་ཁྲིད་དེ་རྒྱལ་ཁབ་སྐྱོང་བའི་གཞི་རྩའི་ཐབས་ལམ་དང་། ཁྲིམས་ལྟར་སྲིད་སྐྱོང་བ་ནི་ཏང་གི་རྒྱལ་སྲིད་སྐྱོང་ལུགས་ཀྱི་གཞི་རྩའི་ཐབས་ཤེས་ཡིན། ཏང་གི་འགོ་ཁྲིད་འོག་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་སྟེ་རྒྱལ་ཁབ་ཀྱི་བཅོས་སྐྱོང་མ་ལག་དང་བཅོས་སྐྱོང་ནུས་པ་དེང་རབས་ཅན་དུ་མངོན་འགྱུར་བྱུང་ན་ད་གཟོད་ཏང་གི་འགོ་ཁྲིད་ཆུ་ཚད་དང་སྲིད་སྐྱོང་ནུས་པ་མཐོར་བཏེགས་ནས་ཕྱོགས་ཡོངས་ནས་འབྱོར་འབྲིང་སྤྱི་ཚོགས་འཛུགས་རྒྱུ་རྒྱལ་ཁ་ཕུ་ཐག་ཆོད་པར་བླངས་ནས་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་རྒྱལ་ཁ་རླབས་ཆེན་ལེན་པར་སྲིད་སྐྱོང་གི་རྨང་གཞི་བརྟན་པོ་གདིང་ཐུབ།
ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བ་ལ་དོ་སྣང་གལ་ཆེན་གནང་ཞིང་། ཁྲིམས་ལྟར་རྒྱལ་ཁབ་སྐྱོང་རྒྱུ་དེ་“ཕྱོགས་ཡོངས་བཞིའི་”འཐབ་ཇུས་བཀོད་པའི་ཁྲོད་དུ་བསྡུས་ལ། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བ་སྐུལ་འདེད་གཏོང་བའི་ཐད་ཀྱི་ཐག་གཅོད་བྱེད་པ་དང་། ཁྲིམས་ལྟར་རྒྱལ་ཁབ་སྐྱོང་བ་དང་ཁྲིམས་ལྟར་སྲིད་སྐྱོང་བ། ཁྲིམས་ལྟར་སྲིད་འཛིན་པ་བཅས་ལྷན་དུ་སྐུལ་འདེད་གཏོང་བ་རྒྱུན་འཁྱོངས་བྱེད་པ། ཁྲིམས་སྐྱོང་རྒྱལ་ཁབ་དང་ཁྲིམས་སྐྱོང་སྲིད་གཞུང་། ཁྲིམས་སྐྱོང་སྤྱི་ཚོགས་ལུས་གཅིག་ཏུ་འཛུགས་སྐྱོང་བྱེད་པ་རྒྱུན་འཁྱོངས་བྱེད་པ། ཁྲིམས་ལྟར་རྒྱལ་ཁབ་སྐྱོང་བ་དང་སྤྱོད་གཙང་སྒོས་རྒྱལ་ཁབ་སྐྱོང་བ་གཉིས་གཅིག་བསྡུས་བྱེད་པ། ཚན་རིག་དང་མཐུན་པའི་ཁྲིམས་འཛུགས་པ་དང་གཟབ་ནན་སྒོས་ཁྲིམས་ལྟར་བ། དྲང་བདེན་གྱིས་སྲིད་ཁྲིམས་སྤེལ་བ། དམངས་ཡོངས་ཀྱིས་ཁྲིམས་སྲུང་བའི་གནད་ཁ་ཅིག་བཟུང་སྟེ། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་མ་ལག་འཛུགས་སྐྱོང་བྱེད་རྒྱུ་མགྱོགས་མྱུར་ངང་སྐུལ་འདེད་གཏོང་བ་དང་། ཁྲིམས་ལུགས་ཚད་ལྡན་མ་ལག་དང་། ཁྲིམས་སྐྱོང་ལག་ལེན་མ་ལག ཁྲིམས་སྐྱོང་ལྟ་སྐུལ་མ་ལག ཁྲིམས་སྐྱོང་འགན་ལེན་མ་ལག་དང་ཏང་ནང་ཁུལ་གྱི་ཁྲིམས་སྲོལ་མ་ལག་འཛུགས་སྐྱོང་བཅས་ཕན་ཚུན་ཡར་སྐུལ་དང་མཉམ་དུ་འཕེལ་རྒྱས་སོང་ནས། སྔར་མེད་ཀྱི་ཤུགས་ལ་བརྟེན་ནས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་འཕེལ་རིམ་ལ་སྐུལ་འདེད་བཏང་སྟེ་སྤྱི་ཚོགས་རིང་ལུགས་ཁྲིམས་སྐྱོང་རྒྱལ་ཁབ་ཀྱི་འཛུགས་སྐྱོང་ལ་ལོ་རྒྱུས་རང་བཞིན་གྱི་གྲུབ་འབྲས་བླངས། ལྷག་པར་དུ་རྩ་ཁྲིམས་ཀྱི་ནུས་པ་འདོན་སྤེལ་ཐད་གྲུབ་འབྲས་མངོན་གསལ་ཡིན། ལོ་ལྔའི་རིང་ལ་ང་ཚོའི་ཏང་གིས་རྩ་ཁྲིམས་རྒྱལ་ཁབ་སྐྱོང་ལུགས་ཀྱི་ལག་ལེན་ཁྲོད་ཀྱི་གལ་ཆེའི་གནས་བབ་དང་ནུས་པར་མཐོང་ཆེན་གནང་ཞིང་། ཁྲིམས་ལྟར་རྒྱལ་ཁབ་སྐྱོང་བར་ཐོག་མར་རྩ་ཁྲིམས་ལྟར་རྒྱལ་ཁབ་སྐྱོང་བ་རྒྱུན་འཁྱོངས་བྱེད་པ་དང་། ཁྲིམས་ལྟར་སྲིད་སྐྱོང་བར་ཐོག་མར་རྩ་ཁྲིམས་ལྟར་སྲིད་སྐྱོང་བ་རྒྱུན་འཁྱོངས་བྱས་ནས། རྩ་ཁྲིམས་ལག་ལྟར་བྱེད་པ་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བའི་ཁྲོད་དུ་གོ་གནས་གལ་ཆེན་དུ་བཞག་པ་དང་། ཐབས་ཇུས་རབ་དང་རིམ་པ་ལག་བསྟར་བྱས་ནས་རྩ་ཁྲིམས་ལག་ལེན་དང་ལྟ་སྐུལ་གྱི་ལས་ལ་ཤུགས་སྣོན་བརྒྱབ་སྟེ། རྩ་ཁྲིམས་ལག་བསྟར་བྱེད་པར་ཆབ་སྲིད་དང་ལམ་ལུགས་གྱི་འགན་སྲུང་བརྟན་པོ་མཁོ་འདོན་བྱས་པ་རེད།
རྩ་ཁྲིམས་ནི་རྒྱལ་ཁབ་ཀྱི་གཞི་རྩའི་ཁྲིམས་དང་རྒྱལ་སྐྱོང་བདེ་འགོད་ཀྱི་སྤྱིའི་སྒྲིག་ཡིག ཏང་དང་མི་དམངས་ཀྱི་སྙིང་སྟོབས་གཅིག་བསྡུས་སུ་མངོན་ཡོད། རང་རྒྱལ་སྔར་སྤྱོད་ཀྱི་རྩ་ཁྲིམས་ནི་1982ལོར་གྲོས་ཞིབ་བྱས་ནས་ཐག་བཅད་པ་དང་། དེས་རྒྱལ་ཁབ་ཀྱི་གཞི་རྩའི་ཁྲིམས་ཀྱི་རྣམ་པའི་ཐོག་ནས་ལམ་ལུགས་དང་རྩ་དོན། སྒྲིག་ལམ་རབ་དང་རིམ་པ་གཏན་ལ་ཕབ་སྟེ། རང་རྒྱལ་མི་རིགས་སོ་སོའི་ཐུན་མོང་གི་བསམ་ཚུལ་དང་གཞི་རྩའི་ཁེ་ཕན་ཚུར་སྣང་བྱས། ལོ་ངོ་30ལྷག་གི་ལག་ལེན་གྱིས་ར་སྤྲོད་བྱས་པ་ནི། རང་རྒྱལ་རྩ་ཁྲིམས་ཀྱིས་ཤུགས་ཆེན་པོས་ཀྲུང་གོའི་གུང་ཁྲན་ཏང་གི་འགོ་ཁྲིད་རྒྱུན་འཁྱོངས་དང་། ཤུགས་ཆེན་པོས་མི་དམངས་ཀྱི་རང་ཁྱིམ་རང་བདག་འགན་ལེན་བྱེད་པ། ཤུགས་ཆེན་པོས་སྒྱུར་བཅོས་སྒོ་འབྱེད་དང་སྤྱི་ཚོགས་རིང་ལུགས་དེང་རབས་ཅན་དུ་འཛུགས་སྐྱོང་བྱེད་པར་ཡར་སྐུལ་བྱེད་པ། ཤུགས་ཆེན་པོས་སྤྱི་ཚོགས་རིང་ལུགས་ཁྲིམས་སྐྱོང་རྒྱལ་ཁབ་འཛུགས་སྐྲུན་གྱི་འཕེལ་རིམ་ལ་སྐུལ་འདེད་བྱེད་པ། ཤུགས་ཆེན་པོས་རྒྱལ་ཁབ་གོང་བུ་གཅིག་གྱུར་དང་། མི་རིགས་མཐུན་སྒྲིལ། སྤྱི་ཚོགས་གཏན་འཇགས་བཅས་འགན་སྲུང་བྱས་པ་རེད། ལག་ལེན་གྱིས་བདེན་དཔང་བྱས་པ་ནི། རང་རྒྱལ་གྱིས་ད་ལྟ་ལག་བསྟར་བྱེད་བཞིན་པའི་རྩ་ཁྲིམས་ནི་རྒྱལ་ཁབ་ཀྱི་གནས་ཚུལ་དང་མཐུན་པ། དོན་དངོས་དང་མཐུན་པ། དུས་རབས་འཕེལ་རྒྱས་ཀྱི་དགོས་མཁོ་དང་མཐུན་པའི་རྩ་ཁྲིམས་ལེགས་པོ་ཞིག་དང་། མི་དམངས་ཐུན་མོང་གི་བསམ་ཚུལ་གང་ལེགས་མཚོན་པ། མི་དམངས་དམངས་གཙོའི་དབང་ཆ་འགན་སྲུང་གང་ལེགས་བྱེད་པ། མི་དམངས་ཀྱི་གཞི་རྩའི་ཁེ་ཕན་འགན་སྲུང་གང་ལེགས་བྱེད་པའི་རྩ་ཁྲིམས་ལེགས་པོ། རྒྱལ་ཁབ་ཀྱི་འཕེལ་རྒྱས་ཡར་ཐོན་ལ་སྐུལ་འདེད་དང་། མི་དམངས་ཀྱིས་བདེ་སྐྱིད་ཀྱི་འཚོ་བ་བསྐྲུན་པར་ཁག་ཐེག་བྱེད་པ། ཀྲུང་ཧྭ་མི་རིགས་ཀྱི་རླབས་ཆེའི་བསྐྱར་དར་མངོན་འགྱུར་བྱེད་པར་འགན་སྲུང་བྱེད་པའི་རྩ་ཁྲིམས་ལེགས་པོ། རང་རེའི་རྒྱལ་ཁབ་དང་མི་དམངས་ཀྱིས་དཀའ་སྡུག་གང་མང་མྱངས་ཤིང་ཐོག་མཐའ་བར་གསུམ་དུ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་དེད་ནས་མདུན་དུ་སྐྱོད་པའི་གཞི་རྩའི་ཁྲིམས་སྐྱོང་གི་འགན་སྲུང་ཡིན།
རང་རྒྱལ་གྱི་རྩ་ཁྲིམས་ནི་ངེས་པར་དུ་ཏང་གིས་མི་དམངས་ལ་འགོ་ཁྲིད་བྱས་ཏེ་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་འཛུགས་སྐྱོང་གི་ལག་ལེན་གྱི་འཕེལ་རྒྱས་དང་བསྟུན་ནས་འཐུས་ཇེ་ཚང་དུ་འགྲོ་དགོས་ཤིང་། འདི་ནི་རང་རྒྱལ་རྩ་ཁྲིམས་འཕེལ་རྒྱས་ཀྱི་ཁྱད་ཆོས་མངོན་གསལ་ཞིག་དང་རྩ་བའི་སྒྲིག་སྲོལ་ཞིག་ཀྱང་ཡིན། 1954ལོར་རང་རྒྱལ་གྱི་རྩ་ཁྲིམས་ཐོག་མ་བྱུང་བ་ནས་ད་བར་དུ། རང་རྒྱལ་གྱི་རྩ་ཁྲིམས་ནི་ལག་ལེན་འཚོལ་བཤེར་དང་རྒྱུན་ཆད་མེད་པར་འཐུས་ཚང་དུ་འགྲོ་བའི་བརྒྱུད་རིམ་ཁྲོད་གནས་ཡོད། ལག་ལེན་གྱིས་བདེན་དཔང་བྱས་པ་ནི། རང་རྒྱལ་གྱི་རྩ་ཁྲིམས་ནི་ཏང་གིས་མི་དམངས་མཐུན་སྒྲིལ་བྱས་ཏེ་ལག་ལེན་འཚོལ་བཤེར་བྱེད་པ་དང་དམ་པོར་འབྲེལ་ཞིང་། དུས་རབས་ཀྱི་འཕེལ་རྒྱས་དང་ཏང་དང་མི་དམངས་ལས་དོན་གྱི་འཕེལ་རྒྱས་དང་བསྟུན་ནས་འཐུས་ཚང་དུ་འགྲོ་བཞིན་འདུག 2004ལོར་རྩ་ཁྲིམས་ལ་སྒྱུར་བཅོས་བཏང་བ་ནས་ད་བར་དུ། ཏང་དང་རྒྱལ་ཁབ་ཀྱི་ལས་དོན་ལ་འཕེལ་རྒྱས་གལ་ཆེན་པོ་གང་མང་བྱུང་། ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཏང་ཡོངས་དང་རྒྱལ་ཡོངས་ཀྱི་མི་རིགས་སོ་སོ་མཐུན་སྒྲིལ་དང་འགོ་ཁྲིད་དེ་བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་བཏང་ནས། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་གསར་དུ་བཏོད་ཅིང་། གཅིག་གྱུར་ཐོག་“གནས་ལྔ་གཞི་གཅིག་”གི་སྤྱིའི་བཀོད་པར་སྐུལ་འདེད་དང་། མཐུན་འགྲིག་ངང་“ཕྱོགས་ཡོངས་བཞིའི་”འཐབ་ཇུས་བཀོད་པར་སྐུལ་འདེད་གཏོང་བ། ཏང་འཛུགས་སྐྱོང་གི་རླབས་ཆེན་བྱ་གཞག་གསར་པར་སྐུལ་འདེད་དང་། ཏང་དང་རྒྱལ་ཁབ་ཀྱི་ལས་དོན་ལ་ལོ་རྒྱུས་རང་བཞིན་གྱི་གྲུབ་འབྲས་དང་འགྱུར་ལྡོག་བྱུང་བར་སྐུལ་འདེད་བཏང་བ་རེད། དེ་རིང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་དུས་རབས་གསར་པར་སླེབས་ཡོད། ཏང་གི་ཚོགས་ཆེན་བཅུ་དགུ་པའི་སྟེང་དུས་རབས་གསར་པར་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བར་གནད་ཆེའི་འཐབ་ཇུས་བཀོད་སྒྲིག་བྱེད་ཅིང་འབད་འཐབ་དམིགས་འབེན་གསར་པ་གཏན་འཁེལ་བྱས་ཡོད། དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བའི་གནས་བབ་གསར་པ་དང་ལས་འགན་གསར་པར་གཞིགས་ཏེ། རང་རྒྱལ་གྱི་རྩ་ཁྲིམས་ལ་དགོས་ངེས་ཀྱི་སྒྱུར་བཅོས་བྱེད་པའི་དགོས་པ་འདུག་ལ། དུས་དང་བསྟུན་པའི་ངང་ཏང་དང་མི་དམངས་ཀྱིས་ལག་ལེན་ཁྲོད་བླངས་ཟིན་པའི་གལ་ཆེའི་གཞུང་ལུགས་ཀྱི་གསར་གཏོད་དང་ལག་ལེན་གྱི་གསར་གཏོད། ལམ་ལུགས་ཀྱི་གསར་གཏོད་ལ་སོགས་པའི་གྲུབ་འབྲས་ཉིད་རྩ་ཁྲིམས་ནང་འགོད་དགོས། དེའི་རྐྱེན་གྱིས་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་སྟེང་ནན་གྱིས་གསུངས་དོན། རྩ་ཁྲིམས་བརྒྱུད་དེ་ཏང་དང་མི་དམངས་ཀྱིས་གསར་དུ་བཏོད་པའི་རླབས་ཆེའི་གྲུབ་འབྲས་དང་ཉམས་མྱོང་རྩ་ཆེན་ངོས་འཛིན་བྱས་ནས་རྩ་ཁྲིམས་ཀྱི་ཚད་ལྡན་དང་སྣེ་ཁྲིད། སྐུལ་འདེད། འགན་སྲུང་གི་ནུས་པ་གང་ལེགས་བཏོན་པ་ནི་ལག་ལེན་འཕེལ་རྒྱས་ཀྱི་དགོས་མཁོ་མེད་དུ་མི་རུང་བ་ཞིག་ཡིནལ། རྩ་ཁྲིམས་སྒྱུར་བཅོས་བྱེད་པར་ཡང་གནད་ཆེའི་བཀོད་འདོམས་བྱས་ཡོད། འདི་ནི་རྒྱལ་ཁབ་ཀྱི་ཆབ་སྲིད་འཚོ་བའི་ཁྲོད་དུ་དོན་དག་གལ་ཆེན་ཞིག་དང་། ཏང་ཀྲུང་དབྱང་གིས་དུས་རབས་གསར་པའི་ནང་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་གཏོང་བའི་གནས་བབ་སྤྱི་དང་འཐབ་ཇུས་ཀྱི་མཐོ་ཚད་ནས་བཏོན་པའི་གནད་ཆེའི་ཐབས་ཇུས་ཡིན། ང་ཚོས་གཏིང་ཟབ་སྒོས་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་སྙིང་སྟོབས་ལ་སློབ་སྦྱོང་དང་ལག་ལེན་རྒྱུན་འཁྱོངས་བྱེད་དགོས་པ་དང་། ཐེངས་འདིའི་རྩ་ཁྲིམས་སྒྱུར་བཅོས་ཀྱི་སྤྱིའི་བླང་བྱ་དང་གཞི་རྩའི་རྩ་དོན་བརྩི་སྲུང་བྱས་ཏེ། ཏང་གི་ཚོགས་ཆེན་བཅུ་དགུ་པས་གཏན་ལ་ཕབ་པའི་གཞུང་ལུགས་ཀྱི་ལྟ་བ་གལ་ཆེན་དང་ཐབས་ཇུས་སྲིད་ཇུས་གལ་ཆེན་རྒྱལ་ཁབ་ཀྱི་གཞི་རྩའི་ཁྲིམས་ནང་བཀོད་ནས། སྤྱིའི་ཆ་ནས་རང་རྒྱལ་རྩ་ཁྲིམས་ཀྱི་རྒྱུན་མཐུད་རང་བཞིན་དང་གཏན་འཇགས་རང་བཞིན། དབང་གྲགས་རང་བཞིན་བཅས་རྒྱུན་འཁྱོངས་བྱས་པའི་རྨང་གཞིའི་སྟེང་དུ་རྩ་ཁྲིམས་དུས་རབས་དང་བསྟུན་ཞིང་འཐུས་ཚང་སྒོས་འཕེལ་རྒྱས་འགྲོ་བར་སྐུལ་འདེད་བཏང་སྟེ། དུས་རབས་གསར་པའི་ཁྲོད་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་རྒྱུན་འཁྱོངས་དང་འཕེལ་རྒྱས་འགྲོ་བར་རྩ་ཁྲིམས་ཀྱི་འགན་སྲུང་མཁོ་སྤྲོད་གང་ལེགས་བྱེད་དགོས།
“ཁྲིམས་སྲུང་མཁན་སྟོབས་ལྡན་ཡིན་ན་རྒྱལ་ཁབ་སྟོབས་དང་ལྡན། ཁྲིམས་སྲུང་མཁན་སྟོབས་ཞན་ཡིན་ན་རྒྱལ་ཁབ་སྟོབས་ཞན་གྱུར།” ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བ་ནི་རྒྱལ་ཁབ་བཅོས་སྐྱོང་བྱེད་པའི་གསར་བརྗེ་ཟབ་མོ་ཞིག་དང་ཡུན་རིང་ཞིང་ཚེགས་ཆེ་བའི་ལས་འགན་ཞིག་ཡིན། ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གཉིས་པའི་སྟེང་རྩ་ཁྲིམས་ལ་སྒྱུར་བཅོས་བྱེད་པའི་ཐབས་ཇུས་གལ་ཆེན་བཏོན་པ་ནི། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་ལམ་ལུགས་ཡིད་རྟོན་གཅིག་བསྡུས་སུ་མངོན་པ་ཞིག་དང་། ཏང་གིས་མི་དམངས་ལ་འགོ་ཁྲིད་དེ་རྩ་ཁྲིམས་གཏན་ཁེལ་དང་དེ་ལ་གོང་བཀུར། རྒྱུན་ཆད་མེད་པར་རྩ་ཁྲིམས་རང་ཉིད་ལེགས་བཅོས་གཏོང་བར་སྐུལ་འདེད་བྱེད་པའི་ལག་ལེན་གསོན་པོའང་ཡིན། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དུས་རབས་གསར་པའི་ནང་ང་ཚོས་སྔར་བས་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་ཡིད་ཆེས། གཞུང་ལུགས་ཡིད་ཆེས། ལམ་ལུགས་ཡིད་ཆེས། རིག་གནས་ཡིད་ཆེས་བཅས་ལ་ཡིད་ཆེས་བརྟན་པོ་བཅངས་དགོས་ཤིང་། སྔར་ལས་ལྷག་པར་ཏང་གི་འགོ་ཁྲིད་འོག་ཐོག་མཐའ་བར་གསུམ་དུ་ཡང་དག་པའི་ལམ་བུ་རྒྱུན་འཁྱོངས་བྱེད་པར་ཆོད་སེམས་དང་ཡིད་ཆེས་དང་ནུས་པ་ལྡན་པ་དང་། དོན་དངོས་ཐོག་ཏང་གི་འགོ་ཁྲིད་ཁྲིམས་ལྟར་རྒྱལ་ཁབ་སྐྱོང་བའི་བརྒྱུད་རིམ་ཡོངས་དང་ཕྱོགས་སོ་སོའི་ཁྲོད་རྒྱུན་འཁྱོངས་བྱས་ཏེ། ནུས་ཤུགས་ཆེན་པོས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་དང་། ཁྲིམས་སྐྱོང་གི་ཀྲུང་གོ་འཛུགས་སྐྱོང་ལེགས་པོ་བྱེད་པ། “ལོ་བརྒྱ་གཉིས་”ཀྱི་འབད་འཐབ་དམིགས་འབེན་མངོན་འགྱུར་དང་། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་ཀྲུང་གོའི་ཕུགས་འདུན་མངོན་འགྱུར་ཡོང་བར་ཁག་ཐེག་བྱེད་དགོས།
བསམ་གཏན་དོན་གྲུབ་ཀྱིས་བསྒྱུར།